Police club ge mahchah RBG in kuri hoadhaifi - vNews.mv\nވޮލީ މެޗުގެ ތެރެއިން- ފޮޓޯ:- އާރްބީޖީ\nޕޮލިސް ކުލަބުގެ މައްޗަށް އާރްބީޖީން ކުރިހޯދައިފި\nއައްފާން މުހައްމަދު 12 September 2021, 15:33\nޕޮލިސް ކުލަބުގެ ޖޫނިއަރ ވޮލީ ޓީމުގެ މައްޗަށް އއ. ބޮޑުފޮޅުދޫ ރެވޮލިއުޝަނަރީ ބޮޑުފޮޅުދޫ ޖެނެރޭޝަން ސްޕޯޓްސް ކްލަބް (އާރު.ބީ.ޖީ.އެސް.ސީ)ގެ ވޮލީ ޓީމުން ކުރިހޯދައިފިއެވެ.\nބޮޑުފޮޅުދޫ ވޮލީ ކޯޓުގައި ކުޅުނު އެކުވެރިކަމުގެ މި މެޗު އާރްބީޖީން ކާމިޔާބު ކޮށްފައިވަނީ2ސެޓު3ސެޓުންނެވެ.\nވާދަވެރި ކުޅުމެއް ދެޓީމުގެ ފަރާތުންވެސް ފެނިގެންދިޔަ މިމެޗުގެ ފުރަތަމަ ސެޓު 25-17 އިން ކާމިޔާބުކުރީ އާރްބީޖީއެވެ. ދެވަނަ ސެޓުގައި ކުޅުން ރަނގަޅުކޮށް ޕޮލިސް ޓީމުން ވަނީ 25-22 އިން ސެޓު ކާމިޔާބު ކޮށްފައެވެ. އެހެންނަމަވެސް އަނެއްކާވެސް ތިންވަނަ ސެޓުގައި އާރްބީޖީން ވަރުގަދަ ފައިޓަކަށްފަހު 20-25 އިން މި ސެޓު ކާމިޔާބުކުރިއިރު ހަތަރުވަނަ ސެޓު ގެންދިޔައީ ޕޮލިސް ޓީމުންނެވެ.\n4 ސެޓު ކުޅުނުއިރު ދެޓީމު އެއްވަރުވެފައި އޮތުމުން ނަތީޖާ ނެރުމަށް ޓައި ބްރޭކް ސެޓެއް ކުޅުނުއިރު މި ސެޓު 10-15 އިން ކާމިޔާބު ކުރީ އާރްބީޖީއެވެ.\nމެޗުގައި އެންމެ ތަފާތު ކުޅުންތެރިއެއްގެ ގޮތުގައި ފެނިގެން ގޮސްފައިވަނީ އާރްބީޖީގެ ޖާޒީ ނަމްބަރު 11، ހަސަން ނާފިއު އެވެ.\nއާރްބީޖީގެ ރައީސް އިބްރާހިމް ނަސީމްގެ ދައުވަތަކަށް އއ. އަތޮޅު ކޮމާންޑަރުގެ އެހީތެރިކަމާއެކު ހަމަޖެހުނު މި މިމެޗަށްފަހު ޕޮލިސް ޓީމުގެ ފަރާތުން ވަނީ ކުޅިވަރު ކުޅޭ ބައެއް އާލަތްތައް ހަދިޔާކޮށްފައެވެ. އާރްބީޖީގެ ފަރާތުން މި ތަކެއްޗާއި ހަވާލުވީ ކުލަބު ރައީސް ނަސީމް އާއި ނައިބު ރައީސް އަދި ވޮލީ ޓީމުގެ ކެޕްޓަން ހަސަން ނާފިއު (ނާއްޕެ) އެވެ.\nއާރްބީޖީ އަކީ ބޮޑުފޮޅުދޫގައި ކުޅިވަރުގެ ގިނަ ހަރަކާތްތަކެއް ހިންގާ، ރަށު ރައްޔިތުން އެއްބައިވަންތަ ކުރުމަށް ގިނަ ކަންތައްތަކެއް ކުރަމުން އަންނަ ކުލަބު ޖަމިއްޔާއެކެވެ. މީގެކުރިން އާރްބީޖީން ބޭއްވި އެ ކުލަބުގެ އަހަރީ އާންމު ޖަލްސާގައި ވާހަކަދައްކަވަމުން ބޮޑުފޮޅުދޫ ކައުންސިލްގެ ރައީސް ޝުޖާއު އާދަމް ވަނީ ކުލަބުން ހިންގާ ހަރަކާތްތަކަށް ފާހަގަކޮށް، ރަށުގައި އެންމެ ހިންގުންތެރި ކުލަބަކީ އާރްބީޖީކަން ފާހަގަކޮށްފައެވެ.\nއާރްބީޖީ ކުޅިވަރު ޥޮލީބޯޅަ\nޢއ.ކޮމާންޑަރު މި މިތަނަށް ގެސްޓް ހައުސްގައި ޗުއްޓީ އާއި ކުޅިވަރު ކުޅެފޮނުވި މީހެއްތަ


City Ah Champions League Nukulhevey Goiyy Hadhanee - Vaguthu\n8 މަސް ކުރިން ( މެއި 14, 2019 )\nއިނގިރޭސިވިލާތުގެ ޗެމްޕިއަން މެންޗެސްޓާ ސިޓީއަށް އަންނަ ސީޒަންގެ ޗެމްޕިއަންސް ލީގުގެ ފުރުސަތު ގެއްލޭނެ ސަސްޕެންޝަނެއް އަންނަން ޖެހޭ ކަމަށް ޔޫއެފާގެ އިންވެސްޓިގޭޓަރުން ބުނެފިއެވެ.\nފައިނޭންޝިއަލް ފެއާޕްލޭއާ ހިލާފަށް ސިޓީން ބައެއް ކަންތައްތައް ކޮށްފައިވާ ކަމަށް ރިޕޯޓްތައް ބުނާ އިރު، އެ ނިންމުން ނިންމަން ޔޫއެފާއިން އިންޑިޕެންޑެންޓް ފައިނޭންޝިއަލް ކޮންޓްރޯލަރުންގެ ބޯޑުގެ ގިނަ މެމްބަރުން ބޭނުންވާ ކަމަށް ވެއެވެ. އެހެން ނަމަވެސް އެ ނިންމުން އޮތީ، ކުރީގެ ބެލްޖިއަމް ޕަރިމް މިނިސްޓަރު އަދި މިހާރު ޔޫއެފާ ބޯޑުގެ ޗެއާމަން ޔުވިސް ލެޓާމޭ އަތުގައެވެ.\nއެފަދަ ނިންމުންތަކަކީ ވޯޓަކަށް ދާނެ ނިންމުންތަކެއް ނޫނެވެ. ތަހުގީގުގެ މަރުހަލާ ނިމި، އެފަދަ ބޮޑު އަދަދަކުން އޮޅުވާލައިފައިވާނަމަ، ބޯޑުގެ ޗެއާމަނަށް ވަގުތުން ފިޔަވަޅު އެޅޭނެއެވެ. އަދި އެންމެފަހުން ބޭއްވި ބައްދަލުވުމުގައި ބޯޑުގެ އިންވެސްޓިގޭޓަރުން ލަފާ ދީފައި ވަނީ ސިޓީއަށް ޔޫރަޕްގެ މުބާރާތްތަކުން އެއް އަހަރު ނުކުޅެވޭ ގޮތަށް ސަސްޕެންޑް ކުރުމަށް ކަމަށްވެސް ރިޕޯޓްތައް ބުނެއެވެ.\nމީގެ ކުރިން 2014 ވަނަ އަހަރުވެސް ސިޓީއަށް ބޮޑު ޖޫރިމަނާއެއް އައިސްފައިވާ އިރު، މިފަހަރު ސިޓީން އޮޅުވާލާފައިވާ ކަމަށް ބުނެފައިވާ އެއް ކަމަކީ ސްޕޮންސާޝިޕް ޑީލެކެވެ. އެގޮތުން އެތައް މިލިއަން ޑޮލަރެއްގެ ސްޕޮންސާޝިޕް ޑީލެއްގެ އަގު މަތިކޮށް، އޮޅުވާލާފައިވާ ކަމަށް ވެއެވެ.\nސިޓީއާ ދެކޮޅަށް ދެކެވޭ ވާހަކަތަކަށް ކްލަބު އިންކާރު ކޮށްފައިވާ އިރު، ޔޫއެފާއިން ރަސްމީ ސިފައެއްގައި އަދި ވަކި އެއްޗެއް ބުނެފައެއް ނުވެއެވެ.\nސިޓީ އާއެކު އާ އެއްބަސްވުމެއްގައި ފަނަންޑީނިއޯ ސޮއިކޮށްފި\nސިޓީ މޮޅުވިއިރު ޝްރޫސްބަރީ ޓައުން އިން ލިވަޕޫލް ހިފަހައްޓައިފި\nލިވަޕޫލަށް ސިޓީގެ ރެކޯޑު މުގުރާލެވިދާނެ: ގާޑިއޯލާ


Fehendhoo ge dhevana match gai miadu haveeru TC aa dhekolah\nފެހެންދޫގެ ދެވަނަ މެޗުގައި މިއަދު ހަވީރު ޓީސީއާ ދެކޮޅަށް\nފެހެންދޫ ފުޓްބޯޅަ ޓީމު\nދިވެހި ޕްރިމިއަރ ލީގުގައި ބ. އަތޮޅު ތަމްސީލު ކުރާ ފެހެންދޫ ފުޓްބޯޅަ ޓީމު މިއަދު ހަވީރު ޓީސީ ސްޕޯޓްސް ކްލަބާ ދެކޮޅަށް ނުކުންނާނެއެވެ. މުބާރާތުގެ ފުރަތަމަ މެޗުގައި ފެހެންދޫން ވަނީ ވިކްޓްރީ ހިފަހައްޓާފައެވެ. އެ މެޗު ނިމުނީ 0-0 އިން އެއްވަރު ވެގެންނެވެ.\nމިއަދުގެ މެޗަށް ނުކުންނަ އިރު ފެހެންދޫ ޓީމުގެ ނައިޖީރިޔާ ޑިފެންޑަރ ޗިމާ ހުރީ އަނިޔާގައެވެ. ޗިމާއަށް އަނިޔާވީ ވިކްޓްރީ އާ ބައްދަލުކުރި މެދުގެ ފުރަތަމަ ހާފުގައެވެ. ޗިމާގެ މަގާމް މިއަދުވެސް ފުރާނެ ކަމަށް ބެލެވެނީ މިދިޔަ މެޗުގައިވެސް ބަދަލު ކުޅުންތެރިއެއްގެ ގޮތުގައި ކުޅެން ނުކުމެ މޮޅު ކުޅުމެއް ދެއްކި އަހްމަދު ހުމައިދެވެ. މިއަދު މެޗުގައި އަބްދުލް މަޖީދް އިބްރާހީމް (މަޖިއްޓޭ) ފެނުމުގެ ފުރުސަތު ބޮޑުކަމަށް ފެހެންދޫ ޓީމުން ބުނެއެވެ.\nފެހެންދޫއާ ދެކޮޅަށް ނުކުންނަ ޓީސީ އަކީ ދިވެހި ޕްރިމިއަރ ލީގުގައި ވާދަކުރާ އެންމެ ވަރުގަދަ އެއްޓީމެވެ. ދިވެހި ޕްރިމިއަރ ލީގަށް އެޓީމުން ވަނީ ޢަލީ އަޝްފާގް ވެސް ގެންގޮސްފައެވެ. އަޝްފާގާއެކު އެޓީމުން ކުޅުނު ފުރަތަމަ މެޗުގައި ފ. ނިލަންދޫ ޓީމު ވަނީ 6-1 އިން ބަލިކޮށްފައެވެ. އެ މެޗުގައި އަޝްފާގް ވަނީ ދެ ލަނޑު ޖަހާފައެވެ.\nމިއަދުގެ މެޗަށްވެސް ފެހެންދޫ އަށް ސަޕޯޓް ކުރާ ވީހާވެސް ގިނަ އަދަދެއްގެ މީހުން ދަނޑަށް ދިއުމަށް ޓީމުން އެދެއެވެ. މެޗު ފެށުމަށް ހަމަޖެހިފައިވަނީ ހަވީރު 4:00 ގައެވެ.


Raees Ge Hedhunkolhu Gaanoonakun Badhalu Kuran Jehey - Reeko - Vaguthu\nރައީސުންގެ ހެދުންކޮޅު ގާނޫނަކުން ބަދަލު ކުރަން ޖެހޭ - ރީކޯ\nރާއްޖޭގެ ރައީސުންގެ ހެދުންކޮޅު ގާނޫނަކުން ބަދަލު ކުރަން ޖެހޭ ކަމަށް 18 ވަނަ މަޖިލީހުގެ ނައިބު ރައީސްކަން ކުރެއްވި އަދި އޭރުގެ ހުޅުހެންވޭރު ދާއިރާގެ މެންބަރު ރީކޯ މޫސަ ވިދާޅުވެއްޖެއެވެ.\n"ރައީސުންގެ ހެދުންކޮޅު ގާނޫނަކުން ބަދަލު ކުރަން އެބަ ޖެހޭ. އެޖެންޑާ ޑްރެސް ކޯޑް މެދުއިރުމަތީގައި ޖުއްބާ ކޮޅު؟ޔޫރަޕްގެ ސޫޓުކޮޅު؟ އެމެރިކާ ބައްރުގެ ކޮއުުބޯއި ހެދުންކޮޅު. ފިރިހެނުން އަޅާ ޒާތުގެ ސާޅިކޮޅެއް ބްލޯޒް ނުލައި. ރާއްޖޭގައި ސޯޓުކޮޅުވީމަ އޯކޭތޯ". ރީކޯ މޫސާގެ ޓްވީޓުގައި ވެއެވެ.\nއޭނާ ވަނީ ރާއްޖޭގައި ސޯޓުކޮޅު ވީމަ އޯކޭތޯ ސުވާލު އުފައްދަވާފައެވެ.\nރީކޯ މޫސާ މިގޮތަށް ވިދާޅުވެފައި ވަނީ، ރައީސް އިބްރާހިމް މުހައްމަދު ސާލިހާއި، ކުރީގެ ރައީސް، އަދި މިހާރުގެ ރައްޔިތުންގެ މަޖިލީހުގެ ރައީސް މުހައްމަދު ނަޝީދު ދާދި ފަހުން ޔޫއޭއީއަށް ކުރެއްވި ދަތުރުފުޅުގެ ތެރެއިން، ދެބޭފުޅުން ސޯޓުކޮޅުގައި ތިއްބެވި ފޮޓޯއެއް މީސް މީޑިއާގައި ދައުރުވާން ފެށުމުންނެވެ.\nއެ ފޮޓޯ މީސް މީޑިއާގައި ދައުރުވާން ފެށުމާއެކު، ދެ ބޭފުޅުންނަށްވެސް އިދިކޮޅު ފަރާތްތަކުގެ ފާޑުކިޔުންތައް ވަނީ އަމާޒުވެގެން ގޮސްފައެެވެ.\nޑިސެމްބަރު 2, 2019 13:51\nގަދަ ރައީސުން މިވަރެއްނެތް\nޑިސެމްބަރު 2, 2019 17:04\nމަތީކޮޅުވެސް ނުލާ ހުރިނަމަ އަދިމާ ރަނގަޅުވީސް. ޚިޔާލުރަނގަޅު. ނަމަވެސް މިސަރުކާރު ގެންނަން މަސައްކަތް ކުރި ލާދީނީ ފިކުރުގެ މީހުންގެ ބޭނުމަކީ މިގައުމުގައި ވެސް ޔޫރަޕްގެސްޓައިލަށް އުޅެވޭނެގޮތް ހެދުން. އެހެންކަމަށް ވަންޏާ ރައީސުންގެ ޚާއްސަ ސޫޓަކަށް ވާންޖެހޭނީ އަންހެނުން ބުރާޔާ ޖަންގިޔާ، ފިރިހެނުން ބޮކްސާ.\nރާއްޖޭގައި ސޫޓް ކޮޅު ތުރު ކުރައްވާނީ ތިރިން ހަމަ އެކަނި ސޯޓު ކޮޅެއް އިންނަ ގޮތަށް\nޑިސެމްބަރު 2, 2019 14:04\nޜީކޯއަށް ލިބާހެއް ލައްވަންވީ ހިފާއްޓާފަ.. އޭރަށް ހުންނާނީ ރައީސުން ލާންޖެހޭ ޙެދުން އެގިފަ..\nލާދީނީ ރައީސުން ޤައުމު ފަޟީޙަތްކޮށް ދީނަށް މަލާމާތް ކޮށްފި\nރީކޯ، މުންޑާ އި އަތްދިގު ގަމީސް ކިހިނެތްވާނެ، އަންނި ވަރަށް ގަޔާވާނެ، ނުލާހިކު ޖަޒީރާވަންތަ ހެދުމެ އް، މުންޑަށް ވަ އި އެޅިފަ ހުންނަ އިރު ނުލާހިކު ސަޅިވާނެ.\nޑިސެމްބަރު 2, 2019 14:07\nބުއްޅަބޭގެ ލާދީނީ ފިކުރާ އެންމެ ގުޅޭނީ ބިއްލޫރި ހެދުން! މައްސަލަ ޖެހޭނީ އެހެން މީހަކު ރައީސަކަން އަރަންވީމާ!\nޑިސެމްބަރު 2, 2019 14:35\nމޫސާ ކަލެ އައްވެސް ޖަޒުބާތުގައި ނުޖެހި ނުހުރެވުނުތާ. ރައީސުން މޫދައް ފާބަން ލާންޖެހެނީ ބިކިނީތަ. ކީއްވެ ކަލޭގެ މަޖުލިހުގައި ކަލޭގެ ޔާނު އަޅަން ބިކިނީ ހެދުމެއް ފާސްނުކުރީ. ސައީދައް މާ ބޮނޑި ވެދުން ކުރަން ފަސޭހަވީސް.. .މޫސަ ކަލެ އައް ތި ހިޔާލު ތި އައީ ވަގުތު ފާއިތުވީފަހުން .ޔާނުވީ ކޮންތާކު ކަން ކަލެ އައް އެގޭތަ؟ކަލޭ ވަރައް އުޅުނީމެއްނުން މައުމޫން ޖަލައްނުލެވިގެން. ..މައުމޫން އުޅެނީ އަމިއްލަ ޕާޓީ ހަދައިގެން ގޭގަ. ކަލޭ ތިއިންނަނީ ޔާނުގެ ހަބަރެއްވެސް ބަލާނުލާ. އަދުރޭ އެެއޮއްގެން ގުރުބާންވަނީ ޔާނު މިނިވަން ނުވެގެން.\nޑިސެމްބަރު 2, 2019 14:38\nދަތްބާރު ވިޔަސް ބޮޑުވަރު! މީދެން ކާކުތަ ރައީސުންނަށް ގޮތް ކިޔަން؟ ވަގަށް ބަނޑުއަޅާލި ރިސޯޓުތަކުގެ ވާހަކަ ގާނޫނަކުން ލިޔަންވީނު؟\nޑިސެމްބަރު 2, 2019 15:12\nޕާޓޭ އިން އުޅޭނީ އެފާޑަށް\nޑިސެމްބަރު 2, 2019 15:18\nދެން ކޮބާތަ މަ އްސަލަ އަކީ ސޯޓުލީމަ އައ އުރަ ނިވާނުވަނީތަ\nޑިސެމްބަރު 2, 2019 15:37\nޑިސެމްބަރު 2, 2019 16:12\nފިރިހެނާގެ އައުރައަކީ ކަކުލާއި ފޫޅާއި ދެމެދު. މިބީދައިން ބަލާއިރު ދެމަނިކުފާނު އައުރަ ނިވާނުކޮށް ބީޗްގަ ތިއްބަވާ ފުޓޯފުޅެއް ފޭސްބުކުން ފެނުން އެއީ ވަރަށް ލަދުވެތިކަމެއް. ލާދީނީ އަހަރެމެން ކިޔަނީ މިހެންވީމަ.\nޑިސެމްބަރު 2, 2019 16:13\nޢަބަދައް ތިސޯޓް ބުރީގަ ނުތިބެވޭނެ މިހާރު އުފާފާޅުކުރޭ ވަރައް އަވަހަ ތިޔައުފާވެރިކަން ނިމިދާނެ\nޑިސެމްބަރު 2, 2019 16:47\nއައުރަ އެނގޭތަ އެމީހުނަށް\nޑިސެމްބަރު 2, 2019 17:10\nތަންކޮޅެއް މުސްކުޅި ފުޅު ނަމަވެސް ބޮޑަށް ސަޅީ މިހާރުގެ ރައީސް\nޑިސެމްބަރު 2, 2019 17:32\nރަނގަޅުވާހަކައެއް ޖަޒީރާވަންތަ ހެދުމެއް ރައީސުންނައް ފާސްކުރަންޏާ ހަމައެންމެރަނގަޅީ މުންޑާއި އަތްދިގު ޤަމީސް ނޫނީ މުންޑާއި ކޮނޑުކެނޑި އޭރުން މޫދައް އެރެންޖެހުނަސް ކޮނޑުކެނޑިނަގާ ބޯމަތިންހޫރާލާފަ މޫދައްފުންމާލެވޭނެ\nޑިސެމްބަރު 2, 2019 22:25\nޖަލުގަ އެބަ އޮތެއްނު ޗަކޮއެގެ ވެރި މީހާ. އެ ވެރި މިހާވެސް ކުރު ސޯޓުލައިގެން ދަނޑަށް އަރާ ދުވަނިކޮށް ދެކުނިން. އޭރު ފިރިހެނުންގެ އައުރައާއި ބެހޭ ގޮތުން ދީނުގަ އޮތީ އެހެން ގޮތެއްތަ؟\nޑިސެމްބަރު 2, 2019 19:02\nޑިސެމްބަރު 2, 2019 19:03\nނުވޭ އައުރަ ނިވައެއް މީ އަދި ކޮން ހިޖާބެއް.\nޑިސެމްބަރު 2, 2019 19:04\nކޮންމެވެސް "ގިއްޗެއް " ވައްޓާލައިގެން ކަޓާފަ ތިބި މީހުންގެ ވައި ހިފާތޯ ބަލަންވާނެ !\nއަބަދުވެސް ހެދުންއަޅަނީ ހާލަތާގުޅެގޮތަށް މިވަގުތު އެދެރައިސުން އެތިއްބެވީ އެދެބޭފުޅުންގެ އެވަގުތުގެ ހާލަތާ ގުޅޭގޮތަށް ހެދުން އަޅައިގެން އެފޮޓޯއިން ބޮޑިމަންޒަރު ފެނުނުނަމަ ތިބޭފުޅުންވެސް އެކަންގަބޫލުކުރީީސް\nޑިސެމްބަރު 2, 2019 22:40\nއެހެން ރައީސް އަކު ކުރިކަމެއްނަމަ ދޮންކުދިން ލޮލުފިޔަނުޖަހާ މީސްމީޑިއާ ކެމްޕޭންތަކުގަ އަވަދިނެތި އުޅުނީސް ކަން ޔަގީން. މީ ހަގީގަތަކީ.\nޑިސެމްބަރު 4, 2019 14:40\nއޯކޭވާނެ. އެޖެންޑާ 19ގަ އޮތީ ބުރާ ޖަންގިޔާ ތުރުކުރައްވާން އުޅެވޭނެ ފަހި މަގެއް


ހަކުރު ބައްޔާއި ހިތުގެ ބަލިތައް ހުންނަ މީހުންނަށް ކޮވިޑް-19 ގެ ނުރައްކާ ބޮޑީ ކީއްވެ؟ – Dhen.mv\nޢާއިޝަތު ނުޒުހާ November 27, 2020 - 3:23 pm\nކޮވިޑް-19ގެ ނުރައްކާ ބޮޑު ނުވަތަ ހައި ރިސްކު މީހުންގެ ތެރޭގައި ހިތުގެ ބަލިތައް ހުންނަ މީހުންނާއި ހަކުރު ބަލި ހުންނަ މީހުން ހިމެނެއެވެ. ކޮވިޑް-19 ގައި މަރުވާ މީހުންގެ ތެރޭގައި ވެސް މި ބަލިތައް ހުންނަ މީހުން ގިނަ ކަން ފާހަގަ ކޮށްލެވެއެވެ.\nދާދި ފަހުން ކުރި ދިރާސާއެއްގައި ވަނީ ހަކުރުބައްޔާއި ހިތުގެ ބަލިތައް ހުންނަ މީހުންނަށް ނުރައްކާ ބޮޑީ ކީއްވެކަން ހޯދާފައެވެ.\nމި ދިރާސާއިން ދައްކާގޮތުގައި ކޮވިޑް-19 ޖައްސާ ކޮރޯނާ ވައިރަސް ހަށިގަނޑަށް އިންފެކްޓު ކުރުމަށް އެންމެ ބޮޑު ދައުރެއް އަދާކުރަނީ ކޮލެސްޓްރޯލްއެވެ. އެގޮތުން ދިރާސާވެރިން ބުނި ގޮތުގައި ކޮރޯނާ ވައިރަސް ކޮލެސްޓްރޯލް މޮލިކިއުލްތަކާއި ބައިންޑްވެ، ސެލް ރިސެޕްޓާ ތަކާއި ގުޅުމަށް ފަސޭހަ ކޮށްދެއެވެ. އަދި މީގެ ނަތީޖާއެއްގެ ގޮތުން ސްޕައިކް ޕްރޮޓެއިން އާއި މޮލިކިއުލްތައް ގުޅި، ވައިރަސް އިންފެކްޓު ކުރާ އޭސް2 ރިސެޕްޓާ އާ ބޮންޑުވެއެވެ.\n"ނޭޗާ މެޓަބޮލިޒަމް" ގައި ޝާއިއު ކޮށްފައިވާ މި ރިޕޯޓުގައި ބުނެފައިވާ ގޮތުގައި ހިތުގައި ބަލިތަކާއި ހަކުރު ބަލި ހުންނަ ފަރާތްތަކަކީ އެމީހުންގެ ހަށިގަނޑުގައި ގިނަ އަދަދަކަށް ކޮލެސްޓްރޯލް އެކުލެވޭ ބަޔަކަށް ވާތީ މި މީހުންގެ ހަށިގަނޑު ބައްޔަށް އިންފެކްޓު ކުރުމަށް ފަސޭހަވެ، ބަލީގެ ނުރައްކާ ބޮޑުވެއެވެ.\nމީގެ ކުރިން އެންއެޗްއެސް އިން ކުރި ދިރާސާއަކުން ދައްކާ ގޮތުގައި ހަކުރު ބަލި ހުންނަ މީހުން ކޮވިޑް-19 އިން މަރުވުމުގެ ފުރުސަތު ދެގުނަ އިތުރެވެ.


Mohamed Shafiu: ޤަދްރު ސޫރަތުގެ ތަފްސީރު\nޤަދްރު ސޫރަތުގެ ތަފްސީރު\nﷲ ތަޢާލާގެ ބަސްފުޅު إِنَّا أَنزَلْنَـاهُ ގައި މަފްޢޫލް ބިހީ(ރައްދުވާ) ގެ ޟަމީރު (އެބަހީ هُ) އިޢާދަވަނީ ކީރިތި ޤުރުއާނަށެވެ. އެއީ ކީރިތި ޤުރުއާނުގެ ވާހަކަ ކުރިން ޛިކުރުކުރެވިފައިނުވިނަމަވެސް ވެހެވެ. އެހެނީ ހަމަކަށަވަރުން އެއީ އެނގޭކަމެކެވެ. މިތަނުގައި އޭގެ މުރާދަކީ ކީރިތި ޤުރުއާން ބާވައިލެއްވުން ކަމާމެދު އެއްވެސްމީހަކު ޝައްކެއްނުކުރާނެއެވެ. ﷲ ތަޢާލާ ޤުރުއާން ބާވައިލެއްވީ ޤަދްރުވިލޭރޭގައެވެ. ޤަދްރުވިލޭރޭގައި ޤުރުއާން ބާވައިލެއްވުމުގެ މާނައަކީ ކޮބައިހެއްޔެވެ؟ ޞައްޙަވެގެންވާ ބަހުގައި، އޭގެ މާނައަކީ އެރޭ ކީރިތި ޤުރުއާން ބާވާލައްވަން ފެއްޓެވުމެވެ. ޤަދްރުވިލޭރެއަކީ ރަމަޟާންމަހުގައި ހިމެނިގެންވާ ރެއެކެވެ. އޭގެ ދަލީލަކީ ﷲ ތަޢާލާގެ މިބަސްފުޅެވެ. ﴿شَهْرُ رَمَضَانَ الَّذِي أُنزِلَ فِيهِ الْقُرْآنُ هُدًى لِّلنَّاسِ وَبَيِّنَاتٍ مِّنَ الْهُدَىٰ وَالْفُرْقَانِ﴾ [البقرة: ١٨٥] މާނައީ: "ރަމަޟާންމަހަކީ، އެމަހެއްގައި ޤުރުއާން ބާވާލެއްވުން މައްސަރެވެ. އެޤުރުއާން ބާވާލެއްވުނީ މީސްތަކުންނަށްވާ ތެދުމަގެއްކަމުގައެވެ. އަދި ހިދާޔަތާއި ޙައްޤާއި ބާޠިލު ވަކިކޮށްދެނިވި ހެކިތަކެއްކަމުގައެވެ."\nޝަޢުބާންމަހުގައި ނަބިއްޔާ ޞައްލަﷲ ޢަލައިހި ވަސައްލަމަ ގިނަގިނައިން ރޯދަހިއްޕެވިކަމަށް ޘާބިތުވެގެންވެއެވެ. އެމަހުގައި އެކަލޭގެފާނު ރޯދަނުހިއްޕަވާ ހުންނެވީ ވަރަށް މަދު ދުވަސްތަކެއްގައެވެ. [أخرجه البخاري- كتاب الصوم- باب صوم شعبان 1969- ومسلم كتاب الصيام- باب صيام النبي صلى الله عليه وسلم في رمضان وغيره واستحباب أن لا يخلي شهر من صوم 1165- 175-176] މިނޫންގޮތަކަށް (އެބަހީ ހަމައެކަނި 15 ވަނަދުވަހު ޚާއްޞަކޮށްގެން) އެކަލޭގެފާނު ރޯދަހިއްޕެވިކަމަށް ޘާބިތުވެފައެއް ނުވެއެވެ. އެހެނިހެން މަސްތަކުގައި ކޮންމެ މަހެއްގެ ތިންދުވަހުގައި، އެބަހީ ތޭރަވަނަ ދުވަހާއި ސާދަވަނަ ދުވަހާއި، ފަނަރަވަނަ ދުވަހުގެ ރޯދަފިޔަވައެވެ. އެއީ ބީޟުގެ ދުވަސްތަކުގެ ރޯދައެވެ.[أخرجه البخاري- كتاب الصوم- باب صيام البيض ثلاث عشر وأربع عشر وخمس عشر1971- ومسلم كتاب الصيام- باب استحباب صيام ثلاثة أيام من كل شهر 1160- 194]\nﷲ ތަޢާލާގެ ބަސްފުޅު فِى لَيْلَةِ الْقَدْرِ އާ ބެހޭގޮތުން ބައެއް ޢިލްމުވެރިން އެބަސްފުޅުގައި الْقَدْرُ ގެ މުރާދަކީ ޝަރަފުކަމުގައި ވިދާޅުވެފައިވެއެވެ. މިވެނި މީހަކީ ޤަދަރު މަތިވެރިވެގެންވާ މީހެކޭ، ނުވަތަ ޤަދަރު ބޮޑު މީހެކޭ، ބުނެވުމުން އޭގެ މާނައަކީ ޝަރަފުވެރިވެގެންވާ ނުވަތަ ޝަރަފުބޮޑު މީހެކޭއެވެ. އަދި ޢިލްމުވެރިންގެ ތެރެއިން ބައެއް ބޭކަލުން ވިދާޅުވާ ގޮތުގައި الْقَدْرُ ގެ މުރާދަކީ ތަޤްދީރުކުރެއްވުމެވެ. (މިންވަރުކުރެއްވުމެވެ.) އެއީ (މިންވަރު) ކަނޑައެޅުއްވުމެވެ. އެހެނީ މުޅި އަހަރުގައި ހިނގާނޭ ކަންކަން އެރޭގައި މިންވަރުކުރައްވާ ކަނޑައަޅުއްވައެވެ. ﷲ ތަޢާލާ ކީރިތި ޤުރުއާނުގައި ވަޙީކުރައްވާފައިވެއެވެ. ﴿إِنَّا أَنزَلْنَاهُ فِي لَيْلَةٍ مُّبَارَ‌كَةٍ إِنَّا كُنَّا مُنذِرِ‌ينَ﴾ * ﴿فِيهَا يُفْرَ‌قُ كُلُّ أَمْرٍ حَكِيمٍ﴾ [الدخان: 4-3] މާނައީ: "ހަމަކަށަވަރުން، ތިމަންއިލާހު ޤުރުއާން ބާވައިލެއްވީ ބަރަކާތްތެރިވެގެންވާ ރެއެއްގައެވެ. ހަމަކަށަވަރުން، ތިމަންއިލާހީ އިންޛާރުކުރައްވާ ކަލަކީމެވެ. ކަނޑައެޅޭ ހުރިހާ ޙުކުމެއް އެ ރޭ ބަޔާންކުރެވެއެވެ." އޭގެ މާނައަކީ ތަފްޞީލްކުރައްވައި ބަޔާންކުރެއްވުމެވެ.\nމާނައީ: "އަދި ޤަދްރުވިލޭރެއަކީ، ކޮންރެއެއްކަން ކަލޭގެފާނަށް އަންގައިދިނީ ކޮންއެއްޗެއްތޯއެވެ." އޭގެ މާނައަކީ ޤަދްރުވިލޭރެއާއި އެރޭގެ ކަންތައްތަކާއި އެރޭގެ ޝަރަފާއި މަތިވެރިކަން ކަލޭގެފާނަށް އަންގައިދިނީ ކޮންއެއްޗެއްތޯއެވެ (ކޮންކަމެއްތޯއެވެ)؟ އޭގެފަހުގައި ބަޔާންކުރައްވަނީ\nلَيْلَةُ الْقَدْرِ خَيْرٌ مِّنْ أَلْفِ شَهْرٍ ﴿٣﴾ މާނައީ: "ޤަދްރުވިލޭރޭ، އެއްހާސް މައްސަރަށްވުރެ ހެޔޮކަން ބޮޑެވެ."\nމިޖުމުލަ މީ ކުރީގައި ކުރެވުނު ސުވާލުގެ ޖަވާބުފަދައެވެ. އެ ސުވާލަކީ ﴿وَمَآ أَدْرَاكَ مَا لَيْلَةُ الْقَدْرِ﴾ [القدر: 2] މާނައީ: "އަދި ޤަދްރުވިލޭރެއަކީ، ކޮންރެއެއްކަން ކަލޭގެފާނަށް އަންގައިދިނީ ކޮންއެއްޗެއްތޯއެވެ." އެސުވާލުގެ ޖަވާބަކީ ﴿ لَيْلَةُ الْقَدْرِ خَيْرٌ مِّنْ أَلْفِ شَهْرٍ ﴾ [القدر: 3] މާނައީ: "ޤަދްރުވިލޭރޭ، އެއްހާސް މައްސަރަށްވުރެ ހެޔޮކަން ބޮޑެވެ." އޭގެ މާނައަކީ ޤަދްރުވިލޭރޭ އެމަހެއްގައި ހިމެނިފައިނުވާ އެއްހާސް މަހަށްވުރެ އެރޭ ހެޔޮކަންބޮޑުވެގެންވާ ވާހަކައެވެ. މިތާގައި ހެޔޮކަމުގެ މާނައަކީ އެރޭ ހެޔޮޢަމަލުކުރުމުގެ ޘަވާބެވެ. އެރޭގައި ﷲ ތަޢާލާ މި އުންމަތުގެ މައްޗަށް ބާވާލައްވާ ހެޔޮކަމާއި، ބަރަކާތުގެ ވާހަކައެވެ. އެހެންކަމުން އެރޭގައި އީމާންވެހުރެ (އެރޭގެ މާތްކަމާއި މަތިވެރިކަން ޤަބޫލުކޮށް އެކަމަށް އީމާންވެހުރެ) ﷲގެ ޙަޟްރަތުން ޘަވާބާއި ދަރުމަ އެދޭ ޙާލު ރޭއަޅުކަންކޮށްފި މީހެއްގެ ވޭތުވެދިޔަ ފާފަތައް ފުއްސަވާދެއްވާނެތެވެ. އޭގެ ފަހުގައި ﷲ ތަޢާލާ ޛިކުރުކުރައްވަނީ އެރޭގައި ހިނގާނޭ ކަންތައްތަކެވެ.\nމިއީ ފަޟީލަތުއްޝައިޚް މުޙައްމަދު ބުން ޞާލިޙް އަލްޢުޘައިމީން ރަޙިމަހުﷲ ލިޔުއްވާފައިވާ ތަފްސީރު ސޫރަތުލް ޤަދްރިގެ ތަރުޖަމާއެވެ.\nتَنَزَّلُ الْـمَلَاـئِكَةُ وَالرُّوحُ فِيهَا بِإِذْنِ رَبِّهِم مِّن كُلِّ أَمْرٍ ﴿٤﴾ މާނައީ: "މަލާއިކަތުންނާއި ޖިބްރީލު (ޢަލައިހިއްސަލާމު) އެބޭކަލުންގެ ރައްބުގެ އިޛުނަފުޅާއެކު، ހުރިހާ އަމުރުފުޅަކައިގެން އެރޭ ފައިބައިވަޑައިގަންނަވާނެތެވެ."\nتَنَزَّلُ الْـمَلَاـئِكَةُ وَالرُّوحُ فِيهَا "މަލާއިކަތުންނާއި ޖިބްރީލު (ޢަލައިހިއްސަލާމު) އެރޭ ފައިބައިވަޑައިގަންނަވާނެތެވެ." މާނައަކީ މަޑުމަޑުން ފައިބާވަޑައިގަންނަވަމުން ފައިބާވަޑައިގަންވަމުން ދިޔުމެވެ. އެހެނީ އެބޭކަލުންނަކީ އުޑުގައި ދިރިއުޅުއްވާ ބޭކަލުންނެވެ. ހަތް އުޑުވެއެވެ. ބިން ފުރިއްޖައުމަށް ދަންދެން އެ އެއުޑުތަކުން މަލާއިކަތުން ފައިބާވަޑައިގަންވަމުން ދާނެއެވެ. މަލާއިކަތުން ބިމަށް ފައިބާވަޑައިގެންނެވުމަކީ ހެޔޮކަމާއި، ރަޙުމަތާއި ބަރަކާތުގެ ޢަލާމާތްތަކެވެ. އެހެންކަމުން މަލާއިކަތުން ތަނަކަށް ވެންނެވުމުން މަނާވެގެންފިނަމަ އޭގެ މާނައަކީ ވެންނެވުން މަނާވެގަތް ތަނަކީ ހެޔޮކަމާއި، ބަރަކާތުން އެއްކިބާވެގެންވާ ތަނެއްކަމެވެ. މިސާލަކަށް (ދިރޭތަކެތީގެ) ޞޫރަ ހުންނަ ތަންތަނެވެ. ހަމަކަށަވަރުން (ދިރޭތަކެތީގެ) ޞޫރަ ހުންނަ ތަންތަނަށް މަލާއިކަތުން ވަދެވަޑައިނުގަންނަވައެވެ. [أخرجه البخاري- كتاب اللباس- باب لا تدخل الملائكة بيتا فيه صورة 5960 - ومسلم كتاب اللباس والزينة- باب تحريم تصوير صورة الحيوان وأن الملائكة عليهم السلام لا يدخلون بيتا فيه صورة أو كلب 2106] އޭގެ މާނައަކީ ޙަރާމް ޞޫރައެވެ. އެހެނީ ޞޫރަ އެއީ ތަންމަތީގައި (ބެޑްޝީޓްފަދަ ތަކެތީގައި) ނުވަތަ ބާލީހުގައި ހުންނަ ޞޫރަ ނަމަ ގިނަ ޢިލްމުވެރިން ދެކެވަޑައިގަންނަވާގޮތުގައ އެ ހުއްދައެވެ. (އެއީ ޙަރާމްސޫރައެއް ނޫނެވެ.) އެހެންކަމުން އެފަދަ އެއްޗެއް ހުރި ތަނަކަށް މަލާއިކަތުން ވެންނެވުން މަނާވެގެންނުވެއެވެ. އެބޭކަލުން އެފަދަ ތަންތަނަށް ވެންނެވުން މަނާވެގެންވާނަމަ އެފަދަ ޞޫރަވެސް މަނާވީހެވެ.\nޤަދްރުވިލޭރޭ މަލާއިކަތުން ވަރަށް ގިނައިން ފައިބާވަޑައިގަންނަވައެވެ. އެބޭކަލުން ފައިބާވަޑައިގަތުމަކީ ހެޔޮކަމެކެވެ. އަދި ބަރަކާތެކެވެ.\nالرُّوحُ އަކީ ޖިބްރީލު ޢަލައިހިއްސަލާމެވެ. އެކަލޭގެފާނުގެ ޛިކުރު މިތާގައި ޚާއްޞަކުރައްވާފައިއެވަނީ އެކަލޭގެފާނުގެ މާތްކަމާއި ޝަރަފަށްޓަކައެވެ.\nﷲ ތަޢާލާގެ ބަސްފުޅު بِإِذْنِ رَبِّهِم "އެބޭކަލުންގެ ރައްބުގެ އިޛުނަފުޅާއެކު" ގެ މާނައަކީ އެއިލާހުގެ އަމުރުފުޅަށެވެ. މިތާނގައި އިޛުނައިގެ މުރާދަކީ ކައުނީ އިޛުނައެވެ. އެހެނީ ﷲ ތަޢާލާގެ އިޛުނަ ބެހިގެންވަނީ ދެބަޔަކަށެވެ. އެއީ ކައުނީ އިޛުނައާއި ޝަރުޢީ އިޛުނައެވެ. ﷲ ތަޢާލާގެ ވަޙީ ބަސްފުޅު شَرَ‌عُوا لَهُم مِّنَ الدِّينِ مَا لَمْ يَأْذَن بِهِ اللَّـهُ [الشورى: 21]. ގައި "އެބައިމީހުންނަށް އިޛުނަ ދެވިގެން ނުވާ ކަންކަމޭ" ގެ މުރާދަކީ ޝަރުޢީގޮތުން އިޛުނަދެވިގެން ނުވާ ކަންކަމެވެ. ޤަދަރުގެ ގޮތުން އެއިލާހު އިޛުނަދެއްވާފައިވެއެވެ. ﷲގެ ޝަރީޢަތް ނޫން ޝަރީޢަތްތައް ޝަރުޢުކޮށްފައިވެސްވެއެވެ. އެކަމަކު އެއީ ﷲ ގެ ޝަރުޢީ އިޛުނަ ލިބިގެންނެއްނޫނެވެ. އެހެންކަމުން އެއީ ޤަދަރީ އިޛުނައެކެވެ. بِإِذْنِ رَبِّهِم މި އާޔަތުގައި ވާފަދައިންނެވެ. އެއީ ޤަދަރީ އަމުރެވެ.\nﷲ ތަޢާލާގެ ބަސްފުޅު مِن كُلِّ أَمْرٍ ގެ މުރާދުގައި ބުނެވެއެވެ. މިތަނުގައި مِن އަކީ بِ ގެމާނާގައި އައިސްފައިވާ ޙަރުފެކެވެ. އޭގެ މާނައަކީ "ﷲ ތަޢާލާ ކުރައްވާ ކޮންމެ އަމުރަކައިގެން" މިއެވެ. އެއީ ކޮން އަމުރެއްކަމެއް އެނގޭކަށް ނެތެވެ. ކޮންމެއަކަސް މަލާއިކަތުން ބިމަށް ފައިބާވަޑައިގެންނެވުމަކީ ހެޔޮކަމާއި ރަޙުމަތާއި ބަރަކާތުގެ ޢަލާމާތްތަކެވެ.\nسَلَامٌ هِىَ حَتَّى مَطْلَعِ الْفَجْرِ﴿٥﴾ އެއީ ފަޖުރުގެ އަލިކަން ފާޅުވެއްޖައުމަށްދާނދެން، އަމާންކަމާއި، ސަލާމަތްކަން ލިބިގެންވާ ރެއެކެވެ.\nسَلَامٌ هِىَ އެކުލެވިފައިވަނީ މުބުތަދާ އަދި ޚަބަރުންނެވެ. ޚަބަރު އެވަނީ ކުރީގައެވެ. އޭގެ ތަޤްދީރަކީ هِىَ سَلَامٌ އެވެ. އޭގެ މާނައަކީ މިރެއަކީ ސަލާމަތްކަން ލިބިގެންވާ ރެއެކެވެ. އެރޭ ﷲ ތަޢާލާ ސަލާމަތްކަން ލިބިގެންވާ ރެއެއްކަމުގައި ޞިފަކުރައްވާފައިއެވަނީ އެރޭ ޢިޤާބާއި ޢަޛާބުން ސަލާމަތްވުން ގިނަވެގެންވާކަމަށްޓަކައެވެ. ނަބިއްޔާ ޞައްލަﷲ ޢަލައިހި ވަސައްލަމަ ޙަދީޘުކުރައްވާފައިވެއެވެ. ((مَنْ قَامَ لَيْلَةَ الْقَدْرِ إِيمَانًا وَاحْتِسَابًا غُفِرَ لَهُ مَا تَقَدَّمَ مِنْ ذَنْبِهِ )) [أخرجه البخاري -كتاب فضل ليلة القدر - باب فضل ليلة القدر (2014) ، ومسلم- كتاب صلاة المسافرين -باب الترغيب في قيام رمضان وهو التراويح (760-175)] މާނައީ: "އީމާންވެހުރެ، (ﷲގެ ޙަޟްރަތުން) ޘަވާބާއި ދަރުމައަށް އެދޭ ޙާލު ޤަދްރުވިލޭރޭ ރޭއަޅުކަންކޮށްފިމީހާގެ އިސްވެ ގޮސްފައިވާ ފާފަތަށް ފުހެވިގެންދާނެއެވެ"ފާފަ ފުއްސެވުމަކީ އެއްވެސް ޝައްކެއްނެތްގޮތުގައި ފާފައިގެ ވަބާއާއި ފާފައިގެ ޢުޤޫބާތުން ސަލާމަތްވުމެވެ.\nحَتَّى مَطْلَعِ الْفَجْرِ "ފަޖުރުގެ އަލިކަން ފާޅުވެއްޖައުމަށްދާނދެން" އެބަހީ ފަޖުރުގެ އަލިކަން ފާޅުވެއްޖައުމަށްދާންދެން މަލާއިކަތުން ފައިބާވަޑައިގަންނަވާނެއެވެ. ފަޖުރުގެ އަލިކަން ފާޅުވެއްޖެނަމަ ޤަދްރުވިލޭރޭ ނިމުނީއެވެ.\nތަންބީހު: ޤަދްރު ވިލޭރޭ ވަނީ ރަމަޟާންމަހުގައި ކަމަށް އިސްވެހިނގައްޖެއެވެ. އެރޭ ވަނީ ރަމަޟާންމަހުގެ ކިހާ ހިސާބެއްގައި ހެއްޔެވެ؟ ފުރަތަމަ ކޮޅުގައި ހެއްޔެވެ؟ ނުވަތަ މެދުތެރޭގައި ހެއްޔެވެ؟ ނުވަތަ ފަހުކޮޅުގައި ހެއްޔެވެ؟\nމިސުވާލުގެ ޖަވާބުގައި ބުނަމެވެ. ނަބިއްޔާ ޞައްލަﷲ ޢަލައިހި ވަސައްލަމަ ރަމަޟާންމަހުގެ ފުރަތަމަ ދިހައެއްގައި އިޢުތިކާފުކުރެއްވިއެވެ. އޭގެފަހުގައި މެދު ދިހައެއްގައި އިޢުތިކާފުކުރެއްވިއެވެ. ޤަދްރުވިލޭރޭ ލިބުން އެދިވަޑައިގެންނެވެ. އޭގެފަހުގައި އެކަލޭގެފާނަށް ބަޔާންކޮށްދެއްވުނެވެ. ހަމަކަށަވަރުން އެރޭވަނީ ފަހުދިހައިގައެވެ. ފަހެ އެކަލޭގެފާނު ފަހު ދިހައެއްގައި އިޢުތިކާފުކުރެއްވިއެވެ. [أخرجه البخاري -كتاب الأذان - باب السجود.. (713) ، ومسلم- كتاب الصيام -باب فضل ليلة القدر (1167-215)] އެހެންކަމުން ޤަދްރުވިލޭރޭ ވަނީ ރަމަޟާންމަހުގެ ފަހުދިހައިގައެވެ.\nފަހުދިހައިގެ ރޭތަކުގެ ތެރެއިން ކޮން ރެއެއްގައި ހެއްޔެވެ؟ މޮޅަށް ދެނެވޮޑިގެންވަނީ ﷲއެވެ. އެރެއަކީ އެކާވީސްވިލޭރެއަށްވެސް ވެދާނެއެވެ. ނުވަތަ ތިރީސްވިލޭރެއަށްވެސް ވެދާނެއެވެ. ނުވަތަ މިދެމެދުގައިވާ އެހެން ރެއެކެވެ. އެރެއަކީ ކޮންރެއެއްކަން ކަނޑައެޅިގެން އެނގޭކަށްނެތެވެ. އެހެންކަމުން ނަބިއްޔާ ޞައްލަﷲ ޢަލައިހި ވަސައްލަމައަށް އެރެއަކީ އެކާވީސްވިލޭރޭކަމުގައި ދެއްކެވުނެވެ. އެކަލޭގެފާނު ހުވަފެނުގައި ދެކެވަޑައިގެންނެވިގޮތުގައި އެރޭގެ ހެނދުނު އެކަލޭގެފާނު މިސްކިތްކޮޅުގައި ކިސަޑުހެދިފައިވާ ތަނެއްގައި ސަޖިދަކުރައްވަނިކޮށް ދެކެވަޑައިގަތެވެ. އެރޭގައި ވާރޭ ވެހުނެވެ. އެކަލޭގެފާނު ނަމާދުކުރެއްވީ މިސްކިތުގައެވެ. މިސްކިތުގެ ފުރާޅު ކަދުރު ރުކުގެ ފަނުން ހެދިފައިހުރުމާއެކު އެ ފުރާޅުން ފެން ލީކުވެއެވެ. އެކަލޭގެފާނު ފަތިސްނަމާދު ކުރެއްވި އިރު ސަޖިދަކުރެއްވި ތާނގައި ކިސަޑު ހުއްޓެވެ. އެކަލޭގެފާނުގެ ނިތްކުރިފުޅުގައި އެކަމުގެ އަސަރު (ކިސަޑުގެ އަސަރު) ހުރީތީ ޞަޙާބީން ދެކެވަޑައިގަތެވެ. [أخرجه البخاري -كتاب فضل ليلة القدر - باب التماس ليلة القدر في السبع الأواخر (2016) ، ومسلم- كتاب الصيام -باب فضل ليلة القدر والحث علي طلبها (1167-205)] މިތާގައި މި އިޝާރާތްކުރެވުނު ރެއަކީ އެކާވީސްވިލޭރެއެވެ.\nއެކަމާއެކުވެސް އެކަލޭގެފާނު ޙަދީޘުކުރެއްވީ ((الْتَمِسُوهَا فِي الْعَشْرِ الأَوَاخِرِ)) [أخرجه البخاري -كتاب فضل ليلة القدر - باب تحري ليلة القدر من العشر الأواخر (2021) ، ومسلم- كتاب الصيام -باب فضل ليلة القدر والحث علي طلبها (1165-210)] މާނައީ: "ފަހުދިހައިގެ ރޭތަކުގައި ތިޔަބައިމީހުން އެރޭހޯދުމަށް މަސައްކަތް ކުރާށެވެ." މިފަދައިންނެވެ. އެހެން ރިވާޔަތެއްގައި ((فِي الوَتْرِ مِنَ الْعَشْرِ الأَوَاخِرِ)) [أخرجه البخاري -كتاب فضل ليلة القدر - باب تحري ليلة القدر من العشر الأواخر (2017) ، ومسلم- كتاب الصيام -باب فضل ليلة القدر والحث علي طلبها (1165-207)] "ފަހު ދިހައިގެ އޮނަހިރި ރޭތަކުގައި" މިފަދައިންނެވެ. ބައެއް ޞަޙާބީން ދެކެވަޑައިގެންނެވި ގޮތުގައި ބައެއް އަހަރުތަކުގައި ޤަދްރުވިލޭރޭ ހިމެނިގެންވީ ފަހު ހަތްރޭގެ ތެރެއިންނެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘުކުރެއްވިއެވެ. ((أَرَى رُؤْيَاكُمْ قَدْ تَوَاطَأَتْ فِي السَّبْعِ الأَوَاخِرِ فَمَنْ كَانَ مُتَحَرِّيَهَا فَلْيَتَحَرَّهَا فِي السَّبْعِ الأَوَاخِرِ )) [أخرجه البخاري -كتاب فضل ليلة القدر - باب التماس ليلة القدر في السبع الأواخر (2015) ، ومسلم- كتاب الصيام -باب فضل ليلة القدر والحث علي طلبها (1165-205)]މާނައީ: "ތިޔަބައިމީހުންގެ ހުވަފެން ދިމާވަނީ ފަހު ހަތްރޭއާ ކަމަށް ތިމަންކަލޭފާނު ދެކެވަޑައިގަންނަވަމެވެ. ފަހެ އެރޭ ހޯދުމަށް މަސައްކަތްކުރާ މީހާ، ފަހު ހަތްރޭ އެރޭ ހޯދުމަށް މަސައްކަތްކުރާށެވެ." އޭގެ މާނައަކީ އެއަހަރުއެވެ. އެހެނިހެން އަހަރުތަކުގައި އެރޭ ހޯދުމަށް ހުރިހާ ދިހަރެއްގައި މަސައްކަތްކުރަންޖެހެއެވެ. ބަދަލުނުވާގޮތަށް ކަނޑައެޅިފައިވާ ރެއެއް ނޫނެވެ. އެކަމަކު އުއްމީދުކުރެވޭ ގޮތުގައި އެއީ ހަތާވީސްވިލޭރެއެވެ. ފަހަރެއްގައި މިއަހަރުގައި އެއީ ހަތާވީސްވިލޭރެއަށްވެސް ވެދާނެއެވެ. ޖެހިގެން އަންނައަހަރުގައި އެއީ އެކާވީސްވިލޭރެއަށްވެސް ވެދާނެއެވެ. އެއާ ޖެހުނު އަހަރުގައި އެއީ ތޭވީސްވިލޭރެއަށްވެސް ވެދާނެއެވެ. އަދި ފަންސަވީސްވިލޭރޭ ކަމުގައިވެސް ވެދާނެއެވެ. މިފަދައިންނެވެ. ﷲ ސުބްޙާނަހޫ ވަތަޢާލާ އެރޭ ވަންހަނާކުރައްވާފައިވަނީ ބޮޑުވެގެންވާ ދެފައިދާއަކަށްޓަކައެވެ.\nފުރަތަމަ ފައިދާއީ، އެރޭ ހޯދުމަށް މަސައްކަތްކުރުމުގައި އިޚްލާޞްތެރިކަމާ ތެދުވެރިކަމާއެކު މަސައްކަތްކުރާ މީހާއާއި ކަންނެތްކަމާއެކު މަސައްކަތްކުރާ މީހާ ވަކިވެ އެނގުމެވެ. އެހެނީ އިޚްލާޞްތެރިކަމާ ތެދުވެރިކަމާއެކު އެރޭ ހޯދުމަށް މަސައްކަތްކުރާ މީހާ، އެރޭ ހޯދުމަށްޓަކައި ފުރިހަމަ ދިހަރޭ ވަރުބަލިކަމުގައި ހޭދަކުރާނެއެވެ. ކަންނެތްމީހާ، އެއް ރޭ ހޯދުމަށްޓަކައި، އެންމެ ދިހަރޭ ރޭ އަޅުކަންކުރުމަކީ އޭނާގެ މައްޗަށް ބޮޑުކަމަކަށް ވެދެއެވެ.\nދެވަނަ ފައިދާއަކީ ގިނަ ހެޔޮ ޢަމަލު ކުރުމުގެ ސަބަބުން ގިނަ ޘަވާބު މުސްލިމުންނަށް ލިބިގެން ދިޔުމެވެ. އެހެނީ ހެޔޮ ޢަމަލު ގިނަވީ ވަރަކަށް ޘަވާބު އިތުރުވެގެންދެއެވެ.\nމި ދަނޑިވަޅުގައި، މިހާރަކަށް އައިސް މީސްތަކުންގެ ތެރެއިން ބައެއް މީހުންނަށް ހެދޭ ގޯހެއް ސަމާލުކަމަށް ގެނައުމަށް ޤަޞްދުކުރަމެވެ. އެއީ ޤަދްރުވިލޭރޭ ހޯދުމަށް މަސައްކަތްކުރުމުގެ ގޮތުން ހަތާވީސްވިލޭރޭ ޢުމުރާގެ އަޅުކަން އަދާކުރުމެވެ. ހަތާވީސްވިލޭރޭ މަސްޖިދުލް ޙަރާމް މީސްތަކުންނައިގެން ފުރި ބާރުވެ ތޮއްޖެހިފައިވާތީ ތިބާއަށް ފެންނާނެއެވެ. ޢުމުރާގެ އަޅުކަން އަދާކުރުމަށްޓަކައި ހަތާވީސްވިލޭރޭ ޚާއްޞަކުރުމަކީ ބިދުޢައެކެވެ. އެހެނީ ރަސޫލުﷲ ޞައްލަﷲ ޢަލައިހި ވަސައްލަމަ ޢުމުރާ ކުރެއްވުމުގައި އެރޭ ޚާއްޞަކުރައްވާފައިނުވާތީއެވެ. އެކަލޭގެފާނުގެ ބަސްފުޅުންވެސް އެކަން އެނގޭކަށްނެތެވެ. ރަމަޟާންމަހުގެ ހަތާވީސްވިލޭރޭގައި އެކަލޭގެފާނު ޢުމުރާގެ އަޅުކަން އަދާކުރައްވާފައިނުވެއެވެ. އެކަލޭގެފާނު އެރޭ މައްކާގައި ހޭދަކުރެއްވިއެވެ. އަދި އެކަލޭގެފާނުގެ އުންމަތަށް، އެރޭގައި ޢުމުރާގެ އަޅުކަން އަދާކުރުމުން އެރޭ ލިބިގަތުމަށް، އަންގަވާފައެއް ނުވެއެވެ. އެހެނެއްކަމަކު އެކަލޭގެފާނު އަމުރުކުރެއްވީ އެރޭ ރޭއަޅުކަންކުރުމަށެވެ. އެހެންކަމުން ޢުމުރާވުމަށްޓަކައި ރަމަޟާންމަހުގެ ހަތާވީސްވަނަ ރޭ ޢައްޔަންކުރުމަކީ މީސްތަކުން ކުރާ ކުށެއްކަން އެނގިގެން ހިނގައްޖެއެވެ. އަދި މީގެން އެނގޭގޮތުގައި ބައެއް މީހުން ދީން ނަގަނީ އެމީހުން ނަގާނެ ގޮތަކަށް ނަގާނެ މީހެއްގެ ފަރާތުންނެވެ. ޝަރުޢީ އެއްވެސް އަސާސެއް ނުވާގޮތުގައެވެ. ކަންތައްތަކުގެ ޢިލްމު އެނގިހުރެ ﷲ ތަޢާލާއަށް އަޅުކަންކުރުމަށް ސަމާލުކަންދޭށެވެ. ﷲ ގެ ފޮތާއި އެއިލާހުގެ ނަބިއްޔާގެ ސުންނަތުން ދަލީލު ލިބިގެންނެވެ. ނުވަތަ އެބޭކަލުންގެ ސުންނަތަށް ތަބާވުމަށް އަހަރެމެންނަށް އަމުރުވެވިގެންވީ ހަތަރު ޚަލީފާއިންގެ ޢަމަލުން ދަލީލުލިބިގެންނެވެ.\nމި ސޫރަތުގައި ޤަދްރުވިލޭގެ މާތްކަން ބަޔާންވެފައިވެއެވެ. އެގޮތުން؛\nފުރަތަމައީ: މީސްތަކުންގެ ހިދާޔަތުގެ ގޮތުގައި އަދި ދުނިޔެއާއި އާޚިރަތުގެ އުފާވެރިކަމުގެ ގޮތުގައި ބާވާލައްވާފައިވާ ކީރިތި ޤުރުއާން ބާވައިލެއްވުނީ މިރޭގައެވެ.\nދެވަނައީ: ﷲ ތަޢާލާގެ ވަޙީބަސްފުޅު ﴿وَمَآ أَدْرَاكَ مَا لَيْلَةُ الْقَدْرِ﴾ [القدر2] އިން ދަލާލަތުކުރާ މާތްކަމާއި މަތިވެރިކަމެވެ.\nތިންވަނައީ: އެރެއަކީ އެއްހާސް މައްސަރަށްވުރެ ހެޔޮވެގެންވާ ރެއެކެވެ.\nހަތަރުވަނައީ: އެރޭގައި މަލާއިކަތުން ފައިބާވަޑައިގަންނަވައެވެ. ހެޔޮކަމާއި ބަރަކާތާއި ރަޙުމަތާއެކު މެނުވީ އެބޭކަލުން ފައިބާވަޑައިނުގަންނަވައެވެ.\nފަސްވަނައީ: އެއީ ސަލާމަތްކަން ލިބިގެންވާ ރެއެކެވެ. ﷲ ތަޢާލާއަށް ކިޔަމަންތެރިކަން އަދާކުރުމުގެ ސަބަބުން އެރޭގައި ޢިޤާބާއި ޢަޛާބުން ސަލާމަތްވާ މީހުންގެ ގިނަކަމަށްޓަކައެވެ.\nހަވަނައީ: އެރޭގެ މަތިވެރިކަމާއި މާތްކަމާބެހޭގޮތުން ﷲ ތަޢާލާ، ޤިޔާމަތާ ހަމައަށް ކިޔެވޭގޮތުގައި، ސޫރަތެއް ބާވާލައްވާފައިވެއެވެ.\nޤަދްރުވިލޭރޭގެ މާތްކަމުގެ ތެރޭގައި އައްޞަޙީހައިނުގައި އަބޫ ހުރައިރާ ރަޟިޔަﷲ ޢަންހުގެ ކިބައިން ރިވާވެގެންވާ މި ޙަދީޘުވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘުކުރެއްވިއެވެ. ((مَنْ قَامَ لَيْلَةَ الْقَدْرِ إِيمَانًا وَاحْتِسَابًا غُفِرَ لَهُ مَا تَقَدَّمَ مِنْ ذَنْبِهِ )) [أخرجه البخاري -كتاب فضل ليلة القدر - باب فضل ليلة القدر (2014) ، ومسلم- كتاب صلاة المسافرين -باب الترغيب في قيام رمضان وهو التراويح (760-175)] މާނައީ: "އީމާންވެހުރެ، (ﷲގެ ޙަޟްރަތުން) ޘަވާބާއި ދަރުމައަށް އެދޭ ޙާލު ޤަދްރުވިލޭރޭ ރޭއަޅުކަންކޮށްފިމީހާގެ އިސްވެ ގޮސްފައިވާ ފާފަތަށް ފުހެވިގެންދާނެއެވެ"\nމި ޙަދީޘުގައި إِيمَانًا وَاحْتِسَابًا ގެ މުރާދަކީ ﷲ އަށް އީމާންވެހުރެ، އަދި އެރޭގައި ރޭ އަޅުކަންކުރާ މީހުންނަށްޓަކައި ﷲ ތަޢާލާ ތައްޔާރުކުރައްވާފައިވާ ޘަވާބު ޤަބޫލުކޮށް، އަޖުރާއި ޘަވާބު ލިބުމަށް އެދިގެން ކުރުމެވެ.\nމިހާ ހިސާބުން ޤަދްރު ސޫރަތުގެ ތަފްސީރު ނިމުނީއެވެ.\nPosted by Mohamed Shafiu at 7:57 PM\nLabels: ތަފްސީރު, ޤަދްރު ސޫރަތުގެ ތަފްސީރު, ޤުރްއާން


Mirey fathis namaadhun jamaa'ai feshumah angaifi\nޖަމާއަތުގެ ނަމާދެއް ފެށުމުގެ ކުރީން އިމާމު، މައުމޫމުންނަށް މައުލޫމާތެއް ހިއްސާ ކުރަނީ: މިރޭ ފަތިސް ނަމާދުން ފެށިގެން އަލުން ޖަމާއަތް ފަށަނީ -- އަވަސް ފޮޓޯ\nކޮވިޑް-19 އިން ރައްކާތެރިވުމަށް މާލެ ސަރަހައްދުގައި އެޅި ފިޔަވަޅުތަކަށް ލުއިދީފައިވާތީ މިރޭ ފަތިސް ނަމާދުން ފެށިގެން ނަމާދުގެ ޖަމާއަތް ފެށުމަށް އިސްލާމިކް މިނިސްޓްރީން އިމާމުން އަންގައިފި އެވެ.\nއެ މިނިސްޓްރީން ބުނީ މާދަމާއިން ފެށިގެން ކާފިއު ވަގުތު ކުރުކޮށް ލޮކްޑައުން އުވާލާތީ މިރޭ ފަތިސް ނަމާދުން ފެށިގެން މާލެ ސަރަހައްދުގައި ހިމެނޭ ހުރިހާ މިސްކިިތްތަކެއްގައި ޖަމާއަތުގައި ނަމާދު ކުރަން ފެށުމަށް ހަމަޖެހިފައިވާ ކަމަށެވެ. ނަމަވެސް ޖަމާއަތް ކުރިއަށް ގެންދާނީ ރައްކާތެރި ކަމުގެ ފިޔަވަޅެއްގެ ގޮތުން ގައިދުރުކޮށް ތިބެގެން ކަމަށް ބުންޏެވެ.\nއަދި މިސްކިތަށް ދާއިރު މުސައްލަ ގެންދިއުމަށާއި ގައިދުރު ކަމަށް ހާއްސަ އިސްކަމެއް ދިނުމަށް އެ މިނިސްޓްރީން ވަނީ އާންމުންގެ ކިބައިން އެދިފައެވެ.\nމާދަމާއިން ފެށިގެން ކާފިއު ވަގުތު ރޭގަނޑު 8:00 އިން ފަތިހު 4:00 ކުރުކުރަން ވަނީ ނިންމާފަ އެވެ. ކާފިއު ނޫން ގަޑިތަކުގައި ބޭރުގައި އުޅެން ފުލުހުން ދޫކޮށްފައިވާ ހާއްސަ ހުއްދަ އުވާލާ ހުއްދައާ ނުލައި އެ ގަޑިތަކުގައި ބޭރުގައި އުޅުމުގެ ހުއްދަ ދޭނެ އެވެ. އަދި ކާފިއު ނޫން ވަގުތު ހުރިހާ ވިޔަފާރިތަކެއް ހުޅުވައިގެން ހިދުމަތް ދިނުމުގެ ހުއްދަވެސް ދިނުމަށް ވަނީ ނިންމާފައެވެ. އެ ގޮތުން ކާފިއު ނޫން ވަގުތުތަކުގައި ޑައިނިންގެ ހިދުމަތް ދެވޭނެ އެވެ.


Raajjeyge Huriha Rasheggai Mask Naalhanama Fiyavalhu Alhaan Raees Offihun Angaifi ރާއްޖޭގެ ހުރިހާ ރަށެއްގައި މާސްކު ނާޅާ މީހުންނާމެދު ފިޔަވަޅު އަޅާން ރައީސް އޮފީހުން އަންގައިފި – Huvadhoo News Raajjeyge Huriha Rasheggai Mask Naalhanama Fiyavalhu Alhaan Raees Offihun Angaifi Huvadhoo News\nރާއްޖޭގެ ހުރިހާ ރަށެއްގައި މާސްކު ނާޅާ މީހުންނާމެދު ފިޔަވަޅު އަޅާން ރައީސް އޮފީހުން އަންގައިފި\nރާއްޖޭގެ ހުރިހާ ރަށެއްގައި ވެސް މާސްކު އެޅުން މަޖުބޫރުކޮށް، މާސްކު ނާޅާ މީހުންނާމެދު ޤަވައިދުން ފިޔަވަޅު އަޅަން ރައީސް އޮފީހުން އަންގައިފިއެވެ.\nމީގެ ކުރިންވެސް ރައީސް އޮފީހުން ވަނީ ރާއްޖޭގެ މީހުން ދިރިއުޅޭ ހުރިހާ ރަށެއްގައި މާސްކު އެޅުން މަޖުބޫރުކޮށްފައެވެ. އެހެންނަމަވެސް ފަހަކަށް އައިސް ކޮވިޑް-19 ހަލުވިކަމާއެކު ފެތުރިގެންދާއިރުވެސް މީހުން މާސްކާމެދު ފަރުވާކުޑަކޮށް މާސްކު ނާޅާ ބޭރަށް ނުކުމެ އުޅޭކަމަށް ރައީސް އޮފީހުންވަނީ ފާހަގަކޮށްފައެވެ.\nމިދިޔަ އަންގާރަ ދުވަހު ރައީސް އިބްރާހިމް މުހައްމަދު ސޯލިހް ވަނީ ކުރިއަށް އޮތް ތިން ހަފްތާގެ ތެރޭގައި ރާއްޖޭގައި އަނެއްކާ ކޮވިޑް ވަރަށް ބޮޑަށް ފެތުރިދާނެ ކަމުގެ އިންޒާރު ދީފައެވެ. އެހެންކަމުން އެޗްޕީއޭ ގައިޑްލައިނާއި ޚިލާފުވެ މާސްކު ނާޅާ މީހުންނާމެދު ފިޔަވަޅު އެޅުމަށް ރައީސް އޮފީހުން މިވަނީ އަންގާފައެވެ.\nހެލްތު މިނިސްޓްރީއާއި ހޯމް މިނިސްޓްރީއަށް ކޮޕީކޮށް ރައީސް އޮފީހުން ފުލުހުންނަށް ފޮނުވާފައިވާ ސިޓީގައި ވިދާޅުވެފައިވަނީ ރާއްޖޭގެ ހުރިހާ ރަށެއްގައި އެޗްޕީއޭގެ ގައިޑްލައިނާ އެއްގޮތަށް އަމަލުކުރޭތޯ ބެލުމަށްފަހު އަމަލުނުކުރާ މީހުންނާމެދު ފިޔަވަޅު އެޅުމަށެވެ. އަދި މާލޭ ސަރަހައްދުގައި ދުވާލެއްގެ މައްޗަށް 3000 މީހުންނަށް ބޫސްޓާ ޑޯޒް ދިނުމުގެ ގޮތުން ނޫސަންދަ ކްލިނިކުން ފުލުހުންނާއި ފުލުހުންގެ އާއިލާތަކަށް ބޫސްޓާ ޑޯޒް ޖެހޭނެ އިންތިޒާމު ހަމަޖެއްސުމަށް ވެސް ރައީސް އޮފީހުން ވަނީ އަންގާފައެވެ.\nރާއްޖޭން ކޮވިޑަށް ފައްސިވާ މީހުންގެ އަދަދު ވެސް އަނެއްކާ ދަނީ އިތުރުވަމުންނެވެ. އެހެންކަމުން އެޗްޕީއޭއިން އަންގައިގެން އެޗްޑީސީން ވަނީ ހުޅުމާލޭގައި ހަފުލާތަކާއި ހަރަކާތްތައް ބޭއްވުމަށް ދޫކުރަމުންދިޔަ ހުއްދަތައް މަޑުޖައްސާލައި، މާލޭގައި ބާއްވަމުން ދިޔަ ނައިޓްމާކެޓު ވެސް ވަނީ ހުއްޓުވާފައެވެ.


Lewandowski Ge 50 Vana Landaa Eku Bayern In German Cup Kaamiyaabu Koffi - Vaguthu\nބަޔާން މިއުނިކްގެ ކުޅުންތެރިން.\nރޮބާޓް ލެވަންޑޮސްކީ މި ސީޒަންގައި ކާމިޔާބު ކުރި 50 ވަނަ ލަނޑާއެކު ލެވަކޫސަން ބަލިކޮށް ބަޔާން މިއުނިކުން ޖަރުމަނު ކަޕް 20 ވަނަ ފަހަރަށް ކާމިޔާބުކޮށްފިއެވެ.\nޖަރުމަން ކަޕް ފައިނަލްގައި ބަޔާން މިއުނިކާއި ލެވަކޫސަން ބައްދަލުކުރި މެޗު 4-2 އިން ގެ ނަތީޖާ އަކުން ބަޔާން ވަނީ ރިކޯޑެއް ހަދައިފައެވެ.\nފަސޭހަކަމާ އެކު ބަޔާން ކާމިޔާބު ކުރި މެޗުގެ 16 ވަނަ މިނެޓްގައި ލިބުނު ހިލޭ ޖެހުމެއްގައި ޑޭވިޑް އަލާބާ ވަނީ ލެވަކޫސަންގެ ގޯލް ހުޅުވައިދީފައެވެ. މެޗުގެ 24 ވަނަ މިނެޓުގައި ކިމިޗް ލީގެ ޕާހަކުން އޭރިއާ ތެރެއަށް ވައްދާލައިގެން ގްނެބްރީ ވަނީ ބަޔާންގެ ދެ ވަނަ ލަނޑު ކާމިޔާބުކޮށްފައެވެ.\nމެޗުގެ ފުރަތަމަ ހާފް ނިމިގެން ދިޔައީ 2-0 ގެ ނަތީޖާއަކުން ބަޔާން ކުރީގައި އޮވެގެންނެވެ.\nދެވަނަ ހާފްގެ 59 ވަނަ މިނަޓްގައި ބަޔާންގެ ކީޕަރު މެނުއެލް ނެއާ ފޮނުވާލި ބޯޅައެއް ލެވަންޑޮސްކީ ހޯދައި އޭރިއާ ބޭރުން ވޮލީގެއް ގޯލުގެ ތެރަށް ފޮނުވާލައި ވަނީ މެޗުގެ ތިންވަނަ ލަނޑު ކާމިޔާބު ކޮށްފައެވެ. މި ލަނޑާއި އެކު އޭނާ ވަނީ މިސީޒަންގައި 50 ލަނޑު ކާމިޔާބު ކޮށްފައެވެ.\nލެވަކޫސަންގެ ފުރަތަމަ ލަނޑު ލިބުނު ކޯނަރެއްގައި 64 ވަނަ މިނަޓްގައި ބެންޑާ ބޮލުން ޖަހައި ވަނީ ކާމިޔާބު ކޮށްފައެވެ. އޭގެ މާ ގިނައިރު ތަކެއް ނުވެ ލެވަންޑޮސްކީި ޗިޕެއް ޖަހައި ވަނީ ބަޔާންގެ ހަތަރު ވަނަ ލަނޑު ކާމިޔާބުކޮށް ފައެވެ. މެޗު ނިމެން ވަނިކޮށް ލިބުނު ޕެނަލްޓީއެއް ގައި ހަވޭޓްޒް ކާމިޔާބު ކުރި ލަނޑާއި އެކު ލެވަކުސެން އިން ވަނީ އެޓީމުގެ ދެވެނަ ލަނޑު ކާމިޔާބު ކޮށްފައެވެ.\nމި މެޗު ކާމިޔާބު ކުރެވުމާއި އެކު ބަޔާން އިން ވަނީ 17 މެޗުން ބަލިނުވެ ރެކޯޑެއް ގާއިމްކޮށްފައެވެ. ޖަރުމަނު ކަޕް ކާމިޔާބް ކުރެވުމާއެކު ބަޔާން އިން ބވަނީ މިސީޒަންގައި މިހާތަނަށް ދެ ތަށި ކާމިޔާބުކޮށް ޓްރެބަލް ކާމިޔާބު ކުރުމުގެ އުއްމީދު އާކޮށްފައެވެ.


Joorimanaa dhakkan idhikolhun "HagguFoshi" Hulhuvaifi\nޖޫރިމަނާ ދައްކަން އިދިކޮޅުން "ހައްގުފޮށި" ހުޅުވަައިފި\nފަންޑުފޮށްޓަށް ރައީސް ވަހީދު ފައިސާ ހަދިޔާ ކުރައްވަނީ -- ފޮޓޯ: ޕީޕީއެމް\nއިދިކޮޅު ޕީޕީއެމާއި ކޮންގްރެސް ޕާޓީ (ޕީއެންސީ) ބޮޑު އަދަދަކުން ޖޫރިމަނާ ކޮށްފައިވާތީ އެ ފައިސާ ދެއްކުމަށް "ހައްގު ފޮށި" ނަމުގައި ފަންޑު ފޮށްޓެއް ހުޅުވަައިފި އެވެ. އިލެކްޝަންސް ކޮމިޝަނުން އެ ދެ ޕާޓީ ޖޫރިމަނާ ކޮށްފައިވަނީ 150،000 ރުފިޔާއިންނެވެ.\nއިދިކޮޅު ދެ ޕާޓީ ޖޫރިމަނާ ކުރީ އެ ދެ ޕާޓީން އިސްވެ އޮވެ އިދިކޮޅު ލީޑަރު އަދި ކުރީގެ ރައީސް އަބްދުﷲ ޔާމީން މިނިވަން ކުރަން ގޮވާލާ މާލެ އަތޮޅު މާފުށީ ބޭރުން ކަނޑުމަތީގައި ކުރި މުޒާހަރާ އާއި މާލޭގައި ގިނަ އަދަދެއްގެ ބަޔަކު ހިމެނޭ ގޮތަށް ބޭއްވި ސައިކަލް ބުރުގައި އަމަލު ކޮށްފައިވާ ގޮތަށް ބަލައިގެން ކަމަށް އިލެކްޝަންސް ކޮމިޝަނުން ބުނެފައިވެއެވެ. ޕީޕީއެމްއާއި ޕީއެންސީ ކޮންމެ ޕާޓީއެއް ޖޫރިމަނާކޮށްފައިވަނީ 75،000 ރުފިޔާއިންނެވެ.\nމީގެ އިތުރުން ސައިކަލް ބުރާއި ގުޅިގެން ކުރީގެ ރައީސް އަދި އިދިކޮޅުގެ އެޑްވައިޒަރު ޑރ. މުހައްމަދު ވަހީދު ހަސަން މަނިކު އާއި ޕީއެންސީގެ ރައީސް އަބްދުއްރަހީމް އަބްދުﷲ އާއި ޕީޕީއެމްގެ ނައިބު ރައީސް އިބްރާހިމް ޝުޖާއުގެ އިތުރުން މަޖިލީހުގެ ނައިފަރު ދާއިރާގެ މެންބަރު އަދި ޕީޕީއެމްގެ ނައިބު ރައީސް އަހުމަދު ޝިޔާމް ފުލުހަށް ހާޒިރުކޮށް 1،000 ރުފިޔާ އިން ޖޫރިމަނާ ކޮށްފައި ވެއެވެ.\n"ހައްގުފޮށި" ހުޅުވުމަށް މިއަދު ހަވީރު ޕީޕީއެމް އޮފީހުގައި ބޭއްވި ރަސްމިއްޔާތުގައި ޕީޕީއެމް އަދި ޕްރޮގްރެސިވް ކޯލިޝަންގެ ޗީފް ސްޕޯކްސްޕާސަން ހީނާ ވަލީދު ވިދާޅުވީ އިލެކްޝަންސް ކޮމިޝަނުން ޕީޕީއެމް އާއި ޕީއެންސީ ޖޫރިމަނާ ކުރުމަކީ އެ ދެ ޕާޓީގެ ސަޕޯޓަރުންގެ ވަރަށް ބޮޑު ކަންބޮޑުވުމެއް ކަމަށެވެ. އަދި ޖޫރިމަނާ ދެއްކުމުގައި އެހީތެރިވެދިނުމަށް އާންމު މެންބަރުން އެދެމުންދާތީ "ހައްގު ފޮށި" ނަމުގައި ފަންޑު ފޮށްޓެއް ހުޅުވުމަށް އެ ކޯލިޝަނުން ނިންމީ ކަމަށެވެ.\nފަންޑު ފޮށި ހުޅުއްވައިދެއްވީ ކުރީގެ ރައީސް އަދި އިދިކޮޅުގެ އެޑްވައިޒަރު ޑރ. މުހައްމަދު ވަހީދު ހަސަން މަނިކެވެ. އެމަނިކުފާނު ވަނީ އެ ފަންޑަށް ފައިސާ ހަދިޔާ ކުރައްވާފައެވެ. އަދި ކޯލިޝަންގެ އިސް ބޭފުޅުންވެސް ވަނީ ފައިސާ ހަދިޔާ ކުރައްވާފައެވެ.\nފަންޑުފޮށި ހުުޅުވުމަށް ބޭއްވި ހަފްލާގައި ހީނާ ވާހަކަދައްކަވަނީ -- ފޮޓޯ: ޕީޕީއެމް\nހީނާ ވިދާޅުވީ ފަންޑު ފޮށި ޕީޕީއެމްގެ ރަސްމީ އޮފީހުގައި ބެހެއްޓިފައި ހުންނާނެ ކަމަށެެވެ. އަދި ހުކުރު ދުވަސް ފިޔަވައި ކޮންމެ ދުވަހެއްގެ ހެނދުނު 10 ކުން ފެށިގެން ހަވީރު ހަޔަކަށް ފަންޑު ފޮށްޓަށް ފައިިސާ ހަދިޔާ ކުރެވޭނެ ކަމަށެވެ. ހުކުރު ދުވަހު މެންދުރު ފަހުން ފެށިގެން ފައިސާ ހަދިޔާ ކުރެވޭނެ އެވެ. މީގެ އިތުރުން ގައުމީ ބެންކު، ބެންކު އޮފް މޯލްޑިވްސް އާއި ބެންކު އޮފް ސިލޯންގައި ހާއްސަ އެކައުންޓެއް ވަނީ ހުޅުވިފައެވެ.\n"އާދިއްތަ ދުވަހުން ފެށިގެން ބެންކު އޮފް މޯލްޑިވްސްގައި ހުޅުވާފައިވާ އެކައުންޓަށް ފައިސާ ޖަމާކުރެވޭނެ. އަދި ބެންކު އޮފް ސިލޯންގައި ހުޅުވާފައިވާ އެކައުންޓަށް މިހާރުން ފެށިގެންވެސް ފައިސާ ޖަމާ ކުރެވޭނެ،" ހީނާ ވިދާޅުވިއެވެ.\nހީނާ ވިދާޅުވީ ފަންޑު ފޮށި ހުޅުވާފައިވަނީ މަސް ދުވަހުގެ މުއްދަތަށް ކަމަށެވެ. އަދި ފައިސާގެ ތަފްސީލު ކޮންމެ ދުވަހަކުވެސް ހާމަކުރަމުން ގެންދާނެ ކަމަށް ހީނާ ވިދާޅުވިއެވެ.\nޕީޕީއެމް އަބްދުއްރަހީމް އަބްދުﷲ ރައީސް ޑރ. މުހައްމަދު ވަހީދު ހަސަން މަނިކު + އިދިކޮޅު ފަރާތްތައް ޕީޕަލްސް ނޭޝަނަލް ކޮންގްރެސް - ޕީއެންސީ


Ooredoo supperNet Mahiibadhu ah lmihaaru ibeyne - Hali News\nއުރީދޫ ސުޕަރނެޓް މިހާރު ބަހިބަދުއަށް ލިބޭނެ\nއުރީދޫ ސުޕަރނެޓް ފިކްސްޑް ބްރޯޑްބޭންޑުގެ ޚިދުމަތް އދ. މަހިބަދޫއަށް މިއަދުން ފެށިގެން ލިބޭނެ ކަމަށް އުރީދޫ މޯލްޑިވްސްއިން ވިދާޅުވެއްޖެއެވެ. މިއީ އެއް ޖީބީޕީއެސް އާއި ހަމައަށް ހަލުވި ސްޕީޑާއެކު ލިބޭ ޚިދުމަތެކެވެ.\nއުރީދޫން ވިދާޅުވެފައިވަނީ ހަލުވި ސްޕީޑްތަކާއި، ބޮޑެތި އެލަވަންސްތައް ލިބޭ ޕެކޭޖްތަކުގެ އިތުރުން ސުޕަރނެޓްގެ ޚިދުމަތް އދ. މަހިބަދޫއިން ބައްލަވައިގަންނަ ފުރަތަމަ 20 ފަރާތަކަށް މައިކްރޮސޮފްޓް 360 ލައިސެންސް ވެސް ލިބޭނެ ކަމަށެވެ. މީގެ އިތުރުން ސުޕަރނެޓް 50 އެމް އަދި 100 އެމް ނަގާ ކަސްޓަމަރުންނަށް ސޮނީ ލިވް ޕްރީމިއަމް ކޮންޓެންޓްއަށް އެއް މަސް ދުވަހުގެ ސަބްސްކްރައިޕްޝަން މުޅިން ހިލޭ ލިބިގެންދާނެ ކަމަށް ވެސް ވިދާޅުވެފައިވެއެވެ.\n"ރާއްޖޭގެ އެކި ކަންކޮޅުތަކުގައި ތިއްބެވި އެންމެހައި ބޭފުޅުންނަށްވެސް ފެންވަރު ރަނގަޅު އިންޓަނެޓްގެ ޚިދުމަތް ހެޔޮ އަގުގައި ފޯރުކޮށްދިނުމަށްޓަކާ އަޅުގަނޑުމެންގެ ޕެކޭޖްތަކާއި ޚިދުމަތްތައް އަޕްގްރޭޑް ކުރުމަށް އަބަދުވެސް މަސައްކަތް ކުރެވޭ. އެގޮތުގެ މަތިން ދާދި ފަހުން ގެނައި ބަދަލުތަކާއެކު ސުޕަރނެޓް ޕެކޭޖްތަކަކީ މިހާރު މާކެޓްގައި އެންމެ ގިނަ ފައިދާތައް ލިބޭނެ ޕެކޭޖްތައް. %100 އާއި ހަމައަށް އިތުރު ޑޭޓާ، ޑޭޓާ ރޯލް އޯވަރ ގެ އިތުރުން ޑޭޓާ ހުސްވުމުން ލިބޭ ސްޕީޑްވެސް2ގުނައަށްވަނީ އިތުރުކުރެވިފަ. އދ. މަހިބަދޫއަށް މިއަދު މި ޙިދުމަތް ތައާރަފް ކުރުމަކީ މަހިބަދޫގެ ރައްޔިތުންނަށް އިތުރު ފުރިހަމަކަމާއި އެކު އިންޓަނެޓް ބޭނުންކުރެވި އިތުރު ފުރުސަތުތަކެއް ފަހިވެގެންދާނެ. ކުރިއަށް އޮތް ތަނުގައިވެސް ދިވެހި ރައްޔިތުންގެ ދިރިއުޅުން އިތުރަށް ފާގަތިކޮށް ކުރިއެރުން ހޯދައިދިނުމަށް އަޅުގަނޑުމެން ކުރަމުންދާ މިފަދަ މަސައްކަތްތައް ރާއްޖޭގެ ހުރިހާ ކަންކޮޅުތަކެއްގައިވެސް ކުރަމުންދާނެކަމުގެ ޔަގީންކަން އަރުވަން." އުރީދޫގެ ޗީފް ކޮމަރޝަލް އޮފިސަރ ހުސައިން ނިޔާޒު ވިދާޅުވިއެވެ.\nފެންވަރު ރަނގަޅު އަދި އަގުހެޔޮ ޚިދުމަތްތަކެއް ކަސްޓަމަރުންނަށް ފޯރުކޮށްދިނުމަށް އުރީދޫ މޯލްޑިވްސްއިން އިން ކުރާ މަސައްކަތުގެ ތެރެއިން، ދާދި ފަހުން ވަނީ އުރީދޫ ސުޕަރނެޓް ޕެކޭޖްތަކަށް ބޮޑެތި ބަދަލުތަކެއް ގެނެސް އަޕްގްރޭޑްކޮށްފައެވެ. މި ބަދަލުގެ ދަށުން ސުޕަރނެޓް ކަސްޓަމަރުންނަށް ފަސް ގުނަ އިތުރު ސްޕީޑާއެކު %100 އާއި ހަމައަށް އިތުރު ޑޭޓާ އަދި ކުރިއަށްވުރެ ހަލުވި ތްރޮޓްލް އިންޓަނެޓް ސްޕީޑްވެސް ކަސްޓަމަރުންނަށް ލިބިގެންދެއެވެ. މީގެ އިތުރުން ސުޕަރނެޓް ގެންގުޅުއްވާ ހުރިހާ ކަސްޓަމަރުންނަށްވެސް ޑޭޓާ ރޯލް އޯވަރގެ ޚިދުމަތާއެކު މަސް ނިމޭއިރު ބާކީ ހުންނަ ޑޭޓާ އަނެއް މަހުގެ ޕެކޭޖް އިންކްލޫސިވް ޑޭޓާއާއި އެއްވެގެންދާނެ ކަމަށް އުރީދޫން ވިދާޅުވެފައިވެއެވެ.\nމަހިބަދޫގެ ރައްޔިތުންނަށް، އެންމެ ހެޔޮއަގުގައި އިންޓަނެޓްގެ ޚިދުމަތް، ސުޕަރނެޓް ފިކްސްޑް ބްރޯޑްބޭންޑް މެދުވެރިކޮށް މިހާރު ލިބިގެންދާނެ ކަމަށް ވެސް އުރީދޫން ވިދާޅުވެފައިވެއެވެ. މި ޚިދުމަތް ހޯއްދެވުމަށް ނުވަތަ ސުޕަރނެޓް ޕެކޭޖްތަކާއި ބެހޭ އިތުރު މައުލޫމާތު ހޯއްދެވުމަށް، http://ore.do/getsupernet އަށް ޒިޔާރަތްކުރެއްވުމަށް އުރީދޫން ވަނީ އެދިވަޑައިގެންފައެވެ.


JJU ah midhiya aharu gina in hushahelhee school ah nudhaa kudhin ge massala! | Mihaaru\nކްރައިމް ސީނެއްގައި ފުލުހުން ހަރަކާތްތެރިވަނީ: ޖޭޖޭޔޫއަށް މިދިޔަ އަހަރު ހުށަހެޅި މައްސަލަތަކުގައި ގިނައީ ސްކޫލަށް ނުދާކުދިން.- ފޮޓޯ: ހުސެއިން ވަހީދު/ މިހާރު\nޖޭޖޭޔޫ އަށް މިދިޔަ އަހަރު ގިނައިން ހުށަހެޅީ ސްކޫލަށް ނުދާ ކުދިންގެ މައްސަލަ!\n27 އޯގަސްޓް 2020 - 17:53\nއެކި ކުށްކޮށްގެން ޖުވެނަލް ޖަސްޓިސް ޔުނިޓް (ޖޭޖޭޔޫ) އަށް މިދިޔަ އަހަރު ހުށަހެޅި މައްސަލަތަކުގައި އެންމެ ގިނައީ ސްކޫލަށް ދިއުން ހުއްޓާލާފައިވާ ކުދިންގެ މައްސަލަތައް ކަމަށް، މިއަދު އާއްމުކުރި އެ ޔުނިޓުގެ އަހަރީ ރިޕޯޓުން ދައްކައިފި އެވެ.\nހޯމް މިނިސްޓްރީގެ ދަށުން ހިންގާ ޖޭޖޭޔޫގެ މިދިޔަ އަހަރުގެ ރިޕޯޓު ދައްކާގޮތުން، ގާނޫނާ ހިލާފުވެގެން މިދިޔަ އަހަރު ތަފާތު އެކި 312 މައްސަލައެއް ހުށަހެޅި އެވެ. އެއީ އޭގެ ކުރީ އަހަރާ އަޅާބަލާއިރު 11.9 ޕަސެންޓުގެ ދަށްވުމެކެވެ. މިދިޔަ އަހަރު ހުށަހެޅި މައްސަލަތަކުގެ ތެރެއިން 147 ކުދިންނަކީ ކުށް ތަކުރާރުކުރި ކުދިންނެވެ. އެ ޔުނިޓަށް ހުށަހެޅި މައްސަލަތަކުގެ ތެރެއިން 165 ކުދިންނަކީ އަލަށް ކުށްކުރި ކުދިންނެވެ.\nހުށަހެޅި މައްސަލަތަކުގެ ތެރޭގައި 44 ޕަސެންޓް ކުދިންނަކީ ސްކޫލަށް ދިއުން ހުއްޓާލާފައިވާ ކުދިންނެވެ. ކިޔަވަން ދާ ކުދިންގެ އަދަދު 17 ޕަސެންޓުގައި ހުރިއިރު، ތަފާތު އެކި ކުށްތަކުގައި ޖޭޖޭޔޫއަށް ރިޕޯޓުކޮށްފައިވާ ކުދިންގެ ތެރެއިން 33 ޕަސެންޓް ކުދިންނަކީ ސާނަވީ ފުރަތަމަ މަރުހަލާ ނިންމާފައިވާ ކުދިންނެވެ.\nޖޭޖޭޔޫ އިން ބުނާގޮތުގައި 2017 ވަނަ އަހަރުން ފެށިގެން އެ ޔުނިޓަށް ހުށަހަޅާ މައްސަލަތަކުގެ އަދަދު ދަނީ ދަށްވަމުންނެވެ. އެކަމަކު ހުށަހަޅާ މައްސަލަތަކުގައި ކުދިންނާއި އާއިލާތަކަށް ދިމާވާ އިޖުތިމާއީ އިގުތިސޯދީ، ނަފްސާނީ އަދި ރައްކާތެރިކަމާ ގުޅުންހުރި މައްސަލަތައް ގިނަކަން ފާހަގަކުރި އެވެ.\nމީގެ ދެ އަހަރު ކުރިއާ އަޅާ ބަލާއިރު، 2018 ވަނަ އަހަރު ހުށަހެޅި މައްސަލަތަކުގައި އަލަށް ކުށްކުރި ކުދިންގެ އަދަދު މަދު ނަމަވެސް މިދިޔަ އަހަރު ކުށް ތަކުރާރުކުރި ކުދިންގެ އަދަދު އިތުރުވެފައިވެ އެވެ.\nހުށަހެޅި މައްސަލަތަކުގެ ތެރެއިން އަލަށް ކުށްކުރި ކުދިންގެ އަދަދު 2018 ވަނަ އަހަރު ހުރީ 184 ގަ އެވެ. ކުށްތަކުރާރުކުރި ކުދިންގެ އަދަދު 111 ގައި ހުރިއިރު 2017 ވަނަ އަހަރު ކުށްތަކުރާރުކުރި ކުދިންގެ އަދަދު 153 އަށް އަރަ އެވެ. މައްސަލަތަކުގެ ތެރެއިން އަލަށް ކުށްކުރި ކުދިންގެ އަދަދު އެ އަހަރު އުޅުނީ 227 ގަ އެވެ. އޭގެ ކުރީ އަހަރު، ކުށްތަކުރާރުކުރި ކުދިންގެ އަދަދު 104 އަދި އަލަށް ކުށްކުރި ކުދިންގެ އަދަދު އުޅުނީ 217 ގައި ކަމަށް ރިޕޯޓުން ދައްކަ އެވެ.\nފާއިތުވި ނުވަ އަހަރުގެ ތަފާސްހިސާބަށް ބަލާއިރު، ކުޑަކުދިންގެ ކުށްތަކާ ގުޅިގެން ޖޭޖޭޔޫ އަށް އެންމެ ގިނަ މައްސަލަ ހުށަހަޅާފައިވަނީ 2017 ވަނަ އަހަރު އެވެ. އެ އަހަރު އެކަނި ވެސް 405 މައްސަލަ ހުށަހެޅި އެވެ. ދެން އެންމެ ގިނައިން މައްސަލަ ހުށަހެޅި 2018 ވަނަ އަހަރު ވެސް 349 މައްސަލަ ރިޕޯޓުކުރި އެވެ.\nމިދިޔަ އަހަރު ހުށަހެޅި މައްސަލަތަކުގެ 93 ޕަސެންޓް ގުޅެނީ ފިރިހެން ކުދިންނާ އެވެ. އަންހެން ކުދިންނާ ގުޅޭ މައްސަލަތައް މަދު ނަމަވެސް ފިރިހެން ކުދިންނާ އަޅާބަލާއިރު އަންހެނުން ކުދިންގެ ރައްކާތެރިކަމާ ގުޅުންހުރި ކަންބޮޑުވާ ތަފާތު މައްސަލަތައް ކުރިމަތިވާކަން ފާހަގަކުރި އެވެ.\nއޭގެ ތެރެއިން އެންމެ ގިނައިން ހުށަހަޅާފައިވަނީ 16-18 އަހަރާ ދެމެދުގެ ކުދިންގެ މައްސަލަތަކެވެ. އަންހެން ކުދިންގެ ތެރެއިން އެންމެ ގިނައީ 16-17 އަހަރާ ދެމެދުގެ ކުދިންގެ މައްސަލަތަކެވެ. ފިރިހެން ކުދިންގެ ތެރޭގައި ގިނައީ 17 އަހަރުގެ ކުދިންގެ މައްސަލަތެކެވެ.\nފާއިތުވި ނުވަ އަހަރުގެ ތަފާސްހިސާބަށް ބަލާއިރު، 15 އަހަރުން ދަށުގެ ކުދިން ކުށުގެ ވެއްޓަށް ހުށަހަޅާ އަދަދު ދަނީ އިތުރުވަމުންނެވެ. އެ އަދަދު 2015 އާއި 2016 ވަނަ އަހަރު ދެ ގުނައަށް އިތުރުވެފައި ވެ އެވެ.\nމީގެ ހަތަރު އަހަރު ކުރިން، 2016 ވަނަ އަހަރާއި 2018 ވަނަ އަހަރާ ދެމެދު ސްކޫލަށް ދިއުން ހުއްޓާލާފައިވާ ކުދިންގެ އަދަދު ގާތްގަނޑަކަށް ދެ ގުނަ މަދުވެފައިވަނިކޮށް އެ އަދަދު 2018 ވަނަ އަހަރާއި މިދިޔަ އަހަރު ގާތްގަނޑަކަށް ދެ ގުނަ އިތުރުވެފައިވެ އެވެ. މިދިޔަ އަހަރު ހުށަހެޅި މައްސަލަތަކުގައި އެކި ސަބަބުތަކާ ހުރެ ސްކޫލަށް ނުދާ ނުވަތަ ކިޔެވުން ހުއްޓާލާފައިވާ ކަމަށް 133 ކުދިން ފާހަގަކުރެވޭ ކަމަށް ރިޕޯޓުން ބުންޏެވެ. އެގޮތުން ސްކޫލަށް ދިއުން ހުއްޓާލާފައިވާ ޕްރައިމަރީ ގްރޭޑުތަކުގެ ތެރޭގައި ގްރޭޑު 4-7 ގެ ދަރިވަރުން ހިމެނެ އެވެ. ސާނަވީ އަދި މަތީ ސާނަވީ ގްރޭޑުތަކުން ވެސް ދަރިވަރުން ސްކޫލަށް ނުދާކަން ފާހަގަކުރެވެ އެވެ. އެގޮތަށް އެންމެ ގިނައިން ސްކޫލަށް ދިއުން ހުއްޓާލާފައިވަނީ ގްރޭޑު9އަދި 10 ގައި ކިޔަވާ ދަރިވަރުންނެވެ.\nސްކޫލަށް ދިއުން ހުއްޓާލި ސަބަބުތަކުގެ ތެރޭގައި އެ ކުދިންނާއި އާއިލާއިން ފާހަގަކުރަނީ، އަހަރީ ރިޕޯޓުގައި ފާހަގަކޮށްފައިވާ ގޮތުން، ކުށުގެ ވެށީގައި އުޅޭ ރައްޓެހިންނާ އެކު އުޅުމާއި އުމުރުން ދޮށީ މީހުންނާއެކު ބޭރުގައި އުޅުމާއި ސްކޫލުތަކުގައި ތަފާތުކުރުން ގެންގުޅޭ ކަމަށް ބުނެ ކިޔަވަން ދާހިތް ނުވުމެވެ. އޭގެ އިތުރުން އަހުލާގީ މައްސަލަތަކާ ގުޅިގެން ސްކޫލުން އަޅާ ފިޔަވަޅުތަކާ މެދު ހިތްހަމަނުޖެހިގެން ކިޔެވުން ހުއްޓާލި ކުދިންނާއި ޓީޗަރުންނާ މައްސަލަތައް ޖެހި އެ މައްސަލަތައް ހައްލުނުވުމާއި ކިޔެވުން ދަށްވަމުންދާކަން ގަބޫލުކުރެވޭތީ ކިޔެވުން ހުއްޓާލި ކުދިން ވެސް ހިމެނެ އެވެ.\nވޭތުވެދިޔަ 10 އަހަރުގެ ތަފާސްހިސާބުތަކަށް ބަލާއިރު، 2016 އަހަރުން ފެށިގެން ސްކޫލަށް ދިއުން ހުއްޓާލި ކުދިންގެ އަދަދު މަދުވިއަސް މިދިޔަ އަހަރު ސްކޫލަށް ދިއުން ހުއްޓާލި ކުދިންގެ އަދަދު ގާތްގަނޑަކަށް ދެ ގުނަ އިތުރުވެފައިވެ އެވެ. ކުށުގެ ވެށީގައި އުޅުނު ނަމަވެސް ސްކޫލަށް ދާ ކުދިން 2016-2018 ވަނަ އަހަރު އިތުރުވަމުން އައި ނަމަވެސް އެ އަދަދު މިިދޔަ އަހަރު ގާތްގަނޑަކަށް ދެ ގުނަ މަދުވެފައި ވެ އެވެ.\nއޯ ލެވެލް ނިންމާ ކުދިން ކުށުގެ ވެއްޓަށް ދިއުން ކޮންމެ ވެސް ވަރަކަށް މަދުކަމަށް ފާހަގަކުރެވުނަސް ސްކޫލަށް ދިއުން ހުއްޓާލާ ކުދިންގެ އަދަދު އިތުރުވާނަމަ ކުޑަކުދިން ކުށްކުރާ ނިސްބަތް އިތުރުވަމުން ދިއުމަކީ އެކަށީގެންވާ ކަމެކެވެ.\nމިިދިޔަ އަހަރު ހުށަހެޅި މައްސަލަތަކުގެ ތަފާސްހިސާބަށް ބަލާއިރު 39 ޕަސެންޓް ކުދިން ނިސްބަތްވަނީ މައިންބަފައިން ވަކިވެފައިވާ އާއިލާތަކަށެވެ. އާއިލާގެ ތެރެއިން 33 ޕަސެންޓް ނިސްބަތްވަނީ މައިންބަފައިން އެކީގައި އުޅޭ އާއިލާތަކަށެވެ.\nޝަރުއީ ބައްޕަ ނެތް ކުދިންނާއި މަންމަ ނުވަތަ ބައްޕަ ނުވަތަ ދެ މީހުން މަރުވެފައިވާ ކުދިން އިތުރަށް ނިކަމެތިވެ ކުށުގެ ވެއްޓަށް ވަންނަން ފުރުސަތު ބޮޑުވެގެންދާކަން ވެސް ރިޕޯޓުގައި ފާހަގަކުރެވެ އެވެ. އެގޮތުން 2011-2018 ވަނަ އަހަރާ ހަމައަށް، ތަފާސްހިސާބުތަކުން ދެއްކީ ގާނޫނާ ހިލާފުވާ ކުޑަކުދިންގެ އާބާދީގެ އެންމެ ބޮޑު ބައި ނިސްބަތްވަނީ ގުޅިފައިވާ އާއިލާތަކަށް ކަމެވެ. އެކަމަކު މިދިޔަ އަހަރުގެ ތަފާސްހިސާބުން ދެއްކީ ގާނޫނާ ހިލާފުވާ އެންމެ ގިނަ ކުދިން ނިސްބަތްވަނީ ރޫޅިފައިވާ އާއިލާތަކަށް ކަމެވެ.\n"އާއިލާއަކީ ކުއްޖާ ކުށުން ދުރުހެލި ކުރުމަށް މުހިއްމު ދައުރެއް އަދާކުރާ މުއައްސަސާއަކަށް ވާހިނދު، އާއިލީ މައްސަލަތައް އިތުރުވުމުގެ ސަބަބުން ކުއްޖާ ކުށުގެ ވެއްޓަށް ދިއުމަށް މަގުފަހިވާނެ އެވެ. އަދި އާއިލީ މައްސަލަތައް ދިމާވުމުގެ ސަބަބުން ކުއްޖާ ކުށަށް އަރައިގަތުމުގެ ފުރުސަތު އިތުރުވެގެން ދާނެ އެވެ. ކުއްޖާގެ އުޅުމަށް ނޭދެވޭ ބަދަލުތައް އަންނަ ހިސާބުން ފެށިގެން ކުއްޖާއަށް ބޭނުންވާ އަޅާލުން ނުދެވިއްޖެނަމަ ކުއްޖާ އުޅުން އިތުރަށް ގޯސްވުމުގެ ފުރުސަތު އޮންނާނެ އެވެ،" ސޯޅަ ސޮފްހާގެ ރިޕޯޓުގައި ބުންޏެވެ.\nމިިދިޔަ އަހަރު ކުޑަކުދިންނާ ގުޅޭ ގޮތުން އެންމެ ގިނައިން ހުށަހަޅާފައި ވަނީ މަސްތުވާތަކެތީގެ މައްސަލަތަކެވެ. އެފަދަ ތަކެތި ބޭނުންކުރުމާއި ގެންގުޅުމާއި އަތުގައި ބެހެއްޓުމާއި މަސްތުވާތަކެތި އެތެރެކުރުމާއި ވިއްކުމާއި ބަނގުރާ ބޭނުންކުރުން ފަދަ މަސްތުވާތަކެއްޗާ ގުޅޭ 119 މައްސަލައެއް ހުށަހަޅާފައި ވެ އެވެ. އެއީ ހުށަހެޅި މައްސަލަތަކުގެ 35 ޕަސެންޓެވެ.\nމައްސަލަތަކުގައި ހިމެނޭ ފިރިހެންކުދިން ކުރާ ކުށްތަކުގެ ބާވަތްތަކަށް ބަލާއިރު، މިދިޔަ އަހަރު އެންމެ ގިނައިން ހުށަހަޅާފައިވަނީ މަސްތުވާތަކެތި ބޭނުންކޮށް ގެންގުޅުމާއި ވައްކަންކުރުމާއި މާރާމާރީގެ މައްސަލަތަކެވެ. އަންހެން ކުދިންގެ ފަރާތުން ވެސް އެންމެ ގިނައިން ހުށަހަޅާފައިވަނީ މަސްތުވާތަކެއްޗާ ގުޅުންހުރި މައްސަލަތަކެވެ.\nބޮޑެތި މައްސަލަތަކުގައި ކުޑަކުދިންގެ ބައިވެރިވުން އޮތް ވަރަށް ބަލާއިރު، ތޫނު ހަތިޔާރު ގެންގުޅުމާއި ތޫނު ހަތިޔާރު ބޭނުންކޮށްގެން މާރާމާރީ ހިންގުމުގެ ހަތް މައްސަލައެއް މިދިޔަ އަހަރު ހުށަހެޅި އެވެ. ވޭތުވެދިޔަ އަށް އަހަރަށް ބަލާއިރު އެންމެ ގިނައިން ހުށަހަޅާފައިވަނީ މާރާމާރީގެ މައްސަލަތަކެވެ. އެކަމަކު މިދިޔަ އަހަރު 18 އަހަރުން ދަށުގެ ކުދިން ހިމެނޭ މައްސަލަތައް ވަރަށް ބޮޑަށް މަދުވެފައިވެ އެވެ.\n"އެހެން ނަމަވެސް މަސްތުވާތަކެތި ގެންގުޅުމާއި ބޭނުންކުރުން އަދި އެފަދަ އެތަކެތީގެ ވިޔަފާރިކުރުމާއި އަތުގައި ބެހެއްޓުން ވަނީ ވަރަށް ބޮޑަށް އިތުރުވެފަ އެވެ. ވޭތުވެދިޔަ އަށް އަހަރުތެރޭގައި ވައްކަން ވެސް ވަނީ ވަރަށް ބޮޑަށް އިތުރުވެފަ އެވެ،" ރިޕޯޓުގައި ބުންޏެވެ.\n"ކުށުގެ ބާވަތްތަކަށް ބަލާއިރު، ބޮޑެތި މީހުންނާއި ގްރޫޕުތަކާ ގުޅިގެން ހިންގާ ކުށްތައް ވަރަށް ބޮޑަށް އިތުރުވެފައި ވެ އެވެ. "މައްސަލަ ހައްލުކުރުމަށް" މީހުންގެ ފުރާނައަށް ގެއްލުންވާ ބާވަތުގެ ނުރައްކާތެރި އަމަލުތައް ހިންގުމުގެ ސަގާފަތެއް އުފެދެމުންދާކަން ފާހަގަކުރެވެ އެވެ. މިފަދަ ނުރައްކާތެރި އަމަލުތަކުގައި ކުޑަކުދިން ބައިވެރިކުރުވާކަން ނުވަތަ އެ ކުދިންނަށް އިސް ދައުރެއް އަދާކުރުމަށް ޝާމިލުކުރުވަމުންދާކަން ވެސް ފާހަގަކުރެވެ އެވެ،"\nއެހެން އަހަރުތަކާ ހިލާފަށް މިދިޔަ އަހަރު މާރާމާރީގެ މައްސަލަތަކުގައި އަންހެން ކުދިން ވެސް ބައިވެރިވެފައި ވެ އެވެ. އަތޮޅުތަކުން ވެސް ކުޑަކުދިން ގްރޫޕު މާރާމާރީއަށް މާލެ ގެނެސް، ކުށުގެ ވެށީގައި އުޅޭ މީހުން ދިރިއުޅޭ ގޭގެގައި ނުވަތަ ސަރަހައްދުތަކުގައި އެ ކުދިން ގެންގުޅޭކަމަށް ރިޕޯޓުގައި ބުންޏެވެ.\nމިދިޔަ އަހަރު އެންމެ ގިނަ މައްސަލަތައް ހުށަހަޅާފައިވަނީ އަތޮޅުތަކުންނެވެ. އެކި އަތޮޅުތަކުން 52 ޕަސެންޓް ކުދިންގެ މައްސަލަތައް ހުށަހަޅާފައި ވެ އެވެ. މާލެ ފިޔަވައި އެންމެ ގިނައިން މައްސަލަ ހުށަހެޅީ ހއ، ރ، ގދ. އަދި އައްޑު އަތޮޅުންނެވެ.\nކުޑަކުދިން ކުށްކުރުމަށް ދިމާވާ ސަބަބުތައް\nކުދިން ކުށްކުރުމަށް މެދުވެރިވާ ތަފާތު ސަބަބުތައް ވެސް ރިޕޯޓުގައި ހިމަނާފައިވެ އެވެ. އެކަމުގައި ކުއްޖާ ތަރުބިއްޔަތުކުރުމުގެ ހުރިހާ މަރުހަލާއެއްގައި މައްސަލަތައް ފާހަގަކޮށްފައިވެ އެވެ.\nރިޕޯޓުގައި ހިމަނާފައިވާ ބައެއް ސަބަބުތަކުގެ ތެރޭގައި، ކުޑަކުދިންނަށް އެކަށީގެންވާ ތަރުބިއްޔަތު ނުލިބުމާއި މައިންބަފައިންނަށް ރީތި ނަމޫނާ ނުދެއްކެވުމާއި ފުރާވަރު އުމުރުގެ ކުދިންނަށް ދިމާވާ މައްސަލަތައް ދެނެގަތުމާއި ހައްލުކުރުމުގެ މައުލޫމާތާއި ހުނަރު މައިންބަފައިންނަށް ލިބިިފައި ނެތުން ހިމެނެ އެވެ. އޭގެ އިތުރުން ކުދިންގެ ފަރާތުން ފެންނަ އަހުލާގީ މައްސަލަތައް ނުވަތަ ކުށުގެ އަމަލުތައް މާ ބޮޑު ކަމަކަށް ނުހަދައި އެކަންތައްތައް ފޮރުވުމާއި މައިންބަފައިން ނުވަތަ އިތުބާރު ހިފޭ މީހެއްގެ ފަރާތުން ޖިންސީ އަނިޔާ ލިބުމާއި އެފަދަ ކުދިން މުޖުތަމައުގައި އެކަހެރިވުމަކީ ވެސް ސަބަބެކެވެ.\nކުށުގެ ވެށީގައި ހަރަކާތްތެރިވާ ބޮޑެތި މީހުން، ކުށުގެ ތެރެއަށް ކުޑަކުދިން ވެއްދުމަށް މަސައްކަތްކުރުމަކީ ވެސް، ކުށްކުރާ ކުދިން އިތުރުވާ ކަމެކެވެ. އެގޮތުން މަސްތުވާތަކެތި ވިޔަފާރިކުރުމާއި އެތަކެތި ބޭނުންކުރުމަށް ހިތްވަރު ދީ ބޮޑެތި މީހުންގެ ޝިކާރައަށް ގިނަ ފަހަރު ވަނީ ފުދުންތެރިކަން ކުޑަ، އަޅާލާނެ މީހެއް ނެތް، ސްކޫލަށް ނުދާ އަދި ނަފްސާނީ ތަފާތު މައްސަލަތައް ހުންނަ ކުދިންނެވެ.\nކިޔެވުން ގެއްލޭ ކުދިންނަށް ތައުލީމާއި ތަމްރީނު ލިބޭނެ ފުރުސަތު އެންމެ އެކަށީގެންވާ ވަރަށް ނެތި، ސާނަވީ ތައުލީމް ކުރިއަށް ގެންދަން ބޭނުންވާ ކުދިންނަށް އެދެވޭ ގޮތުގައި އިތުރު ފުރުސަތުތައް ނުލިބުމުން ފެށިގެން އެއްގޮތަކަށް ވެސް ސްކޫލަށް ނުދާ ކުދިންގެ މައިންބަފައިންނަށް ކުދިންގެ އަސާސީ ހައްގުތައް ފޯރުކޮށްދިނުމުގައި އެކަށީގެންވާ ވަރަށް މަސައްކަތްނުކުރެވުމަކީ، ތަފާތު އެކި ކުށްތަކުގައި 18 އަހަރުން ދަށުގެ ކުދިން ބައިވެރިވާ ސަބަބެވެ.\nއިތުރު ލިޔުންތައް ކުށްކުރުން ފުލުހުން ކުޑަކުދިން ތައުލީމް ހޯމް މިނިސްޓްރީ މަސްތުވާތަކެތި ޖުވެނައިލް ޖަސްޓިސް ޑިޕާޓްމަންޓް\nޑްރަގް ނަގާ ކުދިންގެ ފަރުވާ އަންގާރަ ދުވަހު ފަށަނީ\nމަސްތުވާތަކެތި ބޭނުންކުރާ ކުޑަކުދިންނަށް ފަރުވާ ދެނީ


High court aai criminal court ah fandiyaarun hoadhan iulaankohfi | Mihaaru\nހައި ކޯޓު. އެ ކޯޓުން ތިނަދޫ ކޯޓުގެ ގާޒީ ދޫކޮށްލި މައްސަލަ އިސްތިއުނާފް ކުރަން ނިންމާފައިވާ ކަމަށް ފުލުހުން ވަނީ ބުނެފައި. --މިހާރު ފޮޓޯ\nހައި ކޯޓާއި ކްރިމިނަލް ކޯޓަށް ފަނޑިޔާރުން ހޯދަން އިއުލާންކޮށްފި\n06 އޯގަސްޓް 2020 - 12:272comments\nއެ ކޮމިޝަނުން ކުރި އިއުލާންގައިވާ ގޮތުން މި ދެ ކޯޓުގެ ފަނޑިޔާރު ކަމަށް ކުރިމަތިލުމަށް ހުޅުވާލައިފައި ވަނީ މި މަހު 16 ގެ ނިޔަލަށެވެ.\nހައި ކޯޓާއި ކްރިމިނަލް ކޯޓަށް ފަނޑިޔާރުން ހޯދަން އިއުލާންކޮށްފައި މިވަނީ ދެ ކޯޓުގެ ފަނޑިޔާރުން އިސްތިއުފާ ދެެއްވުމާ ގުޅިގެންނެވެ. ހައި ކޯޓުގެ ފަނޑިޔާރު ކަމުގައި ހުންނެވި ހަސަން އަލީ ވަނީ މިދިޔަ މަހުގެ އިސްތިއުފާ ދެއްވައިފަ އެވެ. ކްރިމިނަލް ކޯޓުގެ އިސް ގާޒީ ކަމުގައި ހުންނެވި އަހުމަދު ހައިލަމް ވަނީ މިދިޔަ އަހަރުގެ ޑިސެމްބަރު މަހު އިސްތިއުފާ ދެއްވައިފަ އެވެ.\nމި ދެ ކޯޓުގެ ފަނޑިޔާރު ކަމަށް ކުރިމަތިލުމުގެ ޝަރުތުތަކުގެ ތެރޭގައި އިސްލާމީ ޝަރީއާ ނުވަތަ ގާނޫނު ނުވަތަ ގާނޫނާއި އިސްލާމީ ޝަރީއާގެ ރޮނގުން ފަސްޓް ޑިގްރީ ހާސިލްކޮށްފައިވާ މީހަކަށްވާން ޖެހެ އެވެ. އަދި އުމުރުން 25 އަހަރުވެފައިވާ ދިވެއްސަކަށް ވެސް ވާންޖެހެ އެވެ.\nމީގެ އިތުރުން ހައި ކޯޓުގެ ފަނޑިޔާރުކަމަށް ކުރިމަތިލާއިރު، ގާޒީ ކަމުގައި ނުވަތަ ގާނޫނީ ވަކީލު ކަމުގައި މަދުވެގެން ފަސް އަހަރުގެ ތަޖުރިބާ ހުންނަން ޖެހޭނެ އެވެ. އަދި ކްރިމިނަލް ކޯޓަށް ކުރިމަތިލާއިރު މިކަންކަމުގައި މަދުވެގެން ތިން އަހަރުގެ ތަޖުރިބާ ހުންނަން ޖެހޭނެ އެވެ.\nކްރިމިނަލް ކޯޓުގެ ފަނޑިޔާރުންނަށް މުސާރަ އާއި އިނާޔަތްތަކާ އެކު މަހަކު 48،000 އަށް ވުރެ ގިނަ ރުފިޔާ ލިބޭއިރު، ހައިކޯޓުގެ ފަނޑިޔާރަށް 55،000 އަށް ވުރެ ގިނަ ރުފިޔާ ލިބޭނެ އެވެ.\nއިތުރު ލިޔުންތައް ކްރިމިނަލް ކޯޓް ހައި ކޯޓް ޖުޑީޝަލް ސާވިސް ކޮމިޝަން ޖުޑީޝަރީ\nތިން ކޯޓެއްގެ ފަނޑިޔާރު ކަމަށް ކުރިމަތިލާން ހުޅުވާލައިފި


Raees engumun ves India sifain Raajje in nufeybi\nރައީސް އެންގުމުން ވެސް އިންޑިޔާ ސިފައިން ރާއްޖެއިން ނުފޭބި: އުމަރު\nހެލިކޮޕްޓަރު ބަހައްޓުމުގެ ނަމުގައި ރާއްޖޭގައި އިންޑިޔާ ސިފައިން ހަރަކާތްތެރިވާ ކަމަށާއި އެ މީހުން ރާއްޖެއިން ފޭބުމަށް ސީދާ ރައީސް އަބްދުﷲ ޔާމީން އެނގުމުން ވެސް ނުފޭބި ކަމަށް ކުރީގެ ހޯމް މިނިސްޓަރު އުމަރު ނަސީރު ވިދާޅުވެއްޖެ އެވެ.\nއިންޑިޔާގެ ސްޓްރެޓީޖިން ނިއުސް އިންޓަނޭޝަނަލްއަށް ދެއްވި އިންޓަވިއުއެއްގައި އުމަރު ވިދާޅުވީ އިންޑިޔާ އާއި ރާއްޖެއާ ދެމެދު އޮތީ ވަރަށް ގާތް، ރަނގަޅު ގުޅުމެއް ކަމަށާއި އެ ގުޅުން ގޯސްވާން ފެށީ 2008 ވަނަ އަހަރު ރައީސް ނަޝީދު ވެރިކަމާ ހަވާލުވެވަޑައިތުމަށް ފަހުގައި ކަމަށެވެ. ނަޝީދު ވަނީ އިންޑިޔާގެ "ޖީބަށް ފުންމާލާފައި" ކަމަށާއި އެއާއެކު އެ ގައުމުގެ ސިފައިން ރާއްޖޭގައި ހަރަކާތްތެރިވާން ފަށާފައިވާ ކަމަށް އުމަރު ވިދާޅުވި އެވެ.\nހެލިކޮޕްޓަރު ރާއްޖޭގައި ބާއްވައިގެން އުޅެނީ އިންޑިޔާ ސިފައިން ރާއްޖޭގައި ހާރަކާތްތެރި ކުރުވުމުގެ ބޭނުމުގައި ކަމަށް އުމަރު ވިދާޅުވި އެވެ. ހެލިކޮޕްޓަރުގެ މައްސަލަ އުމަަރު ސިފަ ކުރެއްވީ 21 ވަނަ ގަރުނުގެ "ޓްރޯޖަން ހޯސް"އެއް ގޮތުގަ އެވެ.\nއިންޑިޔާއިން އައްޑޫގައި ސިފައިން ބަހައްޓައިގެން އުޅުމަކީ ރައްޔިތުން ވަރަށް ބޮޑު ކަންބޮޑުވުމެއް ކަމަށް އުމަރު ވިދާޅުވި އެވެ. އިންޑިޔާއިން ރާއްޖޭގައި ސިފައިންގެ ބޭސްއެއް ހަދަމުންދާ ކަމަށް ދިވެހިންނަށް އެނގޭ ކަމަށާއި އެކަން ހުއްޓުވުމަށް ކުރީގެ ރައީސް އަބްދުﷲ ޔާމީން އެ މީހުން ރާއްޖެއިން ފުރުމަށް އެންގުމުން ސީދާ އެކަމާ ދެކޮޅު ހެދި ކަމަށެވެ.\n"ގާނޫނީ ސަރުކާރަކުން އެމީހުންނަށް ސީދާ އެންގީމަ އެ މީހުން ގައުމުން ދާން ޖެހޭ، އެއީ އެ މީހުން ރަތް ރޮނގު ހުރަސް ކުރި ހިސާބު، އެހެންވީމަ އެންމެނަށް މިހާރު އެނގިއްޖެ މިއީ ހަދީޔާއެއް ނޫން ކަމަށާއި ސިފައިން ބައިތިއްބަނީކަން،" އުމަރު ވިދާޅުވި އެވެ.\nހެލިކޮޕްޓަރުގެ މައްސަލާގައި މިހާރުގެ ޑިފެންސް މިނިސްޓަރު މާރިޔާ އަހުމަދު ދީދީ އަދި އިންޑިޔާ ސަރުކާރުން ވެސް ބުނަމުން އަންނަނީ އެ ހެލިކޮޕްޓަރުތަކުން އިންޑިޔާ ސިފައިން 164 ދިވެހިންގެ ފުރާނަ ސަލާމަތްކޮށްފައިވާ ކަމަށެވެ. އެއަށް ރައްދު ދެއްވަމުން އުމަރު ވިދާޅުވީ އެ ދިވެހިންގެ ފުރާނަ ދިވެހި ސިފައިންނަށް ވެސް ސަލާމަތް ކުރެވިދާނެ ކަމަށެވެ. ނަމަވެސް އެކަން ކުރެވޭނީ އަސްލު ހަދިޔާއެއްގެ ގޮތުގައި އަދި އެގްރީމަންޓުކޮށްފައިވާ ގޮތަށް އެ ހެލިކޮޕްޓަރު އުދުއްސަން ދިވެހިން ސިފައިންނަށް ފުރުސަތު ދިނުމުންނެވެ.


Aa aharaa dhimaakoh Rajje ah gina private jetthakeh\nއާ އަހަރާ ދިމާކޮށް ގިނަ އަދަދެއްގެ ޕްރައިވެޓް ޖެޓް ރާއްޖެ އަށް\nއެއާޕޯޓުގައި ޕްރައިވެޓް ޖެޓްތަކެއް ވީއައިއޭގައި ޕާކުކޮށްފައި:. -- ފޮޓޯ: ސޯޝަލް މީޑިޔާ\nއާ އަހަރު ފާހަގަ ކުރަން އަންނަ މަހުޖަނުން ގޮވައިގެން ގިނަ އަދަދެއްގެ ޕްރައިވެޓް ޖެޓްތައް ރާއްޖެ އަންނަން ފަށައިފި އެވެ.\nރާއްޖެ އަށް ޕްރައިވެޓް ޖެޓް ގެންނަ ކުންފުނިތަކުން ބުނާ ގޮތުގައި މިދިއަ ނޮވެމްބަރު މަހުން ފެށިގެން ރާއްޖެ އަންނަ ޕްރައިވެޓް ޖެޓްތަކުގެ އަދަދު އަންނަނީ އިތުރު ވަމުންނެވެ. މީގެ ތެރޭގައި މަޝްހޫރު ތަރިންނާއި މިލިއަނުން އަދި ބިލިއަނުން ބޭނުންކުރާ ޖެޓްތައް ހިމެނެ އެވެ.\nރާއްޖެ އަށް ޕްރައިވެޓް ޖެޓް ގެންނަ ސްކައި ޓްއާސްގެ މެނޭޖިން ޑިރެކްޓަރު އަބްދުﷲ ނާޒިމް ބުރާސްފަތި ދުވަހު ވިދާޅުވީ މި އަހަރު ވެސް ގިނަ އަދަދެއްގެ ޕްރައިވެޓް ޖެޓް ރާއްޖެ އަންނަން ފަށާފައިވާ ކަމަށެވެ.\n"މިހާރު މި ވާހަކަ ދައްކާއިރު ވެސް 12 ޖެޓް އެބައޮތް ރާއްޖޭގައި. ޖެޓްތައް ގެންނައިރު އަބަދު ވެސް ދިމާވާ އެންމެ ބޮޑު ދައްޗަކީ އެއާޕޯޓުގައި ޖާގަ ނެތުން. އެހެންވެ ބައެއް ފަހަރު މާމިގިއްޔަށް ވެސް ޖެޓްތައް ފޮނުވާލަންޖެހޭ ފަހަރު އާދެ،" ނާޒިމް ވިދާޅުވި އެވެ.\nއެހެން ކުންފުންޏަކުން ބުނީ މި އަހަރުވެސް މިދިޔަ އަހަރާ އަޅާބަލާއިރު ރެކޯޑް އަދަދަކަށް ޕްރައިވެޓް ޖެޓްތައް އާ އަަހަރުގެ ފެށުމާ ދިމާކޮށް ވާނެ ކަމަށް ބެލެވޭ ކަމަށެވެ.\nރާއްޖެ އަށް ބޮޑެތި ސުޕަ ޔޮޓުތަކުން ހައި ޕްރޮފައިލް މީހުން ގެންނަ މާޔާގެ އޮފިޝަލަކު ވިދާޅުވީ މި އަހަރު ވެސް ގިނަ އަދަދެއްގެ ޕްރައިވެޓް ޖެޓްތަކެއް އަންނާނެ ކަމަށެވެ. ނަމަވެސް އަންނަ އަދަދެއް އޮފިޝަލް ވިދާޅެއް ނުވެ އެވެ.\n"ހައި ޕްރޮފައިލް މީހުން ރާއްޖެ އަންނަމުން އެބަދޭ. މީގެތެރޭގައި ސެލެބްރިޓީން ވެސް ހިމެނޭ. މިއީ ހަގީގަތުގައި އާމްދަނީގެ ގޮތުގައި ރާއްޖެއަށް ބޮޑު އަދަދެއް ވަންނަ ސެގްމަންޓެއް،" ނަން ނުޖެހުމަށް އެދި ވާހަކަ ދެއްކި އޮފިޝަލް ވިދާޅުވި އެވެ.\nޕްރައިވެޓް ޖެޓް ޕާކު ކުރުމަކީ ރާއްޖެއަށް ބޮޑު އާމްދަނީއެއް ލިބޭ ހިދުމަތެވެ. އަދި ކޮންމެ އަހަރެއްގެ ވެސް ހާއްސަ ދުވަސްތަކާ ދިމާކޮށް ރާއްޖެއަށް ގިނަ އަދަދެއްގެ ޕްރައިވެޓް ޖެޓްތައް އާދެ އެވެ. މި އަހަރުގެ އީސްޓާ ހޮލިޑޭސްއާ ދިމާކޮށް 29 ޖެޓް ވެލާނާ އިންޓަނޭޝަނަލް އެއާޕޯޓުގައި ޕާކުކުރި އެވެ. އަދި މިދިޔަ އަހަރުގެ ޑިސެމްބަރު މަހު އާ އަހަރު ފާހަގަ ކުރަން 140 އަށްވުރެ ގިނަ ޕްރައިވެޓް ޖެޓް އައިސްފައިވެ އެވެ.\nޓޫރިޒަމް ވެލާނާ އިންޓަނޭޝަނަލް އެއާޕޯޓް އެމްއޭސީއެލް + އިގްތިސޯދު


Quarantine aa hilaaf vejje nama 10,000 poundun joorimanaa nuvatha 10 aharah jalah laan UK in nimmaifi - vNews.mv\nކަރަންޓީނާ ޚިލާފްވެއްޖެނަމަ 10،000 ޕައުންޑުން ޖޫރިމަނާ ނުވަތަ 10 އަހަރަށް ޖަލަށް\nސައިފް އަޒްހަރު 10 February 2021, 19:39\nބޭރު ގައުމުތަކުން އިނގިރޭސިވިލާތަށް އަންނަ ދަތުރުވެރިންގެ ތެރެއިން ކަރަންޓީނު އުސޫލާ ޚިލާފްވާ ފަރާތްތައް ބޮޑެތި އަދަދުތަކުން ޖުރިމަނާ ކުރުމަށާއި، ދިގު މުއްދަތަކަށް ޖަލަށްލުމަށް އިނގިރޭސި ސަރުކާރުން ނިންމާއިފިއެވެ.\nއިނގިރޭސިވިލާތުން ފެނިފައިވާ ކޮވިޑް ވައިރަހުގެ އައު ވޭރިއެންޓްގެ ސަބަބުން ހަލުވިކަމާއެކު ބަލި ފެތުރެމުންދާތީ އެކަން ހުއްޓުވަން އަޅާފައިވާ ފިޔަވަޅުތައް މިހާރުވަނީ އިތުރަށް ހަރުކަށި ކޮށްފައެވެ.\nއެގޮތުން، ބޭރުން އަންނަ ދަތުރުވެރިންގެ ތެރެއިން، ކަރަންޓީނު އުސޫލާ ޚިލާފްވާ ފަރާތްތައް 10،000 ޕައުންޑުން (13،800 އެމެރިކާ ޑޮލަރުން) ޖޫރިމަނާ ކުރުން ނުވަތަ 10 އަހަރަށް ޖަލަށް ލުމުގެ އަދަބު ދިނުމަށް އިނގިރޭސި ސަރުކަރުން މިހާރުވަނީ ނިންމައި، އެކަން އިއުލާން ކޮށްފައެވެ.\nއިނގިރޭސި ސަރުކާރުގެ ޑިޕާޓްމަންޓް އޮފް ހެލްތު އެންޑް ސޯޝަލް ކެއަރއިން ބުނެފައިވަނީ، އަލަށް އެކަށައެޅި ފިޔަވަޅުތަކަށް އަމަލު ކުރަން ފަށާނީ މި ފެބްރުއަރީމަހުގެ 15 ވަނަ ދުވަހުން ފެށިގެން ކަމަށެވެ.\nއަލަށް އެކަށައެޅި އުސޫލުގައި ބުނެފައިވަނީ، ބޭރު ގައުމުތަކުން އަންނަ ދަތުރުވެރިން ކަރަންޓީނު ވާންޖެހޭނީ ސަރުކާރުން ކަނޑައަޅާ ހޮޓާތަކުގައި ކަމަށެވެ.\nއިނގިރޭސި ހެލްތު މިނިސްޓަރ މެޓް ހެންކޮކް ވިދާޅުވީ، މިފަދަ ހަރުކަށި ފިޔަވަޅުތަކެއް އަޅަންޖެހުނީ، ބަލި ފެތުރުން ހުއްޓުވަން ސަރުކާރުން ކުރަމުންދާ ބުރަ މަސައްކަތްތަކުން ލިބެމުން އަންނަ ކުރިއެރުން ހިމާޔަތް ކުރުމަށް ކަމަށެވެ.\nއިނގިރޭސި ސަރުކާރުން މިއަދު ބުނެފައިވަނީ، ދުނިޔޭގެ ކޮންމެ ތާކުންވިޔަސް، އިންގްލެންޑަށް އަންނަ ކޮންމެ މީހަކު ކޮވިޑްގެ ދެ ޓެސްޓް ހަދަންޖެހޭނޭ ކަމަށެވެ. 10 ދުވަހުގެ ކަރަންޓީނުގެ މުއްދަތުގެ ތެރެއިން ޓެސްޓް ހަދަންޖެހެނީ ދެވަނަ ދުވަހާއި އަދި އަށްވަނަ ދުވަހުއެވެ.\nބޭރު ގައުމުތަކުން އިނގިރޭސިވިލާތަށް ދާ ހުރިހާ އެންމެން މިހާރުވެސް، އެމީހަކު ފުރުމުގެ ތިންދުވަސްކުރިން ހަދާފައިވާ ކޮވިޑް ޓެސްޓްގެ ނެގަޓިވް ނަތީޖާ ހުށަހަޅަންޖެހެއެވެ.\nއަދި ކޮންޓެކްޓް ޓްރޭސިން ހެދުމަށްޓަކައި ކޮންޓެކްޓް މައުލޫމާތާއި، ދަތުރުތަކުގެ ތާރީޚް ހުށަހަޅަންޖެހެއެވެ.\nނަމަވެސް، އިނގިރޭސިވިލާތުން ކަނޑައަޅާފައިވާ "ރެޑްލިސްޓް" ގައި ހިމެނޭ ގައުމުތަކުން، އެގައުމަށް އަންނަ މީހުން ޖެހެނީ "ކަރަންޓީނު ޕެކޭޖެއް" ގަންނާށެވެ.\n"ރެޑްލިސްޓް" ގައި ހިމެނެނީ، ފުޅާދާއިރާއެއްގައި ކޮވިޑްބަލި ފެތުރެމުންދާ ގައުމުތަކާއި، އަދި މީހުންގެ މެދުގައި ހަލުވިކަމާއެކު ބަލިފަތުރާ ވޭރިއެންޓް ފެނިފައިވާ ގައުމުތަކެވެ.\n"ކަރަންޓީނު ޕެކޭޖް" ގައި ޓެސްޓްތަކުގެ ޚަރަދާއި، ކަރަންޓީނުގެ މުއްދަތު ފުރިހަމަކުރާ ހޮޓަލުގެ ޚަރަދުތައްވެސް ހިމަނާފައި ވެއެވެ.\nބޭރު ގައުމުތަކުން އަންނަ މީހުން ކަރަންޓީނުވުމަށް އިނގިރޭސި ސަރުކާރުން މިހާތަނަށްވަނީ 16 ހޮޓަލެއް ކަނޑައަޅާފައެވެ. އެ ހޮޓާތަކުގައި 4،600 ކޮޓަރި ހިމެނެއެވެ.\n"ރެޑްލިސްޓް" ގައި ނުހިމެނޭ ގައުމުތަކުން އަންނަ ދަތުރުވެރިން ޖެހެނީ 10 ދުވަހަށް ސެލްފް-އައިސޮލޭޓް ވާށެވެ.\nކޮރޯނާވައިރަސް ޔުނައިޓެޑް ކިންގްޑަން ދުނިޔެ


BREAKING NEWS: Covid-19: Italy In Ithuru 727 Meehun Maruvejje - Vaguthu\nކޮވިޑް-19: އިޓަލީން އިތުރު 727 މީހުން މަރުވެއްޖެ\nކޮވިޑް-19 އެންމެ ބާރަށް ފެތުރެމުން އަންނަ އިޓަލީވިލާތުން މިއަދު ވެސް އިތުރު 727 މީހުން މަރުވެއްޖެއެވެ. މިއަދަކީ ފާއިތުވި ހަދުވަސް ތެރޭގައި އިޓަލީވިލާތުން އެންމެ މަދުން މީހުން މަރުވި ދުވަހެވެ.\nނަމަވެސް މިއަދު ވަނީ ފާއިތުވި ދެދުވަހަށް ވުރެ ގިނަ މީހުން ކޮވިޑް-19 އަށް ފައްސި (ޕޮޒިޓިވް) ވެފައެވެ. މިއަދު 4782 މީހުން ވަނީ ކޮވިޑް-19 އަށް ފައްސިވެފައެވެ. ހޯމަ ދުވަހު 4050 މީހުން ފައްސިވިއިރު ބުދަ ދުވަހު ފައްސިވީ 4053 މީހުންނެވެ.\nމިހާތަނަށް އިޓަލީވިލާތުން 110574 މީހުން ވަނީ ފައްސިވެފައެވެ. އަދި އޭގެ ތެރެއިން 13155 މީހަކު ވަނީ މިހާތަނަށް މަރުވެފައެވެ. މިހާތަނަށް ބަލިން ރަނގަޅުވީ 16847 މީހުންނެވެ.\nމިއަދު މަރުވި މީހުންގެ އަދަދު މަދުވި އިރު ސީރިއަސް ހާލަތަކަށް ގޮސްގެން އައިސީޔޫގައި ފަރުވާ ދެމުން ގެންދާ މީހުންގެ އަދަދު ވަނީ ދާދިއެއް ވަރެއްގައި ހިފެހެއްޓިފައެވެ. އިއްޔެ އައިސީޔޫގައި ފަރުވާ ދެމުން ގެންދިޔައީ 4023 މީހުންނަށެވެ. މިއަދު އައިސީޔޫގައި ފަރުވާ ދެމުން ގެންދަނީ 4035 މީހުންނަށެވެ.\nމިއަދު މަރުވި މީހުންގެ އަދަދު މަދުވި ކަމަށް އިޓަލީވިލާތުގެ ސަރުކާރުން ހާމަކުރި ނަމަވެސް ބައެއް މީޑިއާތަކުން ގެންދަނީ އެކަމާއި ގުޅިގެން ސުވާލު އުފައްދަމުންނެވެ. ސުވާލު އުފައްދާ މީޑިއާތަކުން ބުނާ ގޮތުގައި ކޮވިޑް-19 ޖެހިގެން ހޮސްޕިޓަލްތައް ފިޔަވައި އެހެން ތަންތަނުގައި މަރުވި މީހުންގެ އަދަދު ސަރުކާރުން އިއުލާން ކޮށްފައެއް ނުވެއެވެ. އަދި ކޮވިޑް-19 އަށް ޓެސްޓް ނުކުރާ އެތައް ބަޔަކު ވެސް އަލާމާތްތައް ފެނުމަށް ފަހު މަރުވެފައިވާ ކަމަށް މީޑިއާތަކުން ބުނެއެވެ.\nއަދި ބައެއް ސިޓީތަކުން މަރުވާ މީހުންގެ އަދަދު އިތުރުވަމުންދާ ކަމަށް ރިޕޯޓް ކުރިނަމަވެސް ސަރުކާރުގެ ރަސްމީ ހިސާބުތަކުން އެއަދަދުތައް ނުފެންނަ ކަމަށް މީޑިއާތަކުން ބުނެއެވެ.


Afghan Ah Eheetherivumah G20 In Ehbas Vehjje - Vaguthu\nއަފްޣާނިސްތާނަށް އެހީތެރިވުމަށް ޖީ20ން އެއްބަސްވެއްޖެ\nއިންސާނީ އެހީތެރިކަމަށް ބޭނުންޖެހިފައިވާ އަފްޣާނިސްތާނަށް އެހީތެރިވުމުގައި ގުޅިގެން މަސައްކަތް ކުރާނެ ކަމަށް ދުނިޔޭގެ އެންމެ ކުރިއަރާފައިވާ 20 ގައުމުގެ އެންމެ އިސްވެރިން އެއްބަސްވެއްޖެއެވެ.\nކުއްލި ބައްދަލުވުމެއް ބޭއްވުމަށްފަހު ރިޔާސަތު ބެލެހެއްޓި އިޓަލީވިލާތުން ބުނެފައިވަނީ އަފްޣާނިސްތާނަށް ކުރިމަތިވެފައިވާ އިންސާނީ ހާލަތުން އެ ގައުމު ސަލާމަތްކުރުމަށް މަސައްކަތް ކުރައްވާނެ ކަމަށެވެ. އަދި އެ މަސައްކަތުގެ ތެރޭގައި މިހާރު އަފްޣާނިސްތާނުގެ ވެރިކަންކުރަމުންދާ ތާލިބާން ޖަމާއަތާއިއެކު މަސައްކަތް ކުރަންޖެހުނު ނަމަވެސް ފަސްނުޖެހެން އެ ބައްދަލުވުމުގައި ނިންމާފައިވާކަން ހާމަކުރެއްވިއެެވެ.\nއަފްޣާނިސްތާނަށް އެހީވުމުގައި ތާލިބާނުންނާއެކު މަސައްކަތްކުރަންޖެހުނު ނަމަވެސް އެ ކަންކުރުމުގައި ފަސްނުޖެހޭނެކަމަށް ޖީ20ން ބުނެފައިވަނީ އެ ޖަމާއަތުގެ ވަފުދަކާ އެމެރިކާއާއި ވިލާތުގެ އިއްތިހާދުގެ މަންދޫބުން ބައްދަލުކުރައްވާފައިވާ ދަނޑިވަޅެއްގައެވެ.\nއަދިވީޑިޔޯ މެދުވެރިކޮށް ބޭއްވި ޖީ20ގެ އިސްވެރިންގެ ކުއްލި ބައްދަލުވުގައި އެހީގެ ގޮތުގައި ވިލާތުގެ އިއްތިހާން އަފްޣާނިސްތާނަށް އެއް ބިލިޔަން ޔޫރޯ ދިނުމަށް ވައުދުވެފައިވެއެވެ.\nވިލާތުގެ އިއްތިހާދުން ދޭން ނިންމި އެއް ބިލިޔަން ޔޫރޯގެ ތެރޭގައި އިންސާނީ އެހީތެރިކަން ފޯރުކޮށްދިނުމަށް އިތުރު 250 މިލިޔަން ޔޫރޯ ކަނޑައަޅާފައިވެއެވެ. އަފްޣާނިސްތާނަށް އިންސާނީ އެހީތެރިކަން ފޯރުކޮށްދިނުމަށް 300 މިލިޔަން ޔޫރޯ ދިނުމަށް އެ އިއްތިހާދުން މީގެ ކުރިންވަނީ ވައުދުވެފައިވެއެވެ.\nމި ބައްދަލުވުމުގައި އެމެރިކާގެ ރައީސް ޖޯ ބައިޑެންނާއި އިންޑިޔާގެ ބޮޑުވަޒީރު ނަރެންދުރަ މޯދީ ބައިވެރިވެ ވަޑައިގެންނެވިއެވެ. ނަމަވެސް، ޗައިނާގެ ރައީސް ޝީ ޖިންޕިންނާއި ރަޝިޔާގެ ރައީސް ވުލަޑުމީރް ޕުޓިން އެ ބައްދަލުވުގައި ބައިވެރިވަޑައިގެންފައެއް ނުވެއެވެ. މި ދެބޭފުޅުންގެ ބޭފުޅުންގެ ބަދަލުގައި އެ ބައްދަލުވުމުގައި ބައިވެރިވެ ވަޑައިގެންފައިވަނީ ދެ މަންދޫބުންނެވެ.\nކާނެ އެއްޗެއް ހޯދަން ވެގެން 500 ޑޮލަރަށް ދަރިފުޅު ވިއްކާލައިފި\nމަސައްކަތުގެ އުޖޫރައަކަށް ކާބޯތަކެތި ދޭން ތާލިބާނުން ހުށަހަޅައިފި


ސިޔާސީ ބާރުވެރިކަން ހޯދުމުގައި ސިޙުރުގެ ދައުރު | Sandhaanu\nސިޔާސީ ބާރުވެރިކަން ހޯދުމުގައި ސިޙުރުގެ ދައުރު\nއަޅުގަނޑުމެންގެ މުދައްރިސުން ކިޔާދެއްވާފައިވާގޮތުގައި މޫސާގެ ފާނާއި ސުލައިމާނުގެ ފާނުގެ ޒަމާނުގައިވެސް ބޮޑުގޮތަށް ސިޙުރު ހަދާއުޅުނެވެ. މިގެނެސްދޭން އުޅެނީ ދީނީ ނަޒަރަކުން ސިޙުރުގެ މައްޗަށް ބަލާލާކަށް ނޫނެވެ. އަދި އެކަންކުރާކަށް އަޅުގަނޑުގެ ކިބައިގާ އިލްމެއްވެސް ނެތެވެ. އެހެންނަމަވެސް ދިވެހިރާއްޖެއަކީވެސް ސިޙުރު ހާހޫރުގެ ބަލާއިން ސަލާމަތް ވެވިފާއޮތް ގައުމެކޭ ނުބުނެވޭނެއެވެ. އަޅުގަނޑުމެންގެ ބައެއް މުސްލިމުން އެކަންޏެއްނޫނެވެ. މިފަހަކަށް އައިސްވެސް ޖޫޑޯ ކްރިސްޓިއަނުން 1 ވަނަ ގަރުނުގައި ބޭނުންކުރި ފަދަގޮތްގޮތަށް ކުކުޅު ހާ ބަނދެގެން އެ ގެންގުޅުނު ތަނެއްގައި ސިޙުރު ހަދަން ކަމަށް ބެލެވޭ ގޮތަކަށް ދިވެހިރާއްޖޭގައިވެސް ބަޔަކުމީހުން އުޅުނެކަމަށް ބުނެއުޅެއެވެ.\nތެދު ދޮގު އެނގޭނީ އެކަމުގައި އުޅުނު ބަޔަކަށެވެ. ހަމައެގޮތަށް ފާދިރީން ގެނެސްގެން ސިހުރު ހަދަންއުޅުނު ވާހަކައެއްވެސް ދެކެވުނެވެ. މާޒީގައި ވެރިމީހާއަށް ސިޙުރު ހެދިކަމުގެ ކުށުގައިވެސް މީހަކަށް މަރުގެ އަދަބު ދީފައިވާކަމަށް ތާރީޚު ހެކިދެއެވެ. މިހާރުވެސް ދޭތެރެދޭތެރޭން ސިހުރުހަދަން ބޭނުންކުރާ އާލާތްތައް ހޯދަމުންގެންދާ ވާހަކަ ދިވެހި މީޑިއާތަކުން ކިޔަން ލިބެއެވެ. އަޅުގަނޑުމެންގެ ރާއްޖެއަށް ސިހުރު އައި ގޮތެއް އައި ގައުމެއް އެނގޭކަށް ނެތެވެ. އެކަމަކު ސިހުރު ނެތްޒަމާނެއްވެސް ރާއްޖޭގައި އޮތެކޭ ބުނެވޭކަށްނެތެވެ.\nކޮންމެއަކަސް ކާބަފައިންގެ ތުންތުން މަތިން އައިސްފައިވާ ގޮތުގައި ސިހުރަކީ ކުރަންނުވާވަރުގެ ނުބައި މުޑުދާރު ކަމެކެވެ. އަދި އެހާމެ ބޮޑުފާފައެއްމެއެވެ. އަދި އެ ސިޙުރު ހަދާމީހާއަށް އެ ސިޙުރުން ސަލާމަތް ނުވެވިގެން އުޅެންޖެހޭނެއޭވެސް ބުނެއެވެ. މަތީގައި މިއިޝާރާތް ކުރި ދެތިން ޙާދިސާއަށް ބަލާއިރު އެއީ ތެދެއްކަމަށްވެސް މިހާރު އެބަ ގަބޫލުކުރެވެއެވެ.\nހުޅަނގުގެ ގައުމުތަކުގައިވެސް ސިޔާސީ ބާރުވެރިކަން ހޯދުމަށް ސިޙުރުގެ ބޭނުން ކުރަންފެށި ޒަމާނެއް ކަނޑައެޅިގެން އެނގޭކަންނެތެވެ. އެހެންނަމަވެސް ޖޫޑޯ ކްރިސްޓިއަން އަދި ގްރެކޯ ރޯމަންގެ ޒަމާނުގައިވެސް ސިހުރުވެރިންނަކީ ސިޔާސީ އަދި ދީނީ ކަންތައްތަކުގައި ވަރަށް ބާރުގަދަ ބައެކެވެ. ޖޫޑޯ ކްރިސްޓިއަން ގެ ދުވަސްވަރަކީ ހުޅަނގުގެ ގައުމުތަކުގައި ހަމައެކަނި އެންމެ އިލާހެއް ގަބޫލުކޮށްގެން އުޅުނު ޒަމާނެވެ. އަދި ގްރެކޯ ރޯމަން އަކީ އެތައް އިލާހުންތަކެއް ބޭނުން ކުރަމުން ގެންދިޔަ ޒަމާނެވެ.\nޖޫޑޯ ކުރިސްޓިއަންސް ސިހުރުގެ ތެރެއިން\nސިހުރު ބޭނުންކުރަންފެށުނު ޒަމާނެއް އެނގެން ނެތަސް ސިހުރު ގެ ނަމުގައި ބަހެއް އޮވެގެން ސިހުރު ތަޢާރުފް ވެފައިވަނީ ފާރިސީންގެ މަދާއިންގައި ކަމަށް ބުނެވެއެވެ. އެތާންގައި ހިނގަމުންދިޔަ ޒަރޯސްޓްރިއަނިޒަމް ދީނުގައި ގްރެކޯ ރޯމަންގެ އާދަކާދަ އޮތީ ވަރަށްބޮޑަށް ވަކިހިއްޕާލާފައެވެ. އެމީހުން އީމާންވާގޮތުގައި ސިހުރުވެރިންނަކީ އެމީހުންގެ އިލާހުންތަކުގެ ފަރާތުން އާދަޔާ ޚިލާފް ގިނަ ބާރުތަކެއް ލިބިދީފައިވާ ބައެކެވެ. އެމީހުންގެ އިލާހުންތަކުގެތެރޭގައި އަލިފާނާއި ލޮނާއި ދަނޑު ގޮވާންފަދަ އެތައް އެއްޗެއް ހިމެނެއެވެ. ސިހުރުގެ ތެރޭގައި ހިމެނޭ އެންމެބާރުގަދަ އެއްވަސީލަތަކީ މަރުވެފައިތިބި މީހުންގެ ފުރާނަ ބޭނުންކޮށްގެން ހަދާ ސިހުރު ކަމުގައިވެސް ބުނެވެއެވެ.\nހަމަމިކަހަލަ ގޮތަކަށް މިހާރުގެ ކަލަންޑަރުން 1 ވަނަ ގަރުނުންފެށިގެން4ވަނަ ގަރުނާހަމަޔަށް ޖޫޑޯ ކްރިސްޓިއަނުންވެސް ސިހުރުގެ ބޭނުންކުރިކަމަށް އެނގެންއޮވެއެވެ. އޭގެ ތެރޭގައި ޖަނަވާރާއި ކުކުޅު ހާލާއި އަދި ދޫނިސޫފާސޫފި ގުރުބާންކުރުމާއި އޭގެ ބައިތައް ބެނޫންކޮށްގެން ކިޔެވެލި ކިޔެވުމާއި އެސޮރުމެންގެ ޙަރަކާތްތަކުގެ މައްޗަށް ބިނާކޮށް މުސްތަގްބަލް ކިޔާދިނުމާއި އިރުވަރު އޮޅުންފިލުވާދިނުންކަހަލަ އެތައްއެތައް ކަމެއް ކުރަމުންގެންދިޔައެވެ. ފާރިސްކަރައިގާ ފެތުރިފާއޮތް ޖާހިލުކަން ބާރަހާސް ( ބީ ސީ ) ގެ ޒަމާނުގައި މެސޮޕޮޓޭމިއަން ސަރަޙައްދު ތަކުގައިވެސް އޮތީ އަށަގަންނުވާފައެވެ. މެސޮޕޮޓޭމިއާގެ ސަރަޙައްދަކީ މިހާރުގެ ޝައްތަލްއަރަބުއޭ ކިއުނު ކަނޑުއޮޅިން ފެށިގެން ފުރާތު ކޯރާއި ކުވޭތާއި އިރާގް ހިމެނޭ ސަރަހައްދެވެ. ޝައްތަލްއަރަބުގެ އެއްފަރާތަކީ އީރާނެވެ. އަނެއްފަރާތަކީ އިރާގެވެ. އެއީ ވަރަށް ހަނި ކަނޑުއޮޅިއެކެވެ. ވަކި ހިސާބެއްގައި ކަނޑުއޮޅީގެ މެދުގައި ނަގިލީގައި ބަދަރުކޮށްފާހުންނަ ބޯޓުފަހަރު އޮއިވަރުބަދަލުވެގެން އެނބުރުމުން އަނެއްފަރާތުގެ ގޮނޑަށް ނުބީހެނީ ހަމަ ކިރިޔާއެވެ.\nމިލާދީން 300 ވަނައަހަރުން ފެށިގެން ހުޅަނގުގެ ގައުމުތަކުގައި ނަސާރާ ދީން ފެތުރެން ފެށުމާއެކުގައި ސިޙުރުހެދުމަކީ ނާތަހްޒީބުކަމެއްގެ ގޮތުގައި ފައްޅިތަކުން ކިޔަވާ ދޭން ފެއްޓިއެވެ. ފާދިރީންގެ މަސައްކަތަށް ކޮންމެވެސް ވަރެއްގެ ކަމިޔާބީއެއް ލިބުނު ކަމުގައިވިޔަސް 11 ވަނަ ގަރުނަށް ފެށުނުއިރުވެސް މީސްތަކުންގެ ހިތުގައި ސިޙުރަށް ދީފައި އޮތް މަގާމު އުވިގެނެއް ނުދެއެވެ. 16 ވަނަގަރުނު ފެށުނުއިރު ފާދިރީންނާއި ސިޙުރުވެރިން ގެންދިޔައީ އެއްބަޔަކު އަނެއްބަޔެއްގެ އިއުތިގާދާ ކުޅެނީ ކަމުގެ އިލްޒާމް އަޅުވަމުންނެވެ.\nދެންފެނިގެންދިޔައީ ޔަހޫދީން ނާއި މުސްލިމުންވެސް މި ސިޙުރުގެ ކުޅިގަނޑުތެރެއަށް ފެތެމުންދިޔަ މަންޒަރެވެ. އެކިއެކި ކަންތައް ޙާސިލުކުރުމަށްޓަކައި ކުޑަކުދިން ގުރުބާން ކުރުމާއި އަދި ނަސާރާ ކުޑަކުދިން ވަގަށްނަގައިގެން ޔަހޫދީން އެކުދިން ގުރުބާން ކުރަމުން ގެންދިއުމާއި އަދި ސިޙުރުވެރިންވެސް ނަސާރާއިންގެ ކުޑަކުދިން ގުރުބާން ކުރުމަށްޓަކައި ވަގަށް ނަގާކަމުގެ ތުޙުމަތުތައް ނަސާރާއިންނާއި ފައްޅިތަކުން ކުރަމުން ގެންދިއައެވެ.\nހުޅަނގުގެ މީހުންގެ މި އިޢުދިގާދުގެ ތެރެއަށް ނުފޫޒު ފޯރުވަމުންގެންދިޔަ ސިޙުރު މީލާދީ ސަނަތުން 1500 ވަނައަހަރުގެ ފަހުން ބާރުގެ ބޭނުންކޮށްގެން ގައުމުތައް ފޭރެމުން އަޅުވެތިކުރަމުން ދިޔަ ޒަމާނުގައި އުތުރު ޔޫރަޕްގެ ގައުމުތަކާއި އަދިވެސް އެމީހުންގެ ބާރުގެ ދަށަށް ގެންދެވުނު ގައުމުތަކުގައި ވެރިކަން ދެމެހެއްޓުމަށްޓަކައި އަދި ވެރިކަން ނެތި ކޮށްލުމަށްޓަކައި ސިޙުރުގެ ބޭނުން ހިފަމުން ގެންދިޔައެވެ. އަދި ސިޙުރުވެރިންގެ ތެރޭގައި ހިމެނޭ ވެރިކަމާ ދެކޮޅު ޚިޔާލުގެ ސިހުރުވެރިން ދަންޖައްސާމެރުން ފަދަބޮޑެތި އަދަބުތައް ދެމުންވެސް ގެންދިޔައެވެ.\nހުޅަނގުގެ ގައުމުތައް ތަހްޒީބުވަމުން އައިދުވަސްވަރު ވެރިކަމުގެ ދާއިރާ ސިހުރުގެ މަގާމަކީ ފުރަތަމަ ސިހުރު ދެން ދީން އެއަށްފަހު ސައެންސް އެވެ. ޒަމާން ބަދަލުވަމުންދިއުމާ އަދި ސައެންސުގެ އިތުރު ހޯދުންތަކާއެކު މިބުނެވުނު ވަޒަންވެސް ބަދަލުވަމުން ދިޔައެވެ. އެހެންނަމަވެސް ސިހުރު ވެރިންނާއި ސިހުރުގެ މުހިންކަން ފަނޑުވެގެން ނުދެއެވެ. ސިހުރުވެރިންނާއި ސައެންސްވެރިންގެ ދޭހަކުރުން އެންމެ ރަނގަޅަށް ބުނެވޭނީ ސިހުރުވެރިންގެ ދީނަކީ ސިހުރެވެ. އަދި ސައެންސް ވެރިންގެ ދީނަކީ ސައެންސް އެވެ. މިފަދަ އިބާރާތަކުންނެވެ.\nޒަމާނާއެކުވެގެން ސިހުރުގެ އާދަކާދަތަކަށްވެސް ބަދަލުތަކެއް އައެވެ. އޭގެތެރޭގައި ބޭސްވެރިކަމާއި ސިއްޙަތު ރައްކާތެރި ކުރުންފަދަ ބޭނުންތެރިކަންކަމަށް ހަދާ ސިހުރާއި ކުރިމަތި ވަމުންދާ ހުރަސްތައް ނައްތާލަން ހަދާ ސިހުރާއި މީހުން މަރަން ހަދާ ސިހުރުތައް މުޅިން ތަފާތުވެ އަދި އެއީ ތަފާތު ފަންނު ތަކަކަށްވެސް ވެއްޖެއެވެ. މިތާގައި އެންމެކުރިން މިބުނިވައްތަރުގެ ސިހުރަށް އަޅުގަނޑުމެންގެ ރާއްޖޭގައި ދީފައިވާ ނަމަކީ ފަންޑިތައެވެ. ވަކި ހިސާބަކުން އަރަބިންނާއި ޔަހޫދީންގެ ސިހުރުގެ ތެރެއަށް ޖިންނި ޝައިތާނުންވެސް ޝާމިލުކޮށްގެން އުޅުނުކަމަށްވެއެވެ. އަދި ނަސާރާއިން މަރުވެފައިވާމީހުންގެ ފުރާނަތަކަށް މަޖުބޫރުކޮށްގެން ސިހުރު ފުރިހަމަކޮށް އުޅުނެވެ.\n1750 ވަނައަހަރާ ހިސާބަށް އައިއިރު ސިހުރަކީ ބޮޑުވެގެންވާ ވަބާއަކަށް އޮތީވެފައެވެ. ސިހުރު ނައްތާލުމަށްޓަކައި ފައްޅިތަކާއި ސަރުކާރުތަކުން ހަރުކަށި ފިޔަވަޅުތަކެއް އަޅަންފެށިއެވެ. އޭގެތެރޭގައި ސިހުރުގެ ނުރައްކާތެރި ފޮތްތަކާއި އަދި ބައެއް ނުރައްކާތެރި ސިހުރުވެރިންވެސް އަންދާލެވުނު ކަމަށްވެއެވެ.\nއެއަށްފަހު ދެން ސިހުރު ފާޅުވާންފެށީ އެހެންސިފައެއްގައެވެ. އަރަބިންގެ ފޮތްތަކުން ފަލަކީ ނިޒާމާއި ޖިންނި ޝައިތާނާއާއި އިންސާނާގެ ގުޅުންދެނެގަނެ ދިވެހިންކިޔާއުޅޭ ކިޔެވެލި ކިޔެވުން ތަޢާރުފް ކުރެވިގެން ހިނގައްޖެއެވެ. ހުޅަނގު އަދި ސިހުރުހެދުމަށް އާދަވެފާތިބި މުޖުތަމާތަކަށް އެމީހުންގެ އާދަކާދަތަކާއިގެން ކުރިއަށްދާނެ އެހެން މަގެއް ފެނުނީއެވެ.\nހުޅަނގުގެ ގައުމުތަކަށް އޮތީ ސިހުރުގެ ވަބާ ކިތަންމެރަނގަޅަކަށްވެސް މާޒީގައި ތަޖްރިބާ ކުރެވިފައެވެ. އެހެންކަމުން ބާރުގެ ބޭނުންކޮށްގެން ގައުމުތައް ފޭރިގަނެ އަޅުވެތި ކުރުމުގެތެރޭގައި އެގައުމުތަކަށް ސިހުރުގެ ވަބާވެސް ތަޢާރުފް ކުރީއެވެ. ޚާއްސަކޮށް އިންޑިއާއަކީ ބޮޑުއާބާދީއޮތް ގައުމަކަށްވެފާ ހިންދޫ ދީނުގެތެރެއަށް ސިހުރު ވައްދާލުމަކީ އުނދަގޫކަމަކަށް ނުވިއެވެ. ހަގީގަތުގައި އޭރުވެސް އަދި މިހާރުވެސް ހުޅަނގުގެ ގައުމުތަކުގެ މަގްސަދަކީ އެމީހުންނަށް ތަޖްރިބާ ކުރަންޖެހުނު ނުރަނގަޅު ކޮންމެކަމެއް އެމީހުންގެ އަޅުވެތިކަމުގައި އޮތް ގައުމުތަކަށް ފިސާރި ވަރުގަދައަކަށް ތަޢާރުފް ކުރުމެވެ. ޑިމޮކްރެސީއާއި އޭގައި އެކުލެވޭ ނަސްލީ ހަމަހަމަކަންވެސް މިއޮތީ ފާޑެއްގެ ސިހުރަކަށް ވެފައެވެ. ހުޅަނގުގެ ކޮންމެ ތަޢާރުފަކީ ވިސްނާ ބަޔަކަށްސިހުރަކަށް ނުވަތަ އިބްރަތަކަށް ވާނެއެވެ. ވިސްނުމުގެ މަގު ޚިޔާރު ކުރުމުގެ މިނިވަންކަން އޮތީ ކޮންމެމީހަކަށްވެސް ލިބިފައެވެ.\nސަންދާނު ކިއުންތެރިއެއް އޯގަސްޓް 12, 2021 At 9:34 އމ\nތަފާތު މައުޟޫޢުތަކަށް އަލިއަޅުވާލައި މިފަހަކަށްއައިސް ސަންދާނުން ލިއެމުން ގެންދާ ލިއުންތަކަށް މަރުހަބާކިޔަމެވެ. ހަމަގައިމުވެސް ކިއުންތެރިންގެ އަދަދަށް ބަލާއިރު ވަރަށް ގިނަ އަދަދެއްގެ ކިއުންތެރިން ތިބިކަން ފާހަގަކުރެވެއެވެ. އެއީ އެފަދަ ލިއުންތަކަށް ޝައުގުވެރިވާ މީހުން ކަމުގައި ބެލެވެއެވެ. މައުލޫމާތު ޙިއްސާ ކުރުމަކީ މައުލޫމާތު އިތުރަށް ފުރިހަމަ ވާނެކަމެކެވެ. އެހެންކަމުން އެފަދަ ލިއުންތަކާމެދު ދެކޭގޮތް ހާމަކޮށްލަން ކުޑަވަގުތު ކޮޅެއް ހޭދަކޮށްލުމުން އޭގެ ފައިދާ ލިއުންތެރިންނަށާއި ކިއުންތެރިންނަށް ވެސް ލިބޭނެއެވެ. އަދި އެއީ މައުލޫމާތު އިތުރުކުރުމުގެ އެންމެ ފުރިހަމަ ކުރުމުގެ އެއް ވަސީލަތެވެ.\nމަންމަނު އޯގަސްޓް 12, 2021 At 9:42 އމ\nމި ލިއުމުގެ އެންމެ ފަހު ތިންޖުމުލައާއި ފެށުނު ހިސާބުގައި އަތްނުލާ އައްދޯއި ކިޔާފައިހުރިގޮތް ވަރަށް ރަނގަޅު.\nމުޙައްމަދު ޒާހިރު އޯގަސްޓް 12, 2021 At 5:39 ޕމ


ނިއުނޯމަލްގައި މާދަމާ ކިޔަވަން ފަށަށް ސްކޫލްތައް ތައްޔާރުތަ؟ ނިއުނޯމަލްގައި މާދަމާ ކިޔަވަން ފަށަށް ސްކޫލްތައް ތައްޔާރުތަ؟\nނިއުނޯމަލްގައި މާދަމާ ކިޔަވަން ފަށަށް ސްކޫލްތައް ތައްޔާރުތަ؟\nޢިއްޒުންދީން ސްކޫލްގެ ދަރިވަރުން - ފޮޓޯ/ ރައީސް އޮފީސް\nކޯވިޑާއި ގުޅިގެން ލޮކްޑައުންގައި4މަހެއްހާއި ދުވަހު އޮތުމަށްފަހު މާދަމާ ސްކޫލްތައް ހުޅުވުމަށް މި ވަނީ ތައްޔާރުވާން ފަށާފައެވެ. މާލޭ، ވިލިމާލެ ހުޅުމާލެ ސްކޫލްތައް ފިޔަވާ ރާއްޖޭގެ ހުރިހާ ސްކޫލެއްގައި ގްރޭޑް 1 ފެށިގެން މާދަމާ ކިޔަވާދޭން ފަށާނައެވެ. މާލެ ސަރަހައްދުގައި ކިޔަވާދޭނީ ގްރޭޑް9އަކުން ފެށިގެން މަތީގެ ދަރިވަރުންނަށެވެ.\nދުނިޔޭގައި ހަލުވިކަމާއި އެކު ކޯވިޑް ފެތުރެން ފަށާ އެކަމުގެ ނުރައްކާ ރާއްޖެއަށްވެސް އަތުވެދާނެކަމަށް ބަލާ ރާއްޖޭހެ ހުރިހާ ސްކޫލްތައް ބަންދުކުރީ މާރިޗުމަހުގެ 11ވަނަދުވަހުއެވެ. އޭރު ސްކޫލްތައް ބަންދުކުރީ އެއް ހަފްތާއަށް ނަމަވެސް ބެލެނިވެރިންނާއި ސިއްހީ މާހިރުންގެ ކަންބޮޑުވުންތައް އޮތުމުން އޭރު ސްކޫލްތައް ބަންދުކުރި ގޮތަށް މިހާތަނަށްވެސް އޮތީއެވެ.\nބުދަ ދުވަހު ސްކޫލްތައް ހުޅުވަން ތައްޔާރުވަމުން އަންނަ އިރު ބައެއް ބެލެނިވެރިން ތިބީ ސްކޫލްތައް އަލުން ނުހުޅުވައިގެންނެވެ. ކޯވިޑްގެ ނުރައްކާ އަދިވެސް ދުނިޔެއިން ކެނޑިގެން ނުދާތީ ދަރިން ސްކޫލަށް ފޮނުވުމަށް ޖެހިލުންވާ އެތައް ބެލެނިވެރިންވެސް އެބަތިއްބެވެ. އެ ބެލެނިވެރިންގެ ހަމައެކަނި ކަނބޮޑުވުމަކަށް އޮތީ ނިއު ނޯމަލްގައި ސްކޫލްތައް ފަށާއިރު ރައްކާތެރިކަމުގެ ގޮތުން އަޅަންޖެހޭ ފިޔަވަޅުތައް ސްކޫލްތަކުގައި ކިހާ ވަރަކަށް އަޅާފައިވޭތޯއެވެ.\nގައިޑް ލައިނެއް ވަނީ އެކުލަވާލާފައި\nނިއުނޯމަލަށް ތައްޔާރުވެ ސްކޫލްތައް ހުޅުވަން ތައްޔާރުވެފައިވާއިރު ސިއްހީ މާހިރުންގެ އިރުޝާދާއި ލަފަޔާއެކު އެޑިއުކޭޝަން މިނިސްޓްރީން ވަނީ ގައިޑްލައިނެއް އެކުލަވާލާ ރާއްޖޭގެ ހުރިހާ ސްކޫލްތަކަށް ފޮނުވާފައެވެ. މި ގައިޑް ލައިން ބުނާ ގޮތުން ސްކޫލްތައް ހުޅުވުމުގެ ކުރިން އެއްވެސް ދަރިވަރަކަށް ނުވަތަ އާއިލާގެ އެއްވެސް މީހަކަށް ކޯވިޑު ޖެހި ނުވަތަ ކަރަންޓީނަށް ގެންގޮސްފައިވޭތޯ ބަލާ އެ މައުލޫމާތުތައް ސްކޫލްތަކުން އެއްކުރަންޖެހެއެވެ. ކޯވިޑް ބަލީގެ އެއްވެސް ރިސްކެއް އޮތް އެއްވެސް ދަރިވަރަކަށް ނުވަތަ ސްޓާފަކަށްވެސް ސްކޫލަކަށް ނާދެވޭނެއެވެ. މި މަސައްކަތް ފަށާ ކުދިންގެ މައުލޫމާތުތައް އެއްކޮށްފައިވާކަން މިނިސްޓްރީން ވަނީ ހާމަކޮށްފައެވެ\nސްކޫކަތަކަށް ބޭނުންވާ އަތްދޮންނަ ފުޅިއާއި އެހެނިހެން ސާމާނުތައް ސްކޫލްތަކަށް ފޮނުވާފައި. ފޮޓޯ : ދަރުމަވަންތަ ސްކޫލް\nބަޖެޓް ލިބި ރައްކާތެރިކަމުގެ ސާމާނު އެބަހުރިތަ؟\nކޯވިޑްގެ މި ހާލަތާއި ގުޅިގެން ދިމާވެފައިވާ އިގްތިސާދީ މި ހާލަތުގައި ރާއްޖޭގައި ހުރި 213 ސްކޫލަށް ބޭނުންވާ ރައްކާތެރިކަމުގައި ސަމާނާއި ގެންނަން ޖެހޭ ބަދަލުތައް ގެނައުމަށް ބޭނުންވާނީ ޤައިމުވެސް ކުޑަ ބަޖެޓެއް ނޫންނެވެ. ދަރިވަރުންގެ ރައްކާތެރިކަމަށް ހޯދަންޖެހޭ ތަކެއްޗާއި ސްކޫލްތަކަށް ބަދަލުތަކެއް ގެންނަން މިނިސްޓްރީން ވަނީ ނިންމާފައެވެ. މި ކަންކަމަށް އެކަށިގެންވާ ބަޖެޓް ނެތި ނުކުރެވޭނެއެވެ. ޔުނިސެފް އިން ދާދި ފަހުން އާއްމުކުރި ރިޕޯޓެއްގައި މި ބަޖެޓް ހަމަނުޖެހޭކަން ވަނީ ފާހަގަކޮށްފައެވެ. މިނިސްޓްރީން ވިދާޅުވީ މިކަމަށް ބޭނުންވާ ބަޖެޓް މިހާރު ހަމަޖެހިފައިވާކަމަށެވެ. އަދި ދަރިވަރުންގެ ރައްކާތެރިކަމަށް ސްކޫލްތަކަށް ހޯދަންޖެހޭ އަތް ދޮންނަ ފުޅިއާއި ސްކޫލަށް ވަންނަ އިރު ބޮޑީ ޓެމްޕަރޭޗަރ ބަލާނެ ތެމޯމީޓަރާއި މި ނޫންވެސް އެހެން ހުރިހާ އެއްޗެއް ގަނެ އެތަކެތި މިހާރު ވަނީ ސްކޫލްތަކަށް ޖަމާކޮށްފައެވެ. އަދި ސްކޫލްތަކަށް ކުދިން ނުކުތުމުގެ ކުރިން މި ތަކެތި ހުރިހާ ސްކޫލަކަށް ލިބި ސްޓޮކް ކުރެވޭނެކަމަށްވެސް މިނިސްޓްރީން ވިދާޅުވެއެވެ.\nއިސްކަންދަރު ސްކޫލް އައު އާއްމު ހާލަތަށް ތައްޔާރުވުން. ފޮޓޯ:އެޑިއުކޭޝަން މިނިސްޓްރީ\nތާޖުއްދީން ސްކޫލް ފޮޓޯ:އެޑިއުކޭޝަން މިނިސްޓްރީ\nގައިދުރުކޮށް ކިޔަވާ ދެވިދާނެތަ؟\nކޮންމެ އަކަސް ސްކޫލްތަކުގެ ކިޔެވުން ފަށާއިރު އެންމެ އުނދަގޫ ވާނެ ކަމަކީ މީކަން ޔަޤީންނެވެ. ރާއްޖޭގެ ސްކޫލްތަކުގައި ކިޔަވާދެމުން އަންނަނީ އެއްފަހަރާއި 30 ކުދިންނަށް ތިބެވޭގޮތަށް މޭޒު އަތުރައިގެންނެވެ. އަދި ރާއްޖޭގެ ހުރިހާ ސްކޫލެއްގެ ކްލާސްރޫމްތައްވެސް ބޮޑުމިން ކަނޑައަޅާފައި ހުންނަނީ މި އަދަދުން ބަލައިގެންނެވެ. އަލުން ސްކޫލްތައް މި ހުޅުވަނީ ދަރިވަރުންގެ މޭޒުތައް ހުންނަޖެހޭ ދުރުމިން ކަނޑައަޅާ ދަރިވަރުންނަށްވެސް އެކަން އެގޭނެ ގޮތަށް ކުރަހާ ފާހަގަކުރުމަށްފަހުއެވެ. ކޮންމެ ދެ މޭޒެއްގެ ދުރުމިނުގައި ތިން ފޫޓް ހުންނާނެއެވެ. މި އަދަދުން ބަލާނަމަށް ކްލާސްރޫމެއްގައި ދެން ތިބެވޭނީ އެންމެ ގިނަވަގެން 12 ވަރަކަށް ކުދިންނެވެ. މިހާތަނަަށް ދެކުދިންގެ މެދުގައި އެއްވެސް ދުރުމިނެއް ނެތި ކިޔަވާދެމުން އަންނަތާ އެތައް އަހަރެއް ވުމުން ސްކޫލްތަކުގައި މާދަމާ ކިޔަވާދޭން ފަށާއިރު މުދައްރިސުންނަށް އެންމެ އުދަގޫވާނެކަމަކީވެސް މީއެވެ. މިކަމަކީ ދަރިވަރުންނަށްވެސް މުޅިން އާ ކަމަކަށް ވުމުން މިކަމުގެ އެންމެ ބޮޑު ގޮންޖެހުންތަކެއް ކުރިމަތިވާނީ ދަށް ގްރޭޑްތަކަށް ކިޔަވާދެއްވާ ޓީޗަރުންނަށެވެ. ބުދަ ދުވަހު ސްކޫލަށް ކުދިން ފޮނުވާއިރު ބެލެނިވެރިންވެސް އެންމެ ބޮޑަށް ދަރިވަރުންނަށް ކިޔާދީ ވިސްނާދޭންޖެހޭނެ ކަމަކީވެސް މިއެވެ.\nމާފުށި ސްކޫލް އައު އާއްމު ހާލަތަށް ތައްޔާރުވުން. ފޮޓޯ:މާފުށިސްކޫލް\nކިނބިދޫ ސްކޫލް އައު އާއްމު ހާލަތަށް ތައްޔާރުވުން. ފޮޓޯ:ކިނބިދޫ ސްކޫލް\nސެޝަނެއްގައި ހަތަރު ގަޑިއިރު\nނިއުނޯމަލްގައި ގެންނަ ބަދަލުތަކާއި އެކު ސްކޫލްތަކުގައި ކުދިން ހޭދަކުރަންޖެހޭ ވަގުތައްވެސް މި ވަނީ ބޮޑު ބަދަލެއް ގެނެސްފައެވެ. ކޮންމެ ކީ ސްޓޭޖަކަށް ވެސް ކަނޑައަޅާފައިވަނީ ހަތަރު ގަޑިއިރެވެ. އަދި އެ ވަގުތުތަކުގައި އެންމެ ގިނައިން ވެސް ކިޔަވައިދެވޭނީ ހަތަރު މާއްދާއެވެ. ކޮންމެ ޕީރިއެޑެއްގެ ދިގުމިނަކީ 45 މިނެޓެވެ. އަދި ބާކީ ހުރި ވަގުތުތައް ހަމަޖައްސާފައި ވަނީ ސިއްހީ އެސެސްމަންޓުތައް ހެދުމާއި އެސެމްބްލީ އާއި އަތް ދޮވުން ފަދަ ކަންކަމަށެވެ.\nގްރޭޑް 1 -6ދެމެދުގެ ދަރިވަރުންނަށް ހަފުތާއަކު ސްކޫލުގައި ކިޔަވައިދޭނީ 19 ޕީރިއަޑެވެ. މި ގްރޭޑްގެ ދަރިވަރުންނަށް ޓެލިކިލާސް މެދުވެރިކޮށް ހަފުތާއަކު ފަސް ސެޝަން ނަގައިދޭނެއެވެ. ގްރޭޑް7އަދި 8 ގެ ދަރިވަރުންނަށް ހަފުތާއަކު ކިޔަވައިދޭން ހަމަޖައްސާފައިވަނީ 18 ޕީރިއަޑެވެ. ގްރޭޑް9އަދި 10 ގެ ދަރިވަރުން ކެމްބްރިޖް ސިލަބަސްގައި ބުނާގޮތަށް ކޮންމެ މާއްދާއަކަށް ޖުމްލަ 180 ގަޑިއިރު ހަމަކުރާނެއެވެ. އަދި މި ދަރިވަރުންނަށް ޓެލިކިލާސް އިން ކޮންމެ ހަފުތާއަކު ވެސް ދެ ސެޝަން ނަގާދޭނެއެވެ. ގްރޭޑް 11 އަދި 12ގެ ދަރިވަރުން އެޑެކްސެލް އޭ ލެވެލް ސިލަބަސްގައިވާ ގޮތަށް ކޮންމެ މާއްދާއަކުންވެސް 230 ގަޑިއިރު ހަމަކުރަން ޖެހޭނެއެވެ. މި ދަރިވަރުންނަށް ޓެލިކިލާސް އިން ކޮންމެ ހަފުތާއަކު ވެސް ދެ ސެޝަން ނަގާދޭނެއެވެ.\nކުދިންނަށް ރައްކާތެރިވުމުގެ މެސެޖްތައް ފެންނާނެހެން ތާޖުއްދީން ސްކޫލްގައި ވަނީ ބަހައްޓާފައި. ފޮޓޯ: ތާޖުއްދީން ސްކޫލް\nކޮންމެ ދުވަހު ސްކޫލްތައް ޑިސްއިންފެކްޓް ކުރުން\nއެއް ފަހަރާ ގިނަ ދަރިވަރުންތަކެއް ސްކޫލްތަކަށް އެއްވަގުތެއްގައި ނުދިޔަނަމަވެސް ހަމަގައިމުވެސް ސްކޫލްތެރެ ސާފުތާހިރުކޮށް ބޭއްވުމަށް މިހާރަށްވުރެ ބޮޑަށް އިސްކަންދޭންޖެއެވެ. ސަބަބަކީ ކޯވިޑް-19 އިން ރައްކާތެރިވެވެން އޮތް އެންމެ ބޮޑު އެއް ކަމަކީ ސާފުތާހިރުކަމެވެ. އެތައް ކުދިންނެއް ސްކޫލަށް ދާއިރު ކްލާސް ރޫމްތަކާއި ފާޚަނާތަކާއި ކުދިން ގޮސްއުޅޭ ތަންތަން ސާފުކޮށް ބޭއްވުމަކީ މިދަނޑިވަޅުގައި މުހިއްމުކަމެކެވެ. އަދި މިކަމަކީ ވަރަށް ބުރަ އުނދަގޫ މަސައްކަތަކަށްވެސްވާނެއެވެ.\nމިކަމަށް ބޭނުންވާ އެންމެހާ ސާމާނުވެސް މިހާރު މިވަނީ ސްކޫލްތަކަށް ފޮނުވާފައެވެ. ތަކެތި ހުރި ނަމަވެސް މިކަން ކުރާނެ ތަރުތީބެއް ރޭވިފައި އޮންނަޖެހެއެވެ. އަދި ސްކޫލްތަކުގެ މި މަސައްކަތް ކުރާ މުވައްޒަފުން މިކަމަށް ތައްޔާރުތޯ މީ ޤައިމުވެސް ބެލެނިވެރިންގެ ސުވާލަކަށްވާނެއެވެ.\nމިނިސްޓްރީގެ ޤައިޑްލައިންގައި ވާގޮތުން ދެ ދެ ސެޝަން ދެމެދު ފްލޯތަކާއި ރެއިލިންފަދަ ތަންތަން ޑިސްއިންފެކްޓް ކުރަންޖެހެއެވެ. ލިޔެފައިވާ މި އުސޫލާއި އެއްގޮތަށް ސްކޫލްތަކުގައި އެކަންކަން ހިންގާތޯ ސްކޫލްތަކުގެ މެނޭޖްމަންޓުން ވަރަށް ކައިރިން ބަލަންޖެހެއެވެ.\nއިމާދުއްދީން ސްކޫލް އައު އާއްމު ހާލަތަށް ތައްޔާރުވުން. ފޮޓޯ: އިމާދުއްދީން ސްކޫލް\nދަރިވަރުންނަށް މާސްކް ހޯދީތަ؟\nކުރިއާ ޚިލާފަށް އަލުން ސްކޫލްތަކަށް ދަރިވަރުން މާދަމާ ނުކުންނައިރު މާސްކަކީ މިހާރު ޔުނިފޯމްގެ ބަޔަކަށް މިވަނީ ވެފައެވެ. މާދަމާ ސްކޫލްތަކުން ފެންނަމުންދާނީ މީގެ ކުރިން ދުވަހަކުވެސް ފެނިފައި ނުވާ މަންޒަރުތަކެވެ. ހުރިހާ ދަރިވަރުން ތިބޭނީ މާސްކް އަޅައިގެންނެވެ. މާސްކް ނާޅާ ސްކޫލަށް ނުދެވޭނެތީ ބެލެނިވެރިން މިވަގުތު އެންމެ ބޮޑު އިސްކަމެއްދީގެން ކުރަމުން އަންނަ މަސައްކަތަކީވެސް ދަރިންނަށް ފަސޭހަ މާސްކް ހޯދާ ނުވަތަ ފެހުމުގެ މަސައްކަތެވެ. ކޮންމެ ދުވަހަކު ދަރިވަރުން ސްކޫލަށް އަޅައިގެން ދާ މާސްކްގެ އިތުރުން އިތުރު މާސްކް ގެންދަންޖެހެއެވެ. މި މާސްކް އޮންނަން ޖެހޭ ދަބަހުގައި ރައްކާތެރިކަމާއި އެކު ދަރިވަރަށް އެގޭނެ ތަނެއްގައެވެ.\nދަރިވަރު ބޭނުންކުރާ މާސްކަކީ ސްކޫކް ލޯގޯ ޖެހި ޔުނިފޯމް ކުލައިގެ މާސްކަކަށް ވާކަށް ނުޖެހެވެ. މިނިސްޓްރީގެ ނިންމުމަކީ ދަރިވަރުން ޕްލޭން މާސްކް ބޭނުންކުރުމެވެ. އަތޮޅު ތެެރޭ ބައެއް ސްކޫލްތަކުން ވަނީ ބެލެނިވެރިން ގުޅިގެން އެ ސްކޫލްގެ ދަރިވަރުންނަށް ބޭނުންވާ މާސްކު ފެހުމަށްފަހު ސްކޫލްތަކަށް ހަދިޔާވެސް ކޮށްފައެވެ.\nމިލަންދޫ ސްކޫލް ޕީޓީއޭއިން ފަހާފައިވާ މާސްކްތަކެއް. ފޮޓޯ:މިލަންދޫ ސްކޫލް\nމުދައްރިސުންނާއި އެކު ބެލެނިވެރިންގެ ޒިންމާވެސް އެހާ ބޮޑު\nކޯވިޑް 19 ގެ ސަބަބުން ސްކޫލްތައް3މަހަށް ވުރެ ގިނަ ދުވަސްވަންދެން ބަންދުވެ އޮތުމަށްފަހު މާދަމާ ހުޅުވޭތީ ދަރިވަރުން ތިބީ އުފަލުންނެވެ. އެކުދިންގެ ކްލާސް ކުދިންނާއި މުދައްރިސުންނާ ބައްދަލު ކޮށްލާ ހިތުންނެވެ. މާދަމާއިން ފެށިގެން ދަރިވަރުން ސްކޫލްގައި މަދުވެގެން4ގަދިއރު ތިބޭއިރު މުދައްރިސުންގެ ރޯލު ވަރަށް ބޮޑަވެ. ހަމަމިއާއި އެކު ބެލެނިވެރިންގެ ޒިންމާވެސް ކުޑައެއް ނޫނެވެ.\nދަރިވަރުން މާދަމާ ސްކޫލްތަކަށް އެ ނުކުންނަނީ ގޭގައި ތިބޭތާ އެތައް ދުވަހެއް ފަހުންނެވެ. ކުދިންނަށް މި ބަލި ރަނގަޅަށް ބުނެދޭންޖެހެއެވެ. މަބްރޫކް ބޭބެއާއި ޑރ އަފްޒަލް ބޭބެ ކިޔަދިން ވަރަށްވުރެ ވެސް ފަސޭހަކޮށް ކުދިންނަށް ވިސްނާއިދެވޭނީ ބެލެނިވެރިންނަށެވެ. ސްކޫލްގައި ފާހަގަކޮށް އެ ކުއްޖަކު ހުންނަންޖެހޭ ތަނެއްގައި ހުންނަން ބުނެދޭންޖެހެއެވެ. އަދި ފްރެންޑްސާއި އެހާ ގާތް ނުވާން ކިޔާ ދޭންޖެހެއެވެ. ގިނަގިނައިން އަތް ދޮވުމާއި މާސްކު ނައްޓާނުލުމާއި އެއްކުއްޖަކު އަނެއް ކުއްޖަކު އެއްޗެހި ޝެއަރ ނުކުރަން ނަސޭހަތްދީ ވިސްނާދޭންވީއެވެ.\nއެހެން ނޫންނަމަ ސްކޫލްތަކުގައި ކިތަންމެ ރައްކާތެރިިކަމުގެ ފިޔަވަޅުތަކެއް އަޅާފައިވީނަމަވެސް އެކަން ވާނީ ބޭކާރުކަމަކަށެވެ.


ކުންޔާ (އަބޫ ނުވަތަ އުންމު ކުރިޔަށްލައިގެން ކިޔޭ ނަންތައް…)5– DhiSalafiyyah\nކުންޔާ (އަބޫ ނުވަތަ އުންމު ކުރިޔަށްލައިގެން ކިޔޭ ނަންތައް…) 5\n24/11/2014 ފިޤުހާއި އޭގެ ޢިލްމުތައް, ދީންއަލްއަޚް އަބޫ ފުޟައިލު މުއުތަމިން އަޙްމަދު\nއިސްވެ ބަޔާންކުރެވުނު ޙުކުމްތަކުގައި އަންހެނުންވެސް ފިރިހެނުންވެސް ޝާމިލުވެގެންވެއެވެ.\nއަދި ކުންޔާއަކުން ނަން ދެވިފައިވާ މީހަކީ ދަރިޔަކު ލިބިފައިވާ މީހަކަށް ނުވެދާނެއެވެ. އަދި މިފަދައިން ދަރިޔަކު ލިބިފައި ނުވާ މީހަކަށްވެސް ކުންޔާއިން ނަން ކިޔުމަކީ މަނާވެގެންވާ ކަމެއް ނޫނެވެ. ޢާއިޝާ رضي الله عنها ގެ އަރިހުން ރިވާވެގެންވެއެވެ. އެކަމަނާ ވިދާޅުވިއެވެ.\n“އޭ ﷲގެ ރަސޫލާއެވެ. ތިމަންކަމަނާ ފިޔަވާ ތިމަންކަމަނާގެ ހުރިހާ އެކުވެރިންނަށްވެސް ކުންޔާއެއް ލިބިގެންވެއެވެ. ދެން ރަސޫލުﷲ صلى الله عليه وسلم ޙަދީޘްކުރެއްވިއެވެ.\n(( فَاكْتَنِي بِابْنِكِ عَبْدِ اللَّهِ بْنِ الزُّبَيْرِ ))\nމާނައީ: “ކަމަނާގެ ދަރި ޢަބްދުﷲ ބުން ޒުބައިރުގެ ނަމުން ކަމަނާ ކުންޔާ ލިބިގަންނާށެވެ.”\nދެން އެއަށްފަހުގައި އެކަމަނާ އަވަހާރަވަންދެން އެކަމަނާއަށް އުންމު ޢަބްދުﷲ ގެ ނަމުން މުޚާތަބުކުރައްވާ ކަމުގައި ވެއެވެ.” [رواه أحمد ( 43 / 291 ) وصححه محققو المسند ، والألباني في ” السلسلة الصحيحة ” ( 132 )]\nފިރިހެނަކުވެސް އަދި އަންހެނަކުވެސް ކައިވެނިކުރުމުގެ ކުރިން އަދި ދަރިއަކު ލިބުމުގެ ކުރިންވެސް ކުންޔާދެވިދާނެއެވެ. ޢަބްދުﷲ ބުން މަސްޢޫދު رضي الله عه ގެ އަރިހުން ރިވާވެގެންވެއެވެ.\n“ހަމަކަށަވަރުން ރަސޫލުﷲ صلى الله عليه وسلم އެކަލޭގެފާނަށް އަބޫ ޢަބްދުއްރަޙްމާނުގެ ނަމުން ކުންޔާދެއްވިއެވެ. އޭރު އެކަލޭގެފާނަށް ދަރިކަލަކު ލިބިވަޑައި ނުގަންނަވައެވެ.”\n[رواه الحاكم (3/ 353 ) والطبراني في ” الكبير ” (9/ 65 ) ، وصححه ابن حجر في ” فتح الباري ” ( 10 / 582 )]\nއިމާމު ބުޚާރީ އެކަލޭގެފާނުގެ ފޮތެއްކަމުގައިވާ ” الأدب المفرد “ގައި ބާބެއް ބަންނަވަމުން ވިދާޅުވެފައިވެއެވެ.\n“ދަރިން ލިބުމުގެ ކުރިން ކުނިޔާ ކިޔުން ނަންގަތް ބާބު: އިބްރާހީމް އައްނަޚަޢީގެ އަރިހުން ރިވާވެގެން ވެއެވެ. ހަމަކަށަވަރުން ޢަބްދުﷲ ބުން މަސްޢޫދު رضي الله عنه، ޢަލްޤަމާއަށް އަބޫ ޝިބުލް ގެ ނަމުން ކުންޔާދެއްވިއެވެ. އޭރު އެކަލޭގެފާނަށް ދަރިކަލަކު ލިބިވަޑައިގެންފައި ނުވެއެވެ.” [وصححه الشيخ الألباني في ” صحيح الأدب المفرد ” ( 848 )]


Sputnik V Vaccine: India Variant In Rahkaatheri Kohdhey Minvaru Ithuru - Vaguthu\nސްޕަޓްނިކް ވީ ވެކްސިން: އިންޑިއާ ވޭރިއެންޓުން ރައްކާތެރި ކޮށްދޭ މިންވަރު އިތުރު\nރަޝިޔާގައި ކޮވިޑުން ދިފާއުވުމަށް ތައްޔާރު ކޮށްފައިވާ ސްޕަޓްނިކް ވީ ވެކްސިނުން އިންޑިއާއިން އެންމެ ފުރަތަމަ ދެނެގަނެވިފައިވާ ޑެލްޓާ ވޭރިއެންޓުން ރައްކާތެރި ކޮށްދޭ މިންވަރު އެހެން ވެކްސިންތަކާއި އަޅާ ބަލާއިރު ބޮޑު ކަމަށް ރަޝިޔަން ޑައިރެކްޓް އިންވެސްޓްމެންޓް ފަންޑް (އާރްޑީއައިއެފް) އިން ބުނެފިއެވެ.\n"ސްޕަޓްނިކް ވީ ވެކްްސިނަކީ އިންޑިއާއިން އެންމެ ފުރަތަމަ ދެނެގަނެވުނު ކޮވިޑް ވޭރިއެންޓުން މިހާތަނަށް އެންމެ ބޮޑަށް ރައްކާތެރި ކޮށްދޭ ވެކްސިން. ގަމަލެޔާ ސެންޓަރުން ކޮށްފައިވާ ދިރާސާއިން ދައްކާގޮތުން މިހާތަނަށް ބޭނުންކުރަމުން އަންނަ ހުރިހާ ވައްތަރެއްގެ ވެކްސިނަކަށް ވުރެ ބޮޑަށް ސްޕަޓްނިކް ވީ ވެކްސިނުން އިންޑިއާ ވޭރިއެންޓާއި ދެކޮޅަށް މަސައްކަތްކުރާ މިންވަރު އިތުރު" ރަޝިޔާގެ ވެކްސިން ކުންފުނީގެ ރަސްމީ ޓްވިޓާ އެކައުންޓުން ކޮށްފައިވާ ޓްްވީޓެއްގައި ބުނެފައިވެއެވެ. އަދި މި ވެކްސިނުގެ ސަބަބުން ޑެލްޓާ ވޭރިއެންޓުން ރައްކާތެރި ކޮށްދޭ މިންވަރު އިތުރުކަމަށް ބުނެފައިވަނީ ޑިޖިޓަލް މެޑިކަލް ރިކޯޑުގައި ހުރި ވެކްސިން ރިކޯޑުތަކުގެ މައުލޫމާތައް ބަލައިގެން ކަމަށް ބުނެފައިވެއެވެ.\nޑެލްޓާ ވޭރިއެންޓް، ދުނިޔޭގެ ސިއްހަތު ޖަމުއްޔާއިން ފާހަގަ ކޮށްފައިވަނީ ނުރައްކާތެރި އަދި ހަލުވިކަމާއި އެކު ފެތުރޭ ވޭރިއެންޓެއްގެ ގޮތުގައެވެ. ޑެލްޓާ ވޭރިއެންޓް މިހާތަނަށް 85 ގައުމަކުން ފެނިފައިވާއިރު، މިއަށް ވުރެ ނުރައްކާތެރި ޑެލްޓާ ޕްލަސް ވޭރިއެންޓް އިންޑިއާއިން ވަނީ ދެނެގަނެވިފައެވެ.\nދިރާސާތަކުން ދައްކާގޮތުން ސްޕަޓްނިކް ވީ ވެކްސިނުން 92 އިންސައްތަ ކޮވިޑުން ރައްކާތެރި ކޮށްދެެެއެވެ.\nކޮވިޑުން ދިފާއުވުމަށް ގައުމުތަކުގައި ފިޔަވަޅުތައް އަޅައި، ވެކްސިން ދެމުން އަންނަ މިންވަރު އިތުރު ކޮށްފައިވާއިރު، މިހާތަނަށް ވެކްސިން ޖެހި މީހުންގެ އަދަދު3ބިލިއަނަށް އަރައިފިއެވެ. ދުނިޔޭގެ ނިސްބަތުން ބަލާނަމަ ވެކްސިން ފުރިހަމަ ކޮށްފައިވަނީ 10.7 އިންސައްތަ މީހުންނެވެ.\nޖޫން 30, 2021 14:36\nދެންބުނޭ ކޮވިޝީލްޑް ޖެހިމީހުންވެސް މި ވެކްސިންޖަހަން ޖެހޭނެޔޭ. 1 ހަފްތާ ތެރޭގެ2ޑޯޒް ޖަހަންޖެހެއޭ. ނުލިބިއްޖެއްޔާ ބުނޭ 1އަހަރުން އަދި ނުޖެހިޔަސް އޯކޭވާނޭ.


BPT final payment dhehkumuge sungandi ah samaaluvumah angaifi\nވިޔަފާރި - ޓެކްސް ފައިސާ ދެއްކުން\nބީޕީޓީ ފައިނަލް ޕޭމެންޓް ދެއްކުމުގެ ސުންގަޑިއަށް ސަމާލުވުމަށް އަންގައިފި\n01 ޖުލައި 2018 އަށް ބިޒްނަސް ޕްރޮފިޓް ޓެކްސް (ބީޕީޓީ) ބަޔާން ހުށަހަޅަން ޖެހޭނެ\nކުންފުނިތަކުން އެއްވެސް ވިޔަފާރިއެއް ނުކުރި ކަމުގައި ވީ ނަމަވެސް ބީޕީޓީ ބަޔާން ހުށަހަޅަން ޖެހޭނެ\nކ. މާލެ 21 ޖޫން 2018 | ބުރާސްފަތި 18:30 2,801\nމޯލްޑިވްސް އިންލެންޑް ރެވެނިއު އޮތޯރިޓީގެ އިމާރާތުން މީހަކު ނުކުންނަނީ - އަޒުމޫން އަހުމަދު\nރާއްޖޭގައި ވިޔަފާރިކުރާ ފަރާތްތަކުން 2017 ވަނަ އަހަރުގެ ބީޕީޓީ ބަޔާން ހުށަހަޅައި ބީޕީޓީގެ ފައިނަލް ޕޭމެންޓް ދެއްކުމުގެ ސުންގަޑިއަށް ސަމާލުވެ، ކަނޑައެޅިފައިވާ ތާރީހުގެ ކުރިން ހުށަހެޅުމަށް ދައުލަތުގެ ޓެކްސް އިދާރާ މޯލްޑިވްސް އިންލެންޑް ރެވެނިއު އޮތޯރިޓީން ބުނެފިއެވެ.\nމީރާ އިން ބުނި ގޮތުގައި 01 ޖުލައި 2018 އަށް ބިޒްނަސް ޕްރޮފިޓް ޓެކްސް (ބީޕީޓީ) ބަޔާން ހުށަހަޅަން ޖެހޭނެ ކަމަށެވެ. ބީޕީޓީ ދައްކަން ޖެހޭނީ 2017 ވަނަ އަހަރު ލިބުނު ޖުމްލަ އާމްދަނީ އެއް މިލިއަން ރުފިޔާ އަށް އެރުމުންނެވެ.\nއަމިއްލަ ފަރުދުންގެ ތެރެއިން ބީޕީޓީ ބަޔާން ހުށަހަޅަން ޖެހޭނީ އެފަރާތްތަކަށް 2017 ވަނަ އަހަރު ލިބުނު ޖުމްލަ އާމްދަނީ އެއް މިލިއަން ރުފިޔާއަށް އެރުމުންނެވެ. މީގެ އިތުރުން 2017 ވަނަ އަހަރު ލިބުނު ޓެކްސް ބިނާ ކުރެވޭ ފައިދާ ފަސް ލައްކަ އަށް އަރަން ޖެހެއެވެ.\nމި ދެ ޝަރުތުން ކުރެ ޝަރުތެއް ހަމަވި ނަމަވެސް ކުންފުނިތަކުން އެއްވެސް ވިޔަފާރިއެއް ނުކުރިޔަސް ބީޕީޓީ ބަޔާން ހުށަހަޅަން ޖެހޭނެ ކަމަށް މީރާ އިން މައުލޫމާތުދިނެވެ.\nމީގެ އިތުރުން ކުންފުނިތަކުން އެއްވެސް ވިޔަފާރި އެއް ނުކުރި ކަމުގައި ވީ ނަމަވެސް ބީޕީޓީ ބަޔާން ހުށަހަޅަން ޖެހޭނެ ކަމަށް މީރާއިން މައުލޫމާތުދެއެވެ.\nބީޕީޓީ ބަޔާން ހުށަހަޅަން ޖެހޭ ފަރާތްތަކުގެ ތެރެއިން 10 މިލިއަން ރުފިޔާއަށް ވުރެ އިތުރުވާ ފަރާތްތައް އެ ފަރާތެއްގެ މާލީ ހިސާބުތައް އޮޑިޓްކޮށް އޮޑީޓަރުގެ ރިޕޯޓް ހުށަހަޅަންޖެހޭ ކަމަށް މީރާ އިން މައުލޫމާތުދެއެވެ. ނަމަވެސް ޖުމްލަ އާމްދަނީ 10 މިލިއަން ރުފިޔާއަށް ނާރާ އަމިއްލަ ފަރުދުންނާއި ޕާޓްނަރޝިޕްތަކާއި ކުންފުނިތަކުން އެ ފަރާތެއްގެ މާލީ ހިސާބުތައް އޮޑިޓްކުރާކަން ނުޖެހެނޭ ކަމަށް އެކުންފުނިން ބުނެއެވެ.\nބީޕީޓީ ބަޔާން ހުށަހަޅައި ޓެކްސް ދައްކާ ފަރާތްތަކުގެ ތެރެއިން އަހަރެއްގެ މައްޗަށް 10 މިލިއަން ރުފިޔާ ނުވަތަ އެ އަށް ވުރެ އިތުރަށް އާމްދަނީ ލިބޭ ފަރާތްތަކުން 01 ޖޫންގެ ފަހުން ހުށަހަޅާ ބީޕީޓީ ބަޔާން ހުށަހަޅަންޖެހޭނީ މީރާ ކަނެކްޓް މެދުވެރިކޮށެވެ. އަދި ބަޔާން ހުށަހަޅާ ހުރިހާ ފަރާތްތަކުން ވެސް ހުށަހަޅަން ޖެހޭނީ ބީޕީޓީ ބަޔާނުގެ ވަރޝަން 18.1 އެވެ.\nބީޕީޓީއަކީ ވިޔަފާރީގެ ފައިދާ އިން ޓެކްސް ނެގުމުގެ ގާނޫނުގެ ދަށުން ދިވެހިރާއްޖޭގައި ކުރާ އެންމެހާ ވިޔަފާރިތަކުގެ ފައިދާ އިން ނެގޭ ޓެކުހެކެވެ. މި ގާނޫނަށް އަމަލު ކުރަން ފަށާފައި ވަނީ 2011 ވަނަ އަަހަރުން ފެށިގެންނެވެ.\nބީޕީޓީގެ ގޮތުގައި ކުންފުނިތަކާއި ޕާޓްނަރޝިޕްތައް އަދި އެހެނިހެން ފަރާތްތައް 15 އިންސައްތަ ދައްކަން ޖެހެއެވެ. ދިވެހިރާއްޖެ އިން ބޭރުން ލިބޭ ފައިދާ އިން5އިންސައްތަ ވިތުހޯލްޑިންގ ޓެކްސްގެ ގޮތުގައި 10 އިންސައްތަ ދައްކަން ޖެހެއެވެ.


ކީޕަރު ފައިޞަލަށް ބޭނުންވަނީ ހެޔޮ ދުޢާ- އިންޑިއާ މެޗްގަ ކުޅެވޭނެ ކަމުގެ އުންމީދު އެބައޮތް!\nމިހާރު ކުރިއަށްދާ އުރީދޫ ސާފްޗެމްޕިއަންޝިޕް ފުޓްބޯޅަ މުބާރާތުގައި ރާއްޖޭގެ ކެޕްޓަން މުޙައްމަދު ފައިޞަލަށް އަނިޔާވެގެން އަށިގަނޑުގައި ބާލަންޖެހުން ވެގެންދިއައީ ދިވެހި ސަޕޯޓަރުން ރޮއްވައިލި ކަމަކަށެވެ. ހަމައެވަގުތުން ފެށިގެން ކީޕަރު ފައިޞަލަށް އަވަސް ޝިފާއަކަށް އެދި ގިނަ ބައަކު ދުޢާކުރަންފެށިއެވެ.\nފައިޞަލް މިއަދު ވަނީ ސޯޝަލް މީޑިއާގައި ސަޕޯޓަރުންނަށް އުފާވެރި ޚަބަރެއް ދީފައެވެ. ފައިސަލް ބުނެފައި ވަނީ ސަޕޯޓަރުންގެ ހެޔޮ ބަސްތަކާއި ހެޔޮ ދުއާއަށް ޝުކުރު އަދާކުރާ ކަމަށެވެ. "ﷲ ގެ އިރާދަފުޅުން ޓެސްޓުތަކުގައި މާ ބޮޑު މައްސަލައެއް ނެތް." "އިރާދަކުރެއްވިއްޔާ އެނބުރި އަންނާނީ ވަރުގަދަކޮށް" ކަމަށެވެ.\nބުދަ ދުވަހު ރާއްޖެ އާއި އިންޑިއާ ބައްދަލުކުރާ މެޗްވެގެންދާނީ ސެމީ ފައިނަލަށެވެ. މެޗުން އެއްވަރު ކުރެވުނު ނަމަވެސް ފައިނަލަށްދާނީ ރާއްޖެއެވެ. ބަލިވެއްޖެނަމަ މުބާރާތުން ރާއްޖެ ކެޓީއެވެ. ސަޕޯޓަރުން ބޭނުންވަނީ މެޗުން މޮޅުވެ އަދި މުބާރާތުގެ ތަށި ރާއްޖޭގައި ބަހައްޓާށެވެ.\nއެހެންކަމުން އެންމެ މުހިންމު ކަމެއްގެ ގޮތުން ކުރަން އޮތް އެއްކަމަކީ ފައިޞަލަށް އަވަސް ޝިފާއަކަށް އެދި ދުޢާކުރުން ގިނަކުރުމެވެ. ފައިޞަލަށް ކުޅެވުމަކީ ކުޅުންތެރިންގެ ހިތްވަރު އިތުރުވެގެންދާނެ ކަމެކެވެ. އަދި ސަޕޯޓަރުންނަށްވެސް ލިބޭނެ އިތުރު ހިތްވަރެކެވެ.\nދުޢާއަކީ ފައިޞަލަށް ކުޅެވުމެވެ. އަދި މެޗުން އިންޑިއާ ބަލިކޮށް ފައިނަލަށް ގޮސް ފައިނަލުންވެސް މޮޅުވެ މުބާރާތުގެ ޗެމްޕިއަންކަން ރާއްޖެއަށް ލިބުމެވެ. އިން ޝާ ﷲ


Umaru ge mahsala eh ACC in balanee\nއުމަރުގެ މައްސަލައެއް އޭސީސީން ބަލަނީ\nރައީސް އަބްދުﷲ ޔާމީންގެ ސަރުކާރުގައި ހޯމް މިނިސްޓަރަކަށް ހުންނަވައިގެން އުމަރު ނަސީރު ކުށްވެރިންގެ ފައިގައި އެޅުވި ޓެގުތައް ގެނައި ގޮތާ ބެހޭ މައްސަލައެއް އެންޓި ކޮރަޕްޝަން ކޮމިޝަން (އޭސީސި) ބަލަން ފަށައިފި އެވެ.\nއޭސީސީގެ އޮފީޝަލަކު އަވަސްއަށް ވިދާޅުވީ ހޯމް މިނިސްޓްރީން އޭރު ޓެގުތައް ގެންނަން ބަޔަކާ ހަވާލު ކުރި މައްސަލަ ބަލަމުން އަންނަ ކަމަށެވެ. އެކަމާ ބެހޭ އިތުރު ތަފްސީލެއް އޭނާ ނުދެ އެވެ.\nނުރައްކާތެރި ކުށްވެރިން ކަމަށް ތުހުމަތު ކުރެވޭ މީހުންގެ ފައިގައި ޓެގު އަޅުވައިގެން އެ މީހުން އުޅޭ ތަންތަން ބަލައި މޮނިޓާ ކުރުމުގެ މަސައްކަތް 2016 ވަނަ އަހަރުގެ ތެރޭގައި ކުރިޔަށް ގެންދިޔަ އެވެ. އެ މަސައްކަތުގައި އިސްކޮށް ހުންނެވީ އުމަރެވެ. އޭރު ވެސް ޓެގުތައް ގެނައުމުގައި ކޮރަޕްޝަން އުޅޭ ކަމަށް ތުހުމަތު ކުރެވުނެވެ. ނަމަވެސް އެ ޓެގުތައް ގެނައުމަށް ހަވާލު ކުރި ކުންފުންޏާއި ބިޑުގެ މައުލޫމާތުތަކެއް ހާމައެއް ނުކުރެ އެވެ.\nއެކަމާ ގުޅޭ ގޮތުން އުމަރު އޭނާގެ ފޭސްބުކް ޕޭޖުގައި މިއަދު ވިދާޅުވެފައި ވަނީ ޓެގް ގެނައުމުގެ ބިޑު ހަވާލުކޮށްފައި ވަނީ އެންމެ ކުޑަ އަގު ހުށަހެޅި ފަރާތަކަށް ކަމަށާއި އެވޯޑު ކުރުމުގެ ކުރިން އޭސީސީގެ ކްލިއަރަންސް ހޯދާފައިވާ ކަމަށެވެ. އެ މައްސަލައަކީ އެ ސަރުކާރުން ވެސް ބެލި މައްސަލައެއް ކަމަށާއި އާއިލާ އެއްވެސް މީހެއްގެ ހިއްސާ އޮތް ކުންފުންޏެއް ހޯމް މިނިސްޓްރީގެ ބިޑަކަށް ކުރިމަތިލާފައި ނުވާނެ ކަމަށް އުމަރު ވިދާޅުވި އެވެ.\nއުމަރު ނަސީރު އޭސީސީ މިނިސްޓްރީ އޮފް ހޯމް އެފެއާޒް\nޓެގް ނާޅުވައި ޖަލުތަކުގެ މައްސަލަ ހައްލެއް ނުވާނެ: އުމަރު


އަހަރުގެ މިހާތަނަށް ރާއްޖެއަށް 80000 އަށްވުރެ ގިނަ ފަތުރުވެރިން އަހަރުގެ މިހާތަނަށް ރާއްޖެއަށް 80000 އަށްވުރެ ގިނަ ފަތުރުވެރިން\nއަހަރުގެ މިހާތަނަށް ރާއްޖެއަށް 80000 އަށްވުރެ ގިނަ ފަތުރުވެރިން\nލޮޓް ޕޮލިޝް އެއަރލައިންގެ ފުލައިޓެއްގައި ރާއްޖެއަށް އައި ފަތުރުވެރިންތަކެއް، ފޮޓޯ- އެމްއޭސީއެލ\nމިއަހަރުގެ މިހާތަނަށް ރާއްޖެއަށް 82479 ފަތުރުވެރިން ޒިޔަރާތްކޮށްފައިވާކަމަށް ޓޫރިޒަމް މިނިސްޓްރީން ހާމަކޮށްފިއެވެ.\nމިއަދަދަކީ މިދިޔަ އަހަރުގެ މި މުއްދަތުގައި ރާއްޖެއަށް ޒިޔާރަތްކުރި 55729 ފަތުރުވެރިންނާއި އަޅާ ބަލާއިރު، 48 އިންސައްތަ އިތުރު އަދަދެކެެވެ.\nޓޫރިޒަމް މިނިސްޓްރީން އާއްމުކޮށްފައިވާ ތަފާސް ހިސާބުތަށް ދައްކާގޮތުން، އަހަރުގެ މިހާތަނަށް ރާއްޖެއަށް އެންމެ ގިނަ އަދަދަކަށް ޒިޔާރަތްކޮށްފައިވަނީ ރަޝިއާ ފަތުރުވެރިންނެވެ. އެގޮތުން ރާއްޖެއަށް ރަޝިއާއިން 16616 ފަތުރުވެރިން އައިސްފައިވާއިރު، މިއީ މި މުއްދަތުގައި ރާއްޖެއަށް އައި ޖުމްލަ ފަތުރުވެރިންގެ 20.1 އިންސައްތައެވެ.\nމިދިޔަ އަހަރު ނިމުނުއިރު ރަޝިއާއަކީ ރާއްޖެއަށް ދެވަނައަށް އެންމެ ގިނަ އަދަދަކަށް ފަތުރުވެރިން އަންނަމުން ދިޔަ ޤައުމެވެ. އޭރު ރާއްޖެއަށް އެންމެ ގިނަ އާދަދަކަށް ފަތުރުވެރިން އަންނަމުން ދިޔައީ އިންޑިއާއިންނެވެ.\nމިހާރު އިންޑިއާއަކީ ރާއްޖެއަށް4ވަނަ އަށް އެންމެ ގިނަ އާދަދަކަށް ފަތުރުވެރިން އަންނަ ޤައުމެވެ. މިއަހަރުގެ ފުރަތަމަ 19 ވަނަ ދުވަހުގެތެރޭ އިންޑިއާއިން ރާއްޖެއަށް އައިސްފައިވަނީ 6657 ފަތުރުވެރިންނެވެ. މިހާރު ރާއްޖެއަށް ދެވަނައަށް އެންމެ ގިނަ ޢަދަދަކަށް ފަތުރުވެރިން ރާއްޖެއަށް އަންނަނީ އިނގިރޭސިވިލާތުންނެވެ. އެޤައުމުން ރާއްޖެއަށް 7544 ފަތުރުވެރިން އައިސްފައިވެއެވެ.\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާގޮތުން ރާއްޖެއަށް މިހާރު އެވްރެޖްކޮށް ކޮންމެ ދުވަހަކު 4341 ފަތުރުވެރިން އާދެއެވެ. އަދި ރާއްޖެއަށް އަންނަ ފަތުރުވެރިން ރާއްޖޭގައި ޢާއްމުގޮތެއްގައި9ދުވަހުގެ ޗުއްޓީއެއް ހޭދަކުރާކަމަށްވެސް ތަފާސް ހިސާބުތަކުން ދައްކައެވެ.


Raajjey Gai Indoor Cricket Ifthithaahu Kohfi – adduLIVE\nރާއްޖޭގައި އިންޑޯ ކުރިކެޓް އިފްތިތާހުކޮށްފި\nOct 09, 2021, 19:33 ހަސަން ރަޝީދު\nރައީސް އިބްރާހީމް މުޙައްމަދު ޞާލިޙް، މާލެ ކުޅިވަރު އެކުވެނި އިންޑޯ ހޯލްގައި، ޕްލެޔަރސް ލައުންޖު ހުޅުވައިދެއްވައި 'ހިތާރޫޙުން ކުޅޭށެ ކުރިކެޓް' ލޯގޯ އަދި އިންޑޯ ކުރިކެޓް އިފްތިތާޙް ކޮށްދެއްވައިފިއެވެ.\nމި ރަސްމިއްޔާތުގައި ރައީސް ވަނީ ޕްލެޔަރސް ލައުންޖު ހުޅުވައިދެއްވައި އެތަން ބައްލަވައިލައްވާފައެވެ. މި ރަސްމިއްޔާތުގައި ރައީސްގެ އަރިހުގައި ނައިބު ރައީސް ފައިޞަލް ނަސީމާއި ކްރިކެޓް ބޯޑް އޮފް މޯލްޑިވްސްގެ ރައީސްއާއި މިލާން ކުރިކެޓް އެކަޑަމީގެ ކޯފައުންޑަރ އަދި ރައީސް ބައިވެރިވެ ވަޑައިގެންނެވިއެވެ.\nމި ރަސްމިއްޔާތުގައި، ރާއްޖޭގައި އިންޑޯ ކުރިކެޓް އިފްތިތާޙްކުރުމުގެ ގޮތުން ކުޅުނު ފުރަތަމަ މެޗްގައި ރައީސް އާއި ނައިބު ރައީސް ބައިވެރިވެވަޑައިގެންނެވިއެވެ. އެގޮތުން ރައީސް ކުޅުއްވީ 'ޕްރެޒިޑެންޓް އިލެވަން' ޓީމަށެވެ. އަދި ނައިބު ރައީސް ކުޅުއްވީ 'ވައިސް ޕްރެޒިޑެންޓް އިލެވަން' ޓީމަށެވެ.\nރާއްޖޭގައި ކުޅުނު ފުރަތަމަ އިންޑޯ މެޗް ކާމިޔާކުރީ ނައިބު ރައީސްގެ ކެޕްޓަންކަމުގައި ކުޅުނު ޓީމުންނެވެ. އެ ޓީމުން 10 އޯވަރުގެ ތެރޭގައި 89 ލަނޑަ ހަދާފައިވާއިރު ރައީސްގެ ކެޕްޓަންކަމުގައި ކުޅުނު ޓީމުން 12 އޯވަރުގެ ތެރޭގައި ހެދުނީ 85 ލަނޑެވެ.\nމި މެޗަށްފަހު ކުރިކެޓް ބޯޑް އޮފް މޯލްޑިވްސްގެ ފަރާތުން ރައީސް އާއި ނައިބު ރައީސަށް ވަނީ 'ހިތާ ރޫހުން ކުޅޭށެ ކުރިކެޓް'ގެ ލޯގޯ ވެދުމަށް އަރުވާފައެވެ.


Manta Air ge khidhumai fulhaakuran3vana boatu genesfi\n09:55pm | Thursday, 29 October 2020\nމަންޓާއިން އަލަށް ގެނައި މަތިންދާބޯޓު ވެލާނާ އިންޓަނޭޝަނަލް އެއާޕޯޓުގައި. ފޮޓޯ: މަންޓާ އެއާ\nއެތެރޭގެ އުދުހުމުގެ ހިދުމަތް އެންމެ ފަހުން ދޭން ފެށި މަންޓާ އެއާގެ ހިދުމަތް އިތުރަށް ފުޅާކުރަން ތިންވަނަ ބޯޓެއް މިއަދު ރާއްޖެ ގެނެސްފި އެވެ.\nމަންޓާއިން މިފަހަރު ވެސް ގެނައީ އާ އޭޓީއާރުގެ އެންމެ ފަހުގެ ސީރީޒް 72- 600 މަރުކާގެ64 ގޮނޑީގެ ބޯޓެކެވެ. އެ ބޯޓު މާލެ އާއި ޑެންމާކްގެ ބިލަންޑުން ފުރައިގެން ތިން ތަނެއްގައި ތެޔޮ އަޅަން މަޑުކުރުމަށްފަހު މިއަދު ހަވީރު އެވެ.\nމީގެ ތިން ހަފުތާކުރިން ހިދުމަތް ދޭން ފެށި އެއާލައިނުން ބުނީ އަލަށް ގެނައި ބޯޓުގެ ދަތުރުތައް ވަރަށް އަވަހަށް ފަށާނެ ކަމަށެވެ. އަދި އަލަށް ގެނައި ބޯޓާއެކު ބ. ދަރަވަންދުއަށް ދަތުރުތައް ފެށުމަށް މަސައްކަތްކުރަމުން އަންނަ ކަމަށް ވެސް އެ ކުންފުނިން ބުންޏެވެ. އެ އެއާލައިނުން މިހާރު ވެސް ދ. ކުޑަހުވަދުއަށް ދުވާލަކު ހަތަރު ދަތުރުކުރެ އެވެ.\nމަންޓާ އެއާ އިން އަލަށް ތަމްރީނުކުރާ ފަސް ޕައިލެޓުން މިއަދު ގެނައި ބޯޓު ކައިރީގައި ފޮޓޯއަކަށް ހުއްޓިގެން. ފޮޓޯ: މަންޓާ އެއާ\nމަންޓާ އިން ވަނީ ދިވެހި ފަސް ސީޕްލޭން ޕައިލެޓުން އޭޓީއާރު 72-600 މަރުކާގެ ބޯޓުތައް ދުއްވަން ތަމްރީނުކުރަން ނިންމައިފަ އެވެ. އެ ޕައިލެޓުން ތަމްރީނުތައް ހަދާނީ ތައިލެންޑްގައި ހުންނަ އޭޝިއަން އޭވިއޭޝަން ޓްރެއިނިން ސެންޓަރުގަ އެވެ. މި ޕައިލެޓުން ތަމްރީނު ހެދުމަށް އަންނަ މަހުގެ އެއްވަނަ ދުވަހު ފުރާނެ އެވެ.\nމަންޓާ އިން ބުނީ އެ އެއާލައިނުގެ ދަތުރުތައް ފެށުމާއެކު ގިނަ ބައެއްގެ ތަރުހީބު ލިބެމުން އަންނަ ކަމަށެވެ.\nވައިގެ ދަތުރުފަތުރު, ވެލާނާ އިންޓަނޭޝަނަލް އެއާޕޯޓު, މަންޓާ އެއާ


Duty kandaa sharuthakah2rashugai mudhaa gudhan kurun himananee\nޑިއުޓީ ކަނޑާލުމުގެ ޝަރުތަކަށް ދެ ރަށުގައި މުދާ ގުދަން ކުރުން ހިމަނަން ހުށަހަޅައިފި\nރާއްޖޭގެ އުތުރުން ހދ. ކުޅުދުއްފުށީގެ ސަރަހައްދީ ބަނދަރާއި ދެކުނުން ސ. ހިތަދޫގެ ސަރަހައްދީ ބަނދަރަށް ގެންދާ މުދަލުގެ ޑިއުޓީން 50 ޕަސެންޓް ކަނޑާލުމުގެ ޝަރުތެއްގެ ގޮތުގައި އެ ދެ ބަނދަރަށް ގެންދާ މުދާ އެ ދެ ރަށުގައި ގުދަން ކުރުން ބިލުގައި ހިމަނަން ކުޅުދުއްފުށި އުތުރު ދާއިރާގެ މެންބަރު ޔާސިރު އަބްދުލް ލަތީފް ހުށަހަޅުއްވައިފި އެވެ.\nއެމްޑީޕީގެ ޕާލިމެންޓްރީ ގްރޫޕަށް ކުޅުދުއްފުށި އުތުރު ދާއިރާގެ މެންބަރު ޔާސިރު ހުށަހެޅުއްވީ އެ ދެ ރަށުގެ ސަރަހައްދީ ބަނދަރުތަކަށް އެތެރެ ކުރާ ތަކެތީގެ ތެރެއިން 50 ޕަސެންޓްގެ ޑިއުޓީ ކަނޑާލެވޭނީ އެ ބަނދަރު ހުންނަ ރަށުގައި ގުދަން ކުރެވޭ މުދަލުން ކަމަށް ބިލުގައި ހިމެނުމަށެވެ. އެ ގްރޫޕްއިން އެ އިސްލާހު ފާސްކޮށްފައިވާ ކަމަށް މައުލޫމާތު ލިބެ އެވެ.\nމަޖިލީހުގެ މިއަދުގެ ޖަލްސާގައި އެކްސްޕޯޓް އިމްޕޯޓް ގާނޫނަށް އިސްލާހު ގެނައުމުގެ ބިލް ދިރާސާކޮށް މުޅި މަޖިލީހުގެ ކޮމިޓީން އެކުލަވާލި ރިޕޯޓަށް ބަހުސް ކުރުން އެޖެންޑާކޮށްފައިވެ އެވެ. ރިޕޯޓަށް ބަހުސްކޮށް ނިމިއްޖެނަމަ މިއަދުގެ ޖަލްސާގައި ރިޕޯޓަށާއި ރިޕޯޓަށް ހުށަހެޅޭ އިސްލާހުތަކަށް ވޯޓަށް އެހޭނެ އެވެ.\nއެމްޑީޕީ ރައްޔިތުންގެ މަޖިލިސް ކުޅުދުއްފުށި + ސ. ހިތަދޫ އެޖެންޑާ 19


SunOnline: Selfie negumugai rakkatherivumah buni dhemafiriaku, selfie eh naganikoh vetti maruvejje\nސެލްފީ ނެގުމުގައި ރައްކާތެރިވުމަށް ބުނި ދެމަފިރިއަކު، ސެލްފީއެއް ނަގަނިކޮށް ވެއްޓި މަރުވެއްޖެ\nވިޝްނޫ ވިސްވަނަތު އާއި މީނަކްޝީ މޫރުތީ\nނުރައްކާތެރި ހާލަތްތަކުގައި ސެލްފީ ނެގުމުގައި ރައްކާތެރިވާން ސޯޝަލް މީޑިއާގައި އެދުނު އިންޑިއާގެ ދެމަފިރިއަކު، ސެލްފީއެއް ނަގަން އުޅުމުގެ ތެރޭގައި މަރުވެއްޖެ ކަމަށް އާއިލާގެ މެމްބަރަކު ބުނެފި އެވެ.\nއެމެރިކާގައި ދިރިއުޅެމުން ދިޔަ ވިޝްނޫ ވިސްވަނަތު އާއި މީނަކްޝީ މޫރުތީ މަރުވެފައި ވަނީ އެގައުމުގެ ޔޮސެމިޓީ ނެޝަނަލް ޕާކުގެ ޓާފްޓް ޕޮއިންޓުގައި ފޮޓޯއެއް ނަގަން އުޅުމުގެ ތެރޭގަ އެވެ. އެޕޮއިންޓަކީ ބިމާ 3،000 ފޫޓު އުހުގައި ހުންނަ އަދި ފޮޓޯގްރާފަރުންގެ މެދުގައި މަގުބޫލު ޕޮއިންޓެކެވެ.\nވިސްވަނަތުގެ ބޭބެ ޖިޝްނޫ ވިސްވަނަތު ބުނި ގޮތުގައި އެދެ މީހުން ވެއްޓިފައި ވަނީ ޓާފްޓް ޕޮއިންޓުގައި ތިބެ ފޮޓޯއެއް ނަގަން ޓްރައިޕޮޑު ބެހެއްޓި ފަހުންނެވެ. އަދި އެދެ މީހުން ވެއްޓުނުކަން އެނގުނީ އޭގެ އަނެއް ދުވަހު އެތަނަށް ދިޔަ ބަޔަކަށް ކެމެރާ ފެނުމުންނެވެ.\nއެމެރިކާގައި ދިރިއުޅޭ އިންޑިއާގެ ދެމަފިރިން ކަމަށްވާ ވިޝްނޫ ވިސްވަނަތު އާއި މީނަކްޝީ މޫރުތީ ވަނީ ސެލްފީއެއް ނަގަން އުޅުމުގެ ތެރޭގައި ވެއްޓި މަރުވެފައި -- ފޮޓޯ: އިންސްޓަގްރާމް\nޖިޝްނޫ ބުނި ގޮތުގައި އެދެމަފިރިންގެ ހަށިގަނޑު ހޯދާފައި ވަނީ ހާއްސަ ދުރުމީ ބޭނުންކޮށްގެންނެވެ. އަދި ގާތްގަނޑަކަށް 800 ފޫޓު ތިރިއަށް ވެއްޓުނު އެމީހުންގެ ހަށިގަނޑު ނަގާފައި ވަނީ ހެލިކޮޕްޓަރު ބޭނުންކޮށްގެންނެވެ.\nވިސްވަނަތު އާއި މޫރުތީ ދިޔައީ އިންސްޓަގްރާމް މެދުވެރިކޮށް އެމީހުންގެ ދަތުރުތަކުގެ ފޮޓޯތައް ހިއްސާ ކުރަމުންނެވެ. 'ހޮލިޑޭސް އެންޑް ހެޕިލީ އެވާ އާފްޓާސް' ކިޔާ އެޕޭޖުގައި އެ ދެމަފިރިން ވަނީ އެމީހުންނަކީ 'ދަތުރު ކުރުމަށް ދެވި ހިފާފައިވާ' ބަޔެއް ކަމަށް ބުނެފަ އެވެ.\nއަދި މިދިޔަ މާޗް މަހު އެޕޭޖުގައި ޕޯސްޓުކޮށްފައިވާ ފޮޓޯއެއްގައި މޫރުތީ ވަނީ ގިނަ އަދަދެއްގެ މީހުންނެކޭ އެއްފަދައިން އޭނާއަކީ ވެސް އުސް އިމާރާތަކާއި ފަރުބަދަތައް މަތީ ފޮޓޯ ނަގަން ލޯބިކުރާ މީހެއް ކަމަށް ބުނެފަ އެވެ. ނަމަވެސް އެފަދަ ހާލަތްތަކުގައި ވެސް ޒިންމާދާރުވުމަކީ މުހިއްމު ކަމެއް ކަމަށް އޭނާގެ ޕޯސްޓުގައިވެ އެވެ. އެހެންކަމުން އެންމެ ފޮޓޯއަކަށް ޓަކައި ފުރާނައަށް ނުރައްކާވާ ކަމެއް ނުކުރުމަށް މޫރުތީ އެދިފައިވެ އެވެ.\nޔޮސެމައިޓް ޕާކުގެ ތަރުޖަމާނު ޖޭމީ ރިޗާޑްސް ވިދާޅުވި ގޮތުގައި އެހާދިސާ މިހާރު ދަނީ ތަހުގީގު ކުރަމުންނެވެ. ނަމަވެސް އެދެމަފިރިން ވެއްޓެން މެދުވެރުވި ސަބަބު އަދި ޔަގީންވެފައި ނުވެ އެވެ.


ނަޑާލް ބަލިކޮށް ޖޮކޮވިޗް ފައިނަލަށް\nޢަލީ ޝަހީމް 15 ޖުލައި 20183އަހަރު\nމިހާރު އިނގިރޭސިވިލާތުގައި ކުރިއަށްދާ ވިމްބަލްޑަން ޓެނިސް މުބާރާތުގެ ފިރިހެން ސިންގަލްސް ފައިނަލަށް ނޮވަކް ޖޮކޮވިޗް ދަތުރުކޮށްފިއެވެ. އިއްޔެ ސެންޓަރ ކޯޓްގައި ކުރިއަށްދިޔަ މި މެޗް ސްޕެއިންގެ ރަފައެލް ނަޑާލްއާ ވާދަކޮށް، މީގެ ކުރިން މި މުބާރާތް ތިން ފަހަރު ކާމިޔާބުކޮށްފައިވާ ޖޮކޮވިޗް ގެންދިޔައީ 4-6، 6-3، 6-7، 6-3 އަދި 8-10 އިންނެވެ. ސެމީ ފައިނަލްގެ ފުރަތަމަ މެޗެކޭ އެއްގޮތަށް މި މެޗަށްވެސް ދިގު ވަގުތެއް ހޭދަވިއެވެ. ސެމީ ފައިނަލްގެ ފުރަތަމަ މެޗް6ގަޑިއިރާއި 38 މިނެޓުން ނިމުނު އިރު މި މެޗް ނިމުނީ5ގަޑިއިރާއި 15 މިނެޓުންނެވެ.\nކުރިން ދުނިޔޭގެ އެއްވަނަ ޓެނިސް ކުޅުންތެރިޔާގެ މަގާމުގައިވެސް ހުރި ސާބިޔާގެ ޖޮކޮވިޗް ވިމްބަލްޑަންގެ ފައިނަލަށް ދަތުރުކުރިއިރު އޭނާއަށް މި ވޭތުވެދިޔަ ދޮޅު އަހަރެއްހާ ދުވަސް ވީ ވަރަށް ބަދުނަސީބު ދުވަސްތަކަކަށެވެ. އަނިޔާއާއި، އަމިއްލަ ނަފްސަށް އޮންނަ އިތުބާރު ކުޑަވުމުގެ ސަބަބުން އެ މުއްދަތުގެ ތެރޭގައި އޭނާއަށް މާ އެދެވޭ ކުޅުމެއް ދެއްކިފައެއް ނުވެއެވެ. އެއާއެކު ދުނިޔޭގެ އެއްވަނަ މަގާމް އޭނާއަށް ގެއްލި ރޭންކިންގ ގެ 21 ވަނައަށް އޭނާ ވެއްޓުނެވެ. އެކަމަކު މި ކާމިޔާބާއެކު އޭނާ އަނެއްކާވެސް އެނބުރި އައީ ކަމަށް ގިނަ ބަޔަކު ގަބޫލުކުރެއެވެ. މިއީ 2015 ގެ ފަހުން ޖޮކޮވިޗް ވިމްބަލްޑަންގެ ފައިނަލަށް ދަތުރުކުރި ފުރަތަމަ ފަހަރެވެ. އަދި 2016 ގެ ޔޫއެސް އޯޕަން ގެ ފަހުން ގްރޭންޑް ސްލޭމް މުބާރާތެއްގެ ފައިނަލަށް ދަތުރުކުރި ފުރަތަމަ ފަހަރުވެސް މެއެވެ.\nއަނެއްކޮޅުން މެޗުން ބަލިވުމަކީ ނަޑާލް އަށް ލިބުނު ބޮޑު މާޔޫސްކަމެކެވެ. މީގެ ކުރިން2ފަހަރު މި މުބާރާތް ކާމިޔާބު ކޮށްފައިވީނަމަވެސް މިއީ ވޭތުވެދިޔަ ހަތް އަހަރު ދުވަހުގެ ތެރޭގައިވެސް މި މުބާރާތުގެ ސެމީ ފައިނަލާއި ހަމައަށް ނަޑާލް އައި ފުރަތަމަ ފަހަރެވެ. އެކަމަކު އޭނާ މި މުބާރާތަށް އައީ މިދިޔަ މަހު އޮތް ފްރެންޗް އޯޕަން ކާމިޔާބުކުރުމަށް ފަހުގައެވެ.\nމުބާރާތުގެ ފިރިހެން ސިނގަލްސް ފައިނަލް މެޗް ކުޅެވޭނީ މިއަދު އެވެ. މި މެޗްގައި ޖޮކޮވިޗް ވާދަކުރަން ޖެހޭނީ ދެކުނު އެފްރިކާގެ ކެވިން އެންޑަސަން އާއެވެ.


Transport authority uvaalan faaskoffi\nރައްޔިތުންގެ މަޖިލީހުގެ ގައުމީ ތަރައްގީއާއި ތަރިކައިގެ ކޮމިޓީއާއި ލާމަރުކަޒީ ކޮމިޓީގެ ޖޮއިންޓް ކޮމިޓީއިން، ގާނޫނު ނަންބަރު 3/2016 (މޯލްޑިވްސް ޓްރާންސްޕޯޓް އޮތޯރިޓީގެ ޤާނޫނު) އުވާލުމުގެ ބިލު ދިރާސާކުރުމަށް މިއަދު ބޭއްވި ބައްދަލުވުން\nޓްރާންސްޕޯޓް އޮތޯރިޓީ އުވާލުމަށް ރައްޔިތުންގެ މަޖިލީހުގެ ގައުމީ ތަރައްގީ އާއި ތަރިކައިގެ ކޮމިޓީ އާއި ލާމަރުކަޒީ ކޮމިޓީގެ ޖޮއިންޓް ކޮމިޓީން މިއަދު ނިންމައިފި އެވެ.\nކޮމިޓީގެ މުގައްރަރު އަދި ތުޅާދޫ ދާއިރާ މެމްބަރު ހިސާން ހުސެން ވަނީ މިއަދުގެ ކޮމިޓީގައި ޓްރާންސްޕޯޓް އޮތޯރިޓީ އުވާލުމަށް ކޮމިޓީއަށް ހާޒިރުވެ ތިއްބެވި މެމްބަރުންގެ ވޯޓަށް އައްސަވާފަ އެވެ. ހާޒިރުވެ ތިއްބެވި 13 މެބްބަރުންގެ ތެރެއިން 11 މެމްބަރަކު ވޯޓު ދެއްވެވީ އުވާލުމަށެވެ. ދެ މެމްބަރަކު ވޯޓު ދެއްވެވީ އުވާލުމާއި ދެކޮޅަށެވެ. މެމްބަރުންގެ މެޖޯރިޓީއިން އުވާލަން ވޯޓު ދިނުމުން މިއަދުގެ ކޮމިޓީން ވަނީ ޓްރާންސްޕޯޓް އޮތޯރިޓީ އުވާލަން ފާސްކޮށް ރިޕޯޓް އެކުލަވާފައެވެ.\nޓްރާންސްޕޯޓް އޮތޯރިޓީގެ ގާނޫނު އުވާލަން ބޭނުންވީ އޮތޯރިޓީ އާއި މިނިސްޓްރީގެ މެންޑޭޓްގެ ތެރޭގައި ފުށުއަރާ ކަންތައްތަކެއް ހުރުމުން ކަމަށް ޓްރާންސްޕޯޓް މިނިސްޓްރީން ވަނީ މީގެ ކުރިން ބުނެފައެވެ.\nކުރީގެ ރައީސް އަބްދުﷲ ޔާމީންގެ ވެރިކަމުގައި ޓްރާސްޕޯޓް މިނިސްޓްރީ އުވާލާފައިވަނިކޮށް އެ މިނިސްޓްރީން އުފެއްދީ މި ސަރުކާރުންނެވެ.\nރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު ޓްރާންސްޕޯޓް އޮތޯރިޓީ + އައިޝަތު ނަހުލާ މިނިސްޓްރީ އޮފް ޓްރާންސްޕޯޓް އެންޑް ސިވިލޭވިއޭޝަން